އުންމީދުގެ ގުލްޒާރު | Sandhaanu\nމިއީ 2008 ގައި ސަންދާނުގައި ޝާއިއުކުރެވިފައިވާ ހަނދާނީ ލިޔުމެކެވެ. ހަމަ ހަނދާން އާކޮށްލުމަށް ރިޕީޓް ކޮށްލަމެވެ.\nއުންމީދުތަކުގެ ފޮލާތައް އަޅުގަޑުމެންގެ ހިތުގައި ކެކެމުން ދަނީއެވެ. އައު ދުވަހެއް ދުށުމުގެ ހުވަފެންތައް ދެކެވެމުން ދަނީއެވެ. ބިރުވެރި ކަމާއި ހާސްކަމުގެ ކަޅު އަދިރި ތާރީޚަށް އަލްވަދާޢު ކިޔުމުގެ ރޫހު އާލާވަމުން ދަނީއެވެ. ދުވަސްވީ މީހުންނާއި ގައުމުގެ ޒުވާނުން އަތުގުޅާލާފައި ތިބީ އަޅުވެތި ކަމުން މިންޖުވުމުގެ މަގުސަދު ހާސިލް ކުރުމަށެެވެ. އަމިއްލަ ވަތަނުގެ މުއްސަދި ކަމާއި ތަނަވަސް ކަމުގެ ރަހަ އެވެރިންގެ ދިރިއުޅުމުގެ ތަނަވަސް ކަމާއި އެކުލަވާލުމުގެ އުންމީދުގައެވެ. ސަލާން ޖެހުމާއި ނަފުސުގެ އަގު ބާޒާރަށް ވިއްކާލުމުގެ ނިކަމެތި ކަމުން މިންޖުވުމުގެ ރޫހުގައެވެ. އުޖާލާ ކަމާއި ތަނަވަސް ކަމުގެ މާދަމާ އަކަށް އުންމީދު ކުރެވުމުން އެދުވަހު އަޅުގަޑުމެން ހާސްކަންކެޑި އިންސާނީ ހަމަހަމަ ކަމާއި ކަރާމަތް ލިބި ގަތުމުގެ ފިކުރީ އަދި ޖިސްމާނީ ތައްޔާރުތައް ހަރުލައްވަމުން ގެންދަނީއެވެ. ދިވެހި އުންމަތުގެ ފޮނި އުންމީދުތައް ހާސިލް ކުރުމުގެ ތައްޔާރީތައް ވަމުން ދަނީއެވެ. ތިލަދުންމަތިން ފެށިގެން އައްޑުއަތޮޅުގެ ހިތަދުއާއި ދެމެދު މިރޫޙު ނެތް ހަމަ އެންމެ ރަށެއް ވެސް ނެތޭ ދެންނެވުމީ ހަގީގަތެވެ.\nކަން މިހެން އޮތް ކަމުގައި ވިޔަސް އިދިކޮޅު ރޫޙާއި މަސައްކަތް ހުއްޓުމެއް ނެތި ކުރާ ބަޔަކު އެކަން ވަންހަނާ ގޮތުގައާއި ހީލަތްތެރި ގޮތުގައި ކުރަމުން ގެންދަނީއެވެ. ތަހުޒީބާއި ރައްޔިތުންގެ އަމިއްލަ ވަންތަކަމުގެ ވެއްޓެއް އުފަންވެ ދިރުނަ ނުދޭން ކުރެވޭން ހުރި ހުރިހާ މަސައްކަތެއް ކުރަމުން ގެންދަނީއެވެ. ކޮންބައެއްތޯއެވެ. އަނިޔާވެރި ކަމާއި އަޅުވެތި ކަންމަތީގައި ރައްޔިތުން މިވީހާ ދުވަހު ބައިތިއްބައިގެން ގެންގުޅުނު މޭސްތިރިން ނެވެ. އެކި ކުލަތައް އެކިފަރާތުން ދެއްކި ކަމުގައި ވިޔަސް އެއް ބަޔަކު އެކި ސިފައިގާ ބެހިގެން ތިބެގެން ވެސް ކުރަމުން ގެންދާ މަސައްކަތަކީ ރައްޔިތުން އަނިޔާވެރިކަމުގައި އަޅުވެތިކަމުގައި ބައިތިއްބުމަށެވެ. ވެރިކަމުގައި ތާއަބަދަށް ތިބުމަށެވެ. އަނެއް ބަޔަކު ބޭނުންވަނީ ރައްޔިތުންނަށް އިންސާނީ ވަންތަ ކަން ގެނެސްދީ ބިރާއި ކަސްތަޅުގެ އަނިޔާވެރި ކަމުން މިނިވަންކޮށް އިންސާނީ ހަމަނޭވާލެވޭނެ ޖައްވަކަށް ދިވެހިރާއްޖެ ހަދާ ދިވެހިރައްޔިތުންނަށް ދިވެހި ގައުމު ލިބިދޭށެވެ. ނިކަން ވިސްނަވާށެވެ.\nމިދިވެހި ގައުމުގައި 30 އަހަރު ރެދަލި ކުރެއްވި މައުމޫނާއި އޭނާގެ ދެފަރާތުގެ އާއިލާއާއި މުނީމުންނާއި ގޭގައި ގެންގުޅުނު މީހުން ބައިވެރި ވެގެން މަސައްކަތް ކުރަމުން ގެންދަނީ ދިވެހި ރައްޔިތުން އަނިޔާވެރި ކަމުގައި ބައިތިއްބަން ކަމުގެ އަލިގަދަ ހެކިތައް ފެންނާން އޮންނާނީ މިހާ ސާފުކޮށްކަން ކަން މިހިގާ ގޮތާއި ދޭތެރޭ ފިކުރު ހިންގާލެއްވުމުން ވަރަށް ސާފުވާނެއެވެ. މައުމޫނުގެ ވެރިކަމުގައި އުފެއްދި މަހުޖަނުން މަސައްކަތް ކުރަމުން ގެންދަނީ މައުމޫނުގެ ވެރިކަން ފިރުކިގެން ނުދާނޭ ގޮތް ހެދުމަށް ޓަކައި ރައްޔިތުންނަށް އެހެން ކުލައެއް އެހެން މަންޒަރެއް ދައްކައިގެން ވަކި ބައެއްގެ ގޮތަށް ދެއްކިގެން ވޯޓް ބައިކޮށްލުމަށްފަހު ގުޅިފައިވާ ސަރުކާރެއް ހަދާ މިހާރުވެސް މިހިގަމުން އަންނަ ވެރިކަން އެގޮތުގައި ދަމަހައްޓާށެވެ. މިކަމަށް އެފަރާތްތަކުން ކުރާ ނަގުދީ ހޭދައަކީ ވެރިކަން ލިބުމުން އެމީހުން އަޅުގަޑުމެންގެ މިދިވެހި ރާއްޖެއިން ދެގުނައަށް ހޯދާނެ އެއްޗެކެވެ. ފިކުރު ހިންގާ ނިންމަންވީ ގޮތަކީ މިހާރު މިއޮތް ޒާތުގެ ވެރިކަމަކަށް އެއްގޮތަކަށްވެސް ޖާގަ ނުދިނުމެވެ.\nޕާޓީގެ ބޯޑު ޖަހައިގެން ނުކުމެ ތިއްބަސް ޕާޓީގެ ނަންބޯޑު ނުޖަހާ ތިއްބަސް އެމީހުންގެ ހީލަތުގެ އަވައިގާ ޖެހިފައިތިބި ސޭކު މުޖުރިމުން ކަމުގައި ރައްޔިތުން ނުވުމެވެ. ކޮންމެއަކަސް ރައްޔިތުންނަށް ކުރެވިފައިވާ ތަޖްރިބާ ތަކެއް އެބަހުއްޓެވެ. އެއީ 30 އަހަރުގެ ވޭނީ ތަޖްރިބާއެވެ. މިވޭތުވެ ދިޔަ 30 އަހަރު ދުވަހު ރައްޔިތުންގެ ޢިއްޒަތް ހީނަރުކޮށް ބިމަށް ތިރިކުރި ބަޔަކަށް މިގައުމު ދީލާލިޔަ ނުދިނުމެވެ. ތީމުގެއަށް ސަލާން ޖަހައިގެން ލިބޭ ދެކޮޅު ޓިކެޓާއި މަދު ޑޮލަރު ކޮޅު ހިފައިގެން ގަޑުވަރުގެ އަނެއް ބިތުގައި ތިބެގެން ބޭސް ފަރުވާ ކުރުމަށް ސަލާންޖެހުމުގެ ސަގާފަތަށް އަލްވަދާއު ކިޔުމަށް ޓަކައެވެ. މިވަގުތު ރައްޔިތުންގެ ރުހުން ހޯދުމަށް ޓަކައި މިވެނި އެވެނި ކަމެއް މިވެނި ގޮތަކަށް ކޮށްދޭނަމޭ ކިޔަސް އެއީ ދުލުކުރިން ބުނެލާ ބަހެއް ކަމުގައި ގަބޫލް ކުރުމެވެެ. ރައްޔަތުންދެކެ އެވިދާޅުވާވަރުގެ ލޯތްބެއް އޮތްނަމަ ޑީއާރޕީއިން ނާއި ޖުމްހޫރީން ތިޔަ ދައްކާ ހުވަފެންތައް މިއަދާއި ހަމައަށް އަންނާން ވާއިރު ހުންނާންވާނީ ހަގީގަތަކަށް ހެދިފައި ނޫންބާއެވެ. ވިދިވިދިގެން 30 އަހަރު ވެރިކަން ހިންގާއިރު ޑީއާރޕީންނާއި ޖުމްހޫރީ ވިދާޅުވާ ހޮސްޕިޓަލްތައް ރައްޔިތުންގެ މުހުތާދުތައް ފުއްދޭ ފެންވަރަށް ހެދި ޚިދުމަތްތައް ދެވެން މިހާރު ހުރީސް ނޫންތޯއެވެ؟ ތިޔަވިދާޅުވާ ހަވޭލީތަކާއި މާލެތައް ރާއްޖޭގެ އެތަން މިތަނުގައި ހެދިފައި ވީސްކަން ނުދަންނާނީ މިހާރު ކާކު ތޯއެވެ؟ އަދި ތިޔަ ވިދާޅުވާ ފެންވަރަށް ރައްޔިތުންގެ ޙާލަތު ބަދަލު ކޮށްދޭން ތިއްބެވިނަމަ ތިއިން ކޮންމެ ބޭފުޅަކީވެސް ތިޔަވިދާޅުވާ ފެންވަރުގެ ހޮސްޕިޓަލް މާލޭގައިވެސް ހެދޭނެ ތަނަވަސް ކަން ހުރިހާ ގޮތަކުން ހުރި ބޭފުޅުންނޫންތޯއެވެ.\nތިޔަބޭފުޅުންގެ އަސްލު އަޅުގަޑުމެން މިއައީ ދެކިދަސްކުރަމުންނެވެ. ރައްޔިތުން ސަލާން ޖަހަން ހިންގުން ނޫން ގޮތެއް ތިޔަބޭފުޅުން ބޭނުން ފުޅު ނޫން ކަމުގެ ދިރިހުރި ހެއްކަކީ ބޭސްސިޓީ އަށް ސަލާން ޖެހުމުގެ ތާރީޚަށް ބަލާލުމުން ފާޅުކޮށް ފެންނާން އޮތް ހަގީގަތެކެވެ. ބޭސް ސިޓީއަށް ސަލާމަށް ހިންގުމުގެ ޕްރޮގްރާމަކީ މިވެރިކަން ފެށިގެން އައި ދުވަސްވަރު ޅިޔަނު އިލްޔާސް ތީމުގޭގައި ހުންނަވައިގެން ހިންގާން ފެށި ޕްރޮގްރާމަކަށް ވެފައި ކޮންމެވެސް ހިސާބަކުން ސިޔާސީ ކޯޅުންގަޑެއްގައި ޅިޔަނު އިލްޔާސް ފިއްލަވާ ވަޑައިގެން ސަރުކާރުން ވަކިކުރައްވަން ޖެހުމުން އެޕްރޮގްރާމް އިންގޮތަށް ވިލާއަށް ބަދަލުކުރުމަށްފަހު ތީމުގެއިންނާއި ހަމަ އެއް ވަރަށް ވިލާއިން ހިންގަމުން ގެންނަ ޕްރޮގްރާމެއްކަމުގައި ގިނަބަޔަކުދެކެއެވެ. އެކަން 90 ގެ ކުރީކޮޅު ކަންހިގަމުން އައިގޮތް ހަދުމަފުޅަށް ގެންނެވުމުން ވާނުވާފިލާވަޑައި ގަންނަވާނެއެވެ. ޖުމްހޫރީ ލީޑަރ ގާސިމް ސިޔާސީ ޕްރޮގްރާމެއްގައި ވާހަކަ ދައްކަވަމުން ހާމަ ކުރެއްވި އަނެއް ވާހަކައަކީ އޭނާއަކީ ވަރަށްބޮޑު ދަރަނިވެރިއެއް ކަމެވެ. މިއީ ރައްޔިތުން ވަރަށް ސީރިއަސްކޮށް ވިސްނާން ޖެހިފައި އޮތް ކަމެކެވެ. ފުރަތަމައީ ގާނޫނީ ހަމަތަކަކަށް ފެތެން ވެގެން ތިމާގެ މުދަލާއި ތަރިކަ ދަރިންގެ މައްޗައް ނަގުލު ކުރުމެވެ. ކަމަކީ ނަގުލީ ކަމަކަށް ވާތީ ފޯރީގައި ވާހަކަ ދައްކާއިރު ކަމުގެ ހަގީގަތް އޮތްގޮތް ބައެއް ފަހަރު ފާޅުކުރެވެނީއެވެ. ކަމުގެ ނުރައްކާތެރި ކަމަށާއި ހަގީގަތަށް ބަލާއިރު ވިލާއިންކޯޕަރޭޓަޑްގެ ސޭޓު މިކުރައްވާ މަސައްކަތަކީ ދަރަނިވެރި ވެފައިއޮތް ވިލާ އިންކޯޕަރޭޓަޑްގެ ދަށަށް ދިވެހި ދައުލަތް ގެންނާން ކުރައްވާ މަސައްކަތެކޭވެސް ބުނެވިދާނެއެވެ. މިއީ ބިރުހުރި ކަމެކެވެ. ދިވެހިރާއްޖެ އެގޮތް މިގޮތަށް ކޮށާ ފަޅިކޮށް ވިއްކާ ކުންފުނި ދަރަނިވެރި ކަމުން މިންޖުކުރުމުގެ ޕްރޮގްރާމް އެއީ ކުންފުނީން އެންމެ އިސްކަންދޭނެ ކަންތައް ކަމީ ވިޔަފާރީގެ ކަންކަމުގައި އުޅޭ ކޮންމެ މީހަކަށްވެސް އެގޭނެ ކަމެކެވެ. މަންޒަރު އަމިއްލައަށް ސިފަކޮށްލުމުން ކަން އޮންނާނެ ގޮތް ހިތަށް ގެންނަވާކަށް އުދަގުލެއް ނުވާނެއެވެ.\nވީމާ ދިވެހި ދައުލަތުގެ ވެރިން އާދެ، އެންމެހައި ދިވެހިރައްޔިތުން މިހާރު ނިންމާން ޖެހިފައި މިއޮތީ ދިވެހި ދައުލަތް ރައްޔިތުންގެ އަތްމަތީގައި ބާއްވަންތޯ ނޫނީ ކުންފުންޏެއްގެ އަޅުވެތި ކަމުގެ ދަށަށް ދާންތޯ އެއީ މިވަގުތު ރައްޔިތުން ނިންމަވާން އޮތް އެންމެ މުހިންމު ކަމެވެ. އަޅުގަޑު ހަމަގައިމު ވެސް ނިންމާނީ ދިވެހިދައުލަތުގެ މިލްކުވެރިންނަކީ އަޅުގަޑުމެން ރައްޔިތުން ކަމުގައި ބޭއް ވުމަށެވެ. އެއީ ދިވެހި ރާއްޖޭގައި ހެޔޮ ވެރިކަމަކަށް ތާއީދު ކޮށްގެނެވެ. އެއީ އިންސާނީ ކަރާމަތާއި ޑިމޮކްރަސީ ދަންނަ ޚުދުމުޚުތާރު ވެރިކަމުގެ ތަޖްރިބާނެތް ޒަމާނީ އަދި ތަހުޒީބު ވެރިކަމުގެ ނިޒާމެއް ގެންނަ އާ ބަޔަކަށް ތާއީދު ކޮށްގެނެވެ. އެއީ ދިވެހިރާއްޖޭގައި މިނިވަން އަދުލުވެރިކަމަކާއި ރައްޔިތުންނަށް އޯގާތެރި ސަރުކާރެއް ގާއިމްކޮށްދޭނެ ސާބިތު އަދި ގާބިލް ޕާޓީއަކަށް ތާއީދު ކޮށްގެނެވެ. އަޅުގަޑުމެން ތަބާވެ މިތިބި ދީން އަޅުގަޑުމެން ވިސްނާ ފިކުރު ކުރާން އިރުޝާދު ދެއެވެ. ބައެއްގެ ހާލަތު ބަދަލު ކުރެވޭނީ ޙާލަތު އެބަޔަކު ބަދަލު ވާންތިބި ކަމުގައި ވަނީނަމައޭ އަންގަވައެވެ. މުއުމިނަކު ގަޔަށް އެއްހޮރަކުން ދެފަހަރަކު ކަށި ނުޖެހޭނެ ކަމަށް އިޝާރާތް ކުރައްވައެވެ. މިހުރިހާ އިރުޝާދު ތަކާއެކު އަޅުގަޑުމެންގެ މުސްތަގްބަލަށް ވިސްނުމުގެ ފިކުރު ހިންގުމަކީ މިޙާލަތުގައި ފަރުދީ ވާޖިބެއް ނޫންތޯއޭ މިއީ އަޅުގަޑުގެ ހިތުގައި އުފެދޭ ސުވާލެކެވެ. ކިތަންމެ ރީތި ދަޅައެއް ދެއްކި ކަމުގައި ވިޔަސް ވެރިކަމުގެ ގޮޑިއަށް ފަރުދީ ގޮތުން ވެރިވާ ޚުދުމުޚްތާރު ވެރިކަމަކަށް އާނބަހެއް ނުބުނާނަމެވެ. 30 އަހަރުގެ އަނިޔާވެރި ވެރިކަމުގެ ކާރޫބާރޫ ގަޑުގައި ވެޑުވެ ތިއްބެވި ހަމަ އެކަކަށްވެސް އާނބަހެއް ނުބުނާނަމެވެ. އިންސާނީ ކަރާމަތާއި އަދުލުވެރި އޯގާތެރި ޖަވާބުދާރީ ވެރިކަމުގެ އެޖެންޑާ އަކަށް ނޫނީ ވޯޓެއް ނުދޭނަމެވެ. އަޅުގަޑު ބޭނުންވެގެން މިއުޅެނީ ތަހުޒީބު އަދުލުވެރި ގާނޫނީ ހުކޫމަތުގެ ވެރިކަމެކެވެ. އަޅުގަޑުގެ އުންމީދުގެ ގުލްޒާރަކީ ދަމިލަ ނެތް އައު ވެރިކަމެކެވެ. އަބަދުވެސް ހަމަ ގަބޫލުކުރަން ބޭނުމީ ދިވެހިރާއްޖޭގައި ހެޔޮވެރިކަމެއްގެ ތެރެއިން ތާހިރު ދިރިއުޅުމެއް ރައްޔިތުންނަށް ލިބިދިނުމެވެ!


އަލްފާޟިލް މުޙަންމަދު ޙުސައިން ޝަރީފް، ސަފީރުކަމުގެ ފަތްކޮޅު ސްރީލަންކާގެ ރައީސަށް މިއަދު އަރުއްވައިފި - MFA\nއަލްފާޟިލް މުޙަންމަދު ޙުސައިން ޝަރީފް، ސަފީރުކަމުގެ ފަތްކޮޅު ސްރީލަންކާގެ ރައީސަށް މިއަދު އަރުއްވައިފި\nލިޔުނީ: އޮކްޓޫބަރު 23 2017\nދިވެހިރާއްޖެއިން ސްރީލަންކާއަށް ކަނޑައަޅުއްވާފައި ހުންނަވާ ސަފީރު، އަލްފާޟިލް މުޙަންމަދު ޙުސައިން ޝަރީފް، ސަފީރުކަމުގެ ފަތްކޮޅު ސްރީލަންކާގެ ރައީސް މައިތިރިޕާލަ ސިރިސޭނައަށް މިއަދު އަރުއްވައިފިއެވެ.\nއަލްފާޟިލް މުޙަންމަދު ޙުސައިން ޝަރީފް އެމަނިކުފާނުގެ މަގާމުގެ ފަތްކޮޅު ސްރީލަންކާގެ ރައީސް މައިތިރިޕާލަ ސިރިސޭނައަށް އެރުއްވީ، އެކަމަށްޓަކައި މިއަދު ހެނދުނު ސްރީލަންކާގެ ޕްރެސިޑެންޓްސް ހައުސްގައި ބޭއްވެވި ހާއްސަ ރަސްމިއްޔާތެއްގައެވެ.\nމި ރަސްމިއްޔާތައްފަހު ސަފީރުކަމުގެ ފަތްކޮޅު އެރުއްވުމުގެ މުނާސަބަތުގައި ސްރީލަންކާގެ ރައީސް ސަފީރަށް ތަހުނިޔާ ދަންނަވައި ދެޤައުމުގެ ދެމެދުގައި އުފެދިފައިވާ ޒަމާންވީ ރަޙްމަތްތެރިކަމުގެ ގުޅުން އިތުރަށް ބަދަހިކުރުމަށް މަސައްކަތްކުރައްވާނެކަމަށް އުއްމީދު ކުރައްވާ ކަމުގައި ވިދާޅުވިއެވެ. އަދި ސްރީލަންކާއަކީ އެތައް ހާސް ދިވެހިން އަމިއްލަ ވަޒަން ކަމުގައި ދެކޭ، ދިވެހިންނާ ވަރަށް ގާތް ގުޅުމެއް އޮންނަ ގައުމެއް ކަމުގައި ފާހަގަކުރެއްވިއެވެ. މީގެ އިތުރުން ސްރީލަންކާއާއި ދިވެހިރާއްޖޭގެ ގުޅުން، ޚާއްޞަކޮށް އިންވެސްޓްމެންޓްގެ ދާއިރާއިން އިތުރަށް ބަދަހިކުރުމުގެ މުހިންމުކަން ފާހަގަކުރައްވައި އެކަމަށް މަސައްކަތް ކޮށްދެއްވުމަށް އެދިވަޑައިގަތެވެ.\nސަފީރުގެ ވާހަކަފުޅުގައި ދެޤައުމުގެ ދެމެދުގައި އުފެދިފައިވާ ޒަމާންވީ ރަޙްމަތްތެރި ގުޅުމަށް އަލިއަޅުއްވާލައްވާ، އެމަނިކުފާނުގެ ސަފީރުކަމުގައި އެގުޅުން އިތުރަށް ބަދަހިކުރުމަށް މަސައްކަތްކުރައްވާނެކަމުގެ ޔަގީންކަން އެރުއްވިއެވެ. އަދި ރައީސުލްޖުމްހޫރިއްޔާ އަލްފާޟިލް އަބްދުﷲ ޔާމީން އަބްދުލް ޤައްޔޫމްގެ ފަރާތްޕުޅުން ހެޔޮއެދުމާއި ތަޙަނިޔާ އެމަނިކުފާނު ދެންނެވިއެވެ. މީގެ އިތުރުން ސްރީލަންކާއަކީ ވަރަށް ގިނަ ގޮތްގޮތުން އެމަނިކުފާނާއި ދިވެހި ދައުލަތުގެ ވަރަށް ގިނަ ބޭފުޅުންނާ ގުޅުން ހުރި ގައުމެއްކަމުގައި ފާހަގަ ކުރެއްވިއެވެ. އަދި ދިވެހިރާއްޖެ އާއި ސްރީލަންކާއާ ދެމެދު އިޤްތިޞާދީގޮތުން މިހާރުވެސް ކުރިއަށްދާ ބޮޑެތި މަޝްރޫޢުތަކުގެ މައްޗަށް އަލި އަޅުއްވާލައްވާ މިގުޅުން އިތުރަށް ހަރުދަނާ ކުރެއްވުމަށް މަސައްކަތް ކުރައްވާނެ ކަމުގެ ޔަގީންކަން ދެއްވިއެވެ.\nމި ރަސްމިއްޔާތުގައި ސަފީރު އަލްފާޟިލް މުޙަންމަދު ޙުސައިން ޝަރީފްގެ އަރިހުގައި ބައިވެރިވެވަޑައިގަތީ ދިވެހިރާއްޖޭގެ އެމްބަސީގެ މިނިސްޓަރ ކައުންސެލަރ އަލްފާޟިލާ ޚަދީޖާ ނަޖީހާއެވެ.\nރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމް، ދިވެހިރާއްޖެއިން ސްރީލަންކާއަށް ކަނޑައެޅުއްވި ސަފީރު ކަމުގެ ފަތްކޮޅު، އަލްފާޟިލް މުޙަންމަދު ޙުސައިން ޝަރީފަށް އެރުވީ6ސެޕްޓެމްބަރ 2017 ގައެވެ.\nއޮކްޓޯބަރ 2017 23ކޮޅުނބު،


މަގުމަތީގެ ރައްކާތެރިކަމަށް ރައްޔިތުން އަހުލުވެރިކުރުވުމުގެ ގޮތުން ހިންގުމަށް ހަމަޖެހިފައިވާ ޕްރޮގްރާމާއި ބެހޭ\nމޯލްޑިވްސް ޓްރާންސްޕޯޓް އޮޓޯރިޓީގެ އިޢުލާން ނަންބަރު: (IUL)202-L/1/2019/29 (11 އެޕްރީލް 2019) ގައި އައްމުކޮށްފައިވާ އިޢުލާނުގައިވާ ގޮތުގެ މަތިން މަގުމަތީގެ ރައްކާތެރިކަމަށް ރައްޔިތުން ހޭލުން ތެރިކުރުމުގެ ގޮތުން މަޢުލޫމާތު ފޯރުކޮށްދިނުމަށް ސަރުކާރުން ހަމަޖައްސަވާފައިވާ ޕްރޮގްރާމްގެ2ވަނަ ބައި އައްޑޫސިޓީގައި ދިރިއުޅޭ މި ސިޓީގެ ރައްޔިތުންނަށް ހިންގުމަށް ވަނީ ހަމަޖެހިފައެވެ. މި ޕްރޮގްރާމްގެ ދަށުން ހަދިޔާ ކުރާ ހެލްމެޓް ދޫކުރުމަށް ހަމަޖެހިފައިވަނީ މި ދަންނަވާ ގޮތުގެ މަތިންނެވެ.\nއެއްގަމު އުޅަނދު ދުއްވުމުގައި މަގުމަތީގެ އަޙްލާގާ ބެހޭގޮތުން މަޢުލޫމާތު ދިނުމަށްޓަކައި 02 (ދޭއް) ގަޑި އިރުގެ ތަމްރީން ސެޝަންއެއްގައި ބައިވެރިވެ، އެ ޕްރޮގްރާމް ފުރިހަމަ ކުރާ ފަރާތްތަކަކަށެވެ. މި ޕްރޮގްރާމްގެ ބޭނުމަކީ އުޅަނދު ދުއްވާ ފަރާތްތަކުގެ ހުނަރާއި ގާބިލްކަން އަދި މަގުމަތީގައި އުޅަނދު ދުއްވާނެ ރައްކާތެރި ގޮތްތައް ދަސްކޮށްދީ އުޅަނދު ދުއްވާ ފަރާތްތަކަށް ވިސްނާދިނުމާއެކު ނުރައްކާތެރި އެކްސިޑެންޓްތައް މަދުކުރުމަށް ރައްޔިތުން ހޭލުންތެރި ކުރުމެވެ.\nމި ޕްރޮގްރާމް ހިންގުމަށް ހަމަޖެހިފައިވަނީ 30 ކިލޯމީޓަރަށްވުރެ ބާރަށް ދުވުމަށް ހުއްދަ ކުރެވިފައިވާ ސަރަހައްދުތަކުގައެވެ. އެގޮތުން މި ސިޓީގައި ދިރިއުޅޭ ރައްޔިތުންނަށް މި ޕްރޮގްރާމް ހިންގުމަށް ވަނީ ހަމަޖެހިފައެވެ.\nމި ޕްރޮގްރާމްގައި ބައިވެރިވުމަށް ނަންނޯޓުކުރުމަށް މޯލްޑިވްސް ޓްރާންސްޕޯޓް އޮތޯރިޓީގެ ވެބްސައިޓްwww.transport.gov.mv ގައި 2019 އެޕްރީލް 15 ވާ ހޯމަ ދުވަހު އާއްމުކޮށް ހުޅޫވާލެވޭނެއެވެ. ވީމާ، މިކަމަށް އެދިވަޑައިގަންނަވާ ބޭފުޅުން ނަން ނޯޓު ކުރެއްވުމަށް ދެންނެވީމެވެ. ނަން ނޯޓު ކުރެވޭނީ 700 ބޭފުޅުންނަށް ކަމުގައިވާތީ، އެއަށްވުރެ އިތުރަށް ސިސްޓަމުން ނޯޓު ނުކުރެވޭނެ ވާހަކަވެސް ދެންނެވީމެވެ. މި ޕްރޮގްރާމްގައި ބައިވެރިވެވޭނީ އެއްގަމު އުޅަނދު ދުއްވުމުގެ ލައިސަންސް އޮންނަ ފަރާތްތަކަށެވެ. އަދި ނަން ނޯޓު ކުރާ ފަރާތްތަކަށް ޕްރޮގްރާމް ހިންގާނެ ތާރީޚާއި ގަޑި އަދި ތަން އެސް.އެމް.އެސް މެދުވެރިކޮށް ދެންނެވޭނެއެވެ.\nޕަބްލިޝްކުރި ގަޑި: 1639


Vote laan vy kaakah - Majilis inthihaabaai memberunge nadhuru fathi\nވޯޓު ލާންވީ ކާކަށް - މަޖިލީހުގެ އިންތިހާބާއި ކެންޑިޑޭޓުންގެ ނަދުރުފަތި\nރައްޔިތުންގެ މަޖިލީހުގެ އިންތިހާބު މިއޮތީ ނޭފަތުކުރިއާ ހަމައަށް އައިސްފައެވެ. ކެމްޕެއިންތައް ފޯރީގައި ކުރިއަށް ދަނީއެވެ. މަގުމައްޗަށް ނުކުތަސް، ޓީވީ ހުޅުވާލިޔަސް، ސޯޝަލް މީޑިއާއަށް ވަދެލިޔަސް ފެންނަނީ ކެނޑިޑޭޓުންގެ "ވައުދު" ތަކާއި ދާއިރާއަށް އޮތް 'ތަސައްވަރު' ތަކެވެ. ރައްޔިތުންގެ ވޯޓަކުން ހޮވެން މަސައްކަތްކުރާއިރު އެމީހެއްގެ ޤާބިލްކަން ސާބިތުކޮށްދިނުމަށް މަސައްކަތް ކުރާނެތާއެވެ. މަ ހިތުން ދުނިޔޭގެ އެކި ކަންކޮޅުތަކުގައިވެސް އިންތިޙާބީ މޫސުންތަކުގައި ކަން ހިނގަނީ މިމަގުންނެވެ. އެކަމަކު ހަމަ ހާސަރެއް ނުދަމާ އިނުމަށް ދަތިވާ ހިސާބަށް ކަންތައް ދާހެން ހީވާން ފަށައިފިއެވެ. އިވޭ އަޑުތަކަށް ބަލާނަމަ މިއުޅެނީ ކުޑަ ވަރެއްގެ އަށްޑިހަ ހަތް 'ސަރުކާރު' ހޮވަން ވޯޓެއް ލާންބާއޭ ހީވާ ދަރަޖައަށް ކަންތައް ގޮއްސިއެވެ. ނުވަތަ މަޖިލީސް މެމްބަރު ކަމަށް މި ވާދަކުރަނީ ކޮންސްޓްރަކްޝަން ކުންފުނިތަކެއްހެން ހީވާ ފަހަރުވެސް އަންނަން ފަށައިފިއެވެ. ގައިމު މަޖިލީސް މެންބަރުންގެ ދައުރުކަމުގައި ޤާނޫނު ބުނާ ކަމެއްގެ ވާހަދަ ދައްކާތީ އިވުނީ ދާދި މަދު ކެނޑިޑޭޓެކެވެ.\nކެނޑިޑޭޓުންގެ ބަހުސާއި ކެމްޕެއިން ޖަލްސާތައް ބަލަމުން ދިޔައިރު މި އިވެނީ އެ ކެނޑިޑޭޓަކު ހޮވާދީފިނަމަ އެރަށެއްގައި ނުވަތަ އެދާއިރާއެއްގައި ބަނދަރު ހަދާދިނުމުން ފެށިގެން ގޮސް ބޮޑެތި ޔުނިވަރސިޓީތަކާ ލައިބްރަރީތައް އަޅާ، ފުޓްސަލް ދަނޑުއަޅާ، މަގުތައް ހަދާ، ރީތި ޕާކު އަޅާ، ނަރުދަމާ އަޅާދޭނެ ވާހަކައެވެ. ވަޒީފާތައް އިތުރުކޮށްދޭނެ ވާހަކައެވެ. ބަންޑާރަ ބިން ހިބައިންދޭނެ ވާހަކައެވެ. ހޮސްޕިޓަލްތަކުގެ ދަރަޖަ އުފުލައި މަތިވެރިކޮށްދޭނެ ވާހަކައެވެ. މި ވާހަކަތަކެއް އިވުމުން ހަނދާނަށް އައީ ވަރަށް ކުރިން އަބްދުﷲ ހަސަން ކިޔާފައިވާ 'ލިބޭތޯ ފަދަ މަލެއް މިތުރާ' މިލަވައެވެ. ލޯތްބެއް ލިބޭތޯ ބުނަމުން ދިޔަ ނަދުރު ފައްޗެކެވެ. ބޭނުންވެގެން އުޅޭ މިތުރު ލިބިއްޖެނަމަ، އުތީމު ރަދުންގެ ގަނޑުވަރުގާ މުތީން ކުރިބޯށިތައް ހަދާ، މަތީރަށު ޒިޔާރަތްފުޅު އަސްރަފީއާ އަޅާ ކިރާނެ ވާހަކައެވެ. ކަލާފާނުން ޒިޔާރަތުގެ ފުރާޅު އަލިމަހުން ލައި، މިސްރު ރަނުގެ ދެހަންދަރު ރަން ބަހާނެ ވާހަކައެވެ.\nމި ލަވައާއި ކެނޑިޑޭޓުން މިކިޔާ 'ލަވަ' އަޅާ ބަލާލުމުން، އެއްގޮތް ކަންތައްތަކެއް ހުރިކަމަށް ފެނެއެވެ. ނިކަން ބޮޑަށް ކަމެއް ބޭނުންވެގެން އެބަ އުޅޭކަން އެނގެއެވެ. ލަވާގައި ބޭނުން ވެގެން އުޅެނީ އަންހެން ކުއްޖެކެވެ. ކެނޑިޑޭޓުން ބޭނުންވަނީ މަޖިލީހުން ގޮނޑިއެކެވެ. މިލަވަގައި މިބުނާ ކަންކަމަކީ މީހަކަށް ކުރެވުމަށްވުރެ ނުކުރެވުން ގާތް ކަންކަމެވެ. ހަމަ އެގޮތަށް ކެނޑިޑޭޓުންގެ 'ނަދުރު' ލިސްޓުގައިވެސް ހުރީ ޤާނޫނީ އިމުގެ ތެރެއިން މަޖިލިސް މެމްބަރަކަށް ކުރެއްވޭނެ ކަންކަމެއް ނޫނެވެ.\nރައްޔިތުންގެ މަޖިލީހުގެ ދައުރަކީ މައިގަނޑު ގޮތެއްގައި ޤާނޫނުތައް ހަދާ، އިޞްލާޙް ކުރުމާއި ސަރުކާރު ޖަވާބުދާރީ ކުރުވުމެވެ. މަޖިލީސް ތަޅަމުގައާއި ކޮމިޓީ މަރުޙަލާގައި މެންބަރުން ކުރާ ހުރިހާ ކަމެއްހެންވެސް ބިނާވެގެން ވަނީ މިދެކަންތަކުގެ މައްޗަށެވެ. މިއީ ޤާނޫނު އަސާސީގެ ތިން ވަނަ ބާބުގައި އެކަން ބަޔާންކޮށްފައި އޮތް ގޮތެވެ. އެހެން ނަމަވެސް މިހާރު މިއިވޭ އަޑުތަކަށް ބަލާއިރު ރައްޔިތުންގެ މަޖިލީހުގެ ދައުރު މިވަނީ ވަރަށް ގިނަ ބަޔަކަށް އޮޅިފައެވެ. ނުވަތަ ބަޔަކު ސިޔާސީ މަންފާތަކެއް ޙާޞިލް ކުރުމުގެ ބޭނުމުގައި ރައްޔިތުންނަށް އޮޅުވާލާފައެވެ. އޮޅުވާލާފައޭ ބުނަން މިޖެހެނީ، ނުހަނު ފުންނާބު އުސް ބޭފުޅުންވެސް ދާއިރާއަށް ވަކި ތަސައްވުރެއް ހިއްޕަވައިގެން ނުކުމެ މަޖިލީހަށް ވާދަކުރަށްވާތަން ފެންނާތީއެވެ. ހަމަ އެގޮތަށް ނުހަނު ތަޖުރިބާ ހުރި، ޑިމޮކްރެޓިކް ވިސްނުމުގެ ބޭފުޅުންވެސް މި މޭރުމުން ވާހަކަފުޅު ދައްކަވާތީއެވެ. އެކަމަކު ކަން އޮތީ އެހެނަކުން ނޫނެވެ. ކިތައްމެ ރީތި ރާގުރާގަށް ތަސައްވަރުތައް ކިޔަސް ހަގީގަތަކީ، ރަށް ނުވަތަ ދާއިރާ ތަރައްގީ ކުރުމަކީ މަޖިލީސް މެމްބަރުންގެ ދައުރެއް ނޫން ކަމެވެ. މިކަން ގަބޫލުކުރަން ދަތިވިޔަސް އަދިވެސް ތަކުރާރުކޮށްލާނަމެވެ. ސަރުކާރުން ހިންގާ ތަރައްގީގެ މަޝަރޫޢުތަކަކީ ރައްޔިތުންގެ މަޖިލީހުގެ މެންބަރެއްގެ މަސްޢޫލިއްޔަތާ ސީދާ ގުޅުމެއް ވާކަމެއް ނޫނެވެ. ގުޅުމެއް ވާ ހިސާބެއްވެސް އޮވެއެވެ. އެވާހަކަ ކުޑަ ތަންކޮޅެއް ފަހަށް ބާއްވާނަމެވެ.\nކަން މިހެން އޮތް އިރު މަޖިލީސް މެންބަރުންނަށް ރައްޔިތުންގެ މަންދޫބުންނޭ މިކިޔަނީ ކީއްވެގެންބާއޭ ހިތައް އަރާފާނެއެވެ؟ މަޖިލީހުގައި ދާއިރާގެ މެންބަރުންގެ 'ވިންދާ އިހްސާސް' އިއްވަނީ ކޮން ކަމެއްގައި ބާއޭވެސް ހިތަށް އަރާފާނެއެވެ.؟ އެކަން ކުރާނެ ގޮތަކީ މިއެވެ. މަޖިލީހަށް ޤާނޫނު ހުށައަޅައިގެން ނުވަތަ ޤާނޫނެއް ހުށައެޅުމުން، އެ މެންބަރަކު އެ ތަމްސީލުކުރާ ދާއިރާއެއްގެ ރައްޔިތުންގެ ވިސްނުމާއި މަސްލަޙަތާއި އެއްގޮތަށް ވަކާލާތުކޮށް ވޯޓު ދޭނީއެވެ. އަދި ސަރުކާރުން ރައްޔިތުންނަށް އިހުމާލެއް ވެއްޖެނަމަ، އެކަމާ ބެހޭ މުއައްސަސާއެއްގެ ބޭފުޅުން މަޖިލީހަށް ހާޒިރުކޮށް ސުވާލުކޮށް ރައްޔިތުންނަށް އޭގެ ޖަވާބު ހޯދައިދޭނީއެވެ. މިހެން ބުނާއިރުވެސް އެއް ކަމެއް ހަނދާނުގައި ބަހަށްޓާށެވެ. އެއްވެސް މެންބަރަކަށް، ވަކި ދާއިރާއަކަށް ހާއްސަ ގާނޫނެއް މަޖިލީހަކުން ނެހެދޭނެއެވެ. (އެހެން ނަމަވެސް ޤާނޫނު އަސާސީގެ 94 މާއްދާގެ ށ. ގައި، ވަކި ބަޔަކަށް ނުވަތަ ސަރަޙަށްދަކަށް ޤާނޫނެއްގެ ވަކި ބައެއް ހިންގިދާނެކަމަށް ކަނޑައަޅާފައިވެއެވެ.) ރައްޔިތުންގެ މަސްލަހަތު ކަމުގައި ބަލަންވާނީ މުޅި ރާއްޖޭގެ ރައްޔިތުން ހިމެނޭގޮތަށެވެ. އެންމެން އެއްބަސް ނުވާ ކަމެއްގައިނަމަ އަޣުލަބިއްތަށް ބުރަވާގޮތަށެވެ. މިސާލަކަށް އިންކަމް ޓެކްސްގެ ބިލް ނަގަމާ ހިނގާށެވެ. މި ބިލާއިމެދު ރައްޔިތުންގެ ވިސްނުން މެންބަރަށް ހާމަކޮށް ގިނަ ރައްޔިތުންގެ ވިސްނުމާއި އެއްގޮތަށް ފާސްކޮށްފިނަމަ އެ ބިލް ޤާނޫނަކަށް ވެގެން އަންނައިރު ތިޔަ ރައްޔިތުންގެ ބައިވެރިވުން އޭގައި އެ ހިމެނުނީއެވެ. އަދި ސަރުކާރު ޖަވާބުދާރީ ކުރުވުމުގައި ބައިވެރިވެވޭ އެއްގޮތަކީ، މިސާލަކަށް މަޖިލީހަށް ރުހުން ހޯދަން ނަމެއް ހުށައެޅުމުން ނުވަތަ އިތުބާރުނެތް ކަމުގެ މައްސަލައެއްގައި ވޯޓެއް ނަގަން ޖެހުމުން ދާއިރާގެ މެންބަރު އެ ފިއްތަވާ ކުލައަކީ އަހަރެމެން ރައްޔިތުން ބޭނުންވާ ކުލަ ކަމުގައި ހެދުމެވެ.\nދެން އޮތީ ކުރިން އިޝާރާތްކުރި، ސަރުކާރުން ހިންގާ މަޝްރޫޢުތަކާ ރައްޔިތުންގެ މެންބަރުގެ ދައުރާ ގުޅޭ ހިސާބެވެ. އެއީ އެއްގޮތަކަށްވެސް ރައީސުލްޖުމްހޫރިއްޔާއާ އެއްކޮށް ތާސް ކުޅުއްވާއިރު ނުވަތަ އާ ރަށުގައި ޓެނިސް ކުޅުއްވާ ގަޑީގާ ރައީސަށް ދަންނަވައިގެން، ދާއިރާގެ މަގުތަކުގައި ގާ އަތުރާ ކަހަލަ ގުޅުމެއް ނޫނެވެ. އެއީ ޤާނޫނު އަސާސީގެ 96 ވަނަ މާއްދާ ލާޒިމްކުރާ ދައުލަތުގެ ބަޖެޓް ފާސްކުރުމުގެ މަރުހަލާއެވެ. ސަރުކާރުގެ ވައުދުތަކަށް ބިނާކޮށް ބަޖެޓް ހުށައަޅާނީ ސަރުކާރުންނެވެ. ބަޖެޓް ފާސްކުރާނީ މަޖިލީހުންނެވެ. އަދި ބަޖެޓަށް އުނި އިތުރު ގެނައުމުގެ ބާރު މަޖިލީހަށް ލިބިދީފައިވެއެވެ. މި މަރުޙަލާގައި އުނި އިތުރު ގެނައުމުގެ ބާރު އޮންނަނީ ބަޖެޓް ދިރާސާކުރާ ކޮމިޓީއަށެވެ. ކޮމިޓީއެއްގައި މިތިއްބަވަނީ މެންބަރުންގެ އަދަދާއި އަޅާބަލާއިރު މަދު ނިސްބަތެކެވެ. އެ ވަގުތު އެކޮމިޓީގައި ތިއްބަވާ މަދު މެންބަރުން ރިޢާއަތް ކުރައްވަން ޖެހިފައި އެވަނީ ހުރިހާ ދިވެހި ރައްޔިތުންގެ މަސްލަޙަތަށެވެ. ނަމަވެސް އެ ބަޖެޓަށް ވޯޓު ދިނުމާއި ނުދިނުމުގެ އިޚްތިޔާރު ކޮންމެ މެންބަރަކަށްވެސް އޮވެއެވެ. މި މަރުޙަލާގައި، ދާއިރާގެ ތަރައްގީއަށް ކޮށްދޭން ސަރުކާރުން ވައުދު ވެފައިވާ ކަންކަން ބަޖެޓުގައި ހިމެނިފައިވޭތޯ ބެލުމާއި، ނެތް ނަމަ އެކަމަށް ވަކާލާތު ކުރުމަކީ އެ ދާއިރާއެއް ތަމްސީލް ކުރާ މެންބަރެއްގެ ޒިންމާއެކެވެ. އެހެން ނަމަވެސް މީގެ މާނައަކީ މެންބަރު ބޭނުންފުޅުވާހާ ކަމެއް ނުވަތަ ފަހަރުގައި ރައްޔިތުން އެދޭ ހުރިހާ ކަމެއް ހިމެނިގެން ބަޖެޓް ފާސްކުރެވޭނެއެކޭ ނޫނެވެ. އަދި ބަޖެޓް ފާސްވެގެން ހިންގޭ މަޝްރޫޢުތަކުގެ މެދުވެރިޔަކަށް ވަނީ އެއްވެސް ހާލެއްގައި މަޖިލީސް މެންބަރުންނެއް ނޫނެވެ. އެކަމަށްވެސް އަހަރެމެން ބަޔަކު ހޮވައިގެން މުސާރަތަކެއް އެބަ ދެމުއެވެ. އެއީ ކައުންސިލްތަކެވެ. ސަރުކާރަށް އެއްބާރުލުން ދީގެން ރަށް ތަރައްޤީ ކުރުމަކީ ކައުންސިލްތަކުގެ ދައުރެކެވެ. އޮޅުވާ ނުލާށެވެ.\nދެން އޮތީ ތަންކޮޅެއް ނާޒުކު ވާހަކައެކެވެ. މި ވާހަކަ ވަކި ބަޔަކަށް އަމާޒުވާކަމުގައި ވަނީ ނަމަ ވަރަށް ބޮޑަށް މަޢާފް ކުރާށެވެ. އެކަމަކުވެސް ހަމަ މުހިއްމު ވާހަކައެއް ކަމުގައި ދެކޭތީ ބުނެލަމެވެ. މި ކެމްޕެއިންތަކުގައި މިއީ ސަރުކާރުގެ ކެނޑިޑޭޓޭ ބުނާތީ ވަރަށް ގިނައިން އެބައިވެއެވެ. ކޯލިޝަން އަކުން އުފެދިފައި އޮތް ސަރުކާރަކަށް ވީމާވެސް ކަންނޭގެއެވެ. ތަފާތު އެކި ސިޔާސީ ފިކުރުގެ ކެނޑިޑޭޓުން މި ދައުވާ އެބަ ކުރެއެވެ. މީގައި އަހަރެމެން ރައްޔިތުން ވިސްނަންވީ ކަމަކީ، ރާއްޖޭގައި މިހާރު މިއޮތީ ރިޔާސީ ނިޒާމެއްކަމެވެ. ރިޔާސީ ނިޒާމެއްގެ އެންމެ އަސާސީ އެއް ސިފަ އަކީ ތިން ބާރު ވަކިވެފައި އޮތުމެވެ. އޭގެ މާނައަކީ ރައްޔިތުންގެ މަޖިލީހުގައި ސަރުކާރު ތަމްސީލު ކުރާ މެންބަރުންނެއް މި ނިޒާމުގައި ނުތިބޭނެއެވެ. ސިޔާސީ ޕާޓީ ތަކުގެ މެންބަރުން ތިބެދާނެއެވެ. އެހެން ނަމަވެސް ޤާނޫނީ ގޮތުން ބަލާއިރު އެއްވެސް މެންބަރަކަށް ސަރުކާރު ތަމްސީލެއް ނުކުރެވޭނެއެވެ. ތަމްސީލު ކުރަން ޖެހޭނީ އެ ދާއިރާއެއްގެ ރައްޔިތުންނެވެ. ސަރުކާރު ހުށައަޅާ ބިލްތަކަށް ވޯޓު ދިނުމާއި ނުދިނުމުގެ އިޚްތިޔާރު ހަމަ ކޮންމެ ސިޔާސީ ފިކުރެއްގެ މެންބަރަކަށްވެސް އެބައޮތެވެ. ވެރިކަންކުރާ ޕާޓީއެއްގެ މެންބަރުން ހޮވިގެން ނޫނީ ދާއިރާ ތަރައްގީ ނުވާނެ ކަމަށް ބުނާ ވާހަކައާއި ސަރުކާރު ހިންގާ ޕާޓީގެ މެންބަރުން ހޮވިއްޖެނަމަ ސަރުކާރު ޖަވާބުދާރީ ނުކުރުވޭނޭ ބުނާ ވާހަކައަށް ބުނެލަން އޮތީ ވޭތުވެދިޔަ ތަނަށް ބަލާއިރު އެކަމާ އެއްކޮޅަށާއި ދެކޮޅަށް ދެއްކޭނެ ވާހަކަ އެބަހުރި ކަމެވެ. ރައްޔިތުންނަށް އިޚްލާސްތެރި ސަރުކާރެއްނަމަ ދާއިރާގައި ހުރީ ކޮންމެ ސިޔާސީ ފިކުރެއްގެ މެންބަރެއް ނަމަވެސް ދާއިރާތައް ތަފާތުނުކޮށް މަޝްރޫޢުތައް ހިންގާނެއެވެ. އަދި މަޖިލީހުގާ ހުރީ ކޮންމެ ސިޔާސީ ފިކުރެއްގެ މެންބަރެއް ނަމަވެސް އިޚްލާސްތެރި ނަމަ، ރައްޔިތުންނަށް ފައިދާ ހުރި ބިލްތަކަށް ވޯޓު ދޭނެއެވެ. އަދި ސަރުކާރުން މަގުން ކައްސާލައިގެން ދާނަމަ ޖަވާބުދާރީ ކުރުވާނެއެވެ.\nކަން މިހެން އޮތް ނަމަވެސް، ސަރުކާރެއް ހިންގުމަށް ދަތި ކުރި މަޖިލީހަކާއި، ސަރުކާރު ހިންގާ ޕާޓީ ބޭނުންހާ ގޮތަކަށް ޤާނޫނުތައް ފާސްކުރި މަޖިލީހެއް ރައްޔިތުންގެ ކުރިމަތީގައި ދާދި މިދާކަށް ދުވަހު ތަމްސީލުވެގެން ހިނގައްޖެއެވެ. ގައުމެއް ބޮއްސުންލައިގެން ދިޔައިރު މަޖިލީސްތެރެއިން ސަރުކާރު ޖަވާބުދާރީ ނުކޮށް ރައްޔިތުންގެ ވިންދާ އިހްސާސްތައް ފައިދަށުލީތަންވެސް ފެނިއްޖެއެވެ. ކަން މިހެން ހުރިއިރު އަހަރެންގެ ހިޔާލަކީ މަޖިލީސް މެންބަރުން ޖަވާބުދާރީ ކުރުވޭނެ ގޮތެއް ރައްޔިތުން ހޯދުމެވެ. މިސާލަކަށް މެންބަރުން ރައްޔިތުންގެ ވިންދާ އިހްސާސްތަކުގައި ކޮޅުފައިން ޖަހައިފި ހާލަތެއްގައި ވަކި ހަމަތަކެއްގެ މަތީން އެ މެންބަރުން ވަކި ކުރެވޭނެ ގާނޫނެއް އެވެރިން ލައްވާ ފާސްކުރުވުން ކީއްހެއްޔެވެ؟ މިފަދަ ބިލެއް ހުށައަޅަން ކެރޭ ކެނޑިޑޭޓަކަށް އަހަރެން މިހާރުވެސް ލޮލުން ބޮލުން ތާއީދެވެ.\nމިހާ ހިސާބުން ދެން ވިސްނާލާށެވެ. ރައްޔިތުންގެ މަޖިލީހުގެ މެންބަރުން ތިމަންނާ ހޮވައިދީފިނަމަ މި ދާއިރާއަށް އެވެނި މިވެނި ކަމެއް ކޮށްދޭނަމޭ އެބުނަނީ ގާނޫނީ ކޮން މަސްދަރަކަށް ރިޢާޔަތް ކޮށްފައި ހެއްޔެވެ؟ ނިކަން އަޑަށް ބާރުލާފައި އެކަހަލަ 'ފޮންޏެއް' ކަނޑާ އަޑު އިވިއްޖެނަމަ، މަންމަންވެފައި ނުތިބެ އެންމެ ކުޑަމިނުން ތިކަން ކުރާނީ ކިހިނެތްތޯ ސުވާލުކޮށްލާށެވެ. ތާއަބަދު ސިޔާސީ މީހުން އަހަރެމެން ގުނބޯ ހެއްދިޔަ ނުދެމާހެއްޔެވެ! ރައްޔިތުންގެ މަންދޫބަކަށް ވާދަކުރާ މީހެއްގެ ވައުދަކަށް ވާންޖެހޭނީ އެމީހަކީ މަޖިލީހުގެ ދައުރު އަދާ ކުރެވޭވަރުގެ ޢިލްމާ ޙިލްމުގެ ގޮތުން ގާބިލް މީހަކަށް ވާނޭ ކަމެވެ. އިޚްލާސްތެރިކަމާ ނަޒާހަތްތެރިކަމުގެ ގޮތުން ގާބިލް މީހަކަށް ވާނޭ ކަމެވެ. އެއީ އެއްވެސް ހާލެއްގައި، ރަށުގައި ނެރު ބައްތި ޖަހައި ބަނދަރު ފުންކުރަން އަހަރެމެން ހޮވާ ބައެއް ނޫނެވެ. އެއީ ޤާނޫނު އަސާސީން ނުހަނު ބޮޑެތި ބާރުތަކެއް ދީގެން އަހަރެމެން ހޮވާ ދައުލަތުގެ އެއް ބާރެވެ. ދާއިރާތައް ތަރައްގީ ކުރުމަކީ ދައުލަތުގެ އަނެއް ބާރުކަމުގައިވާ ސަރުކާރުގެ އިހްތިޞާޞްގެ ތެރޭގައި ހިމެނޭ ކަމެކެވެ. ދާއިރާ ތަރައްގީކުރަން ކޮންމެ ފަސް އަހަރަކުން އެއް ފަހަރު އަހަރެމެން ސަރުކާރެއް ނުހޮވަމުހެއްޔެވެ؟ ރިޔާސީ އިންތިޚާބުގައި އެ އަންނަ ކެނޑިޑޭޓް، އުތީމު ގަނޑުވަރުގެ ކުރިބޯށިތަށް މުތީން ހަދައިދޭނަމޭ ބުނީމާ ގަބޫލު ކުރިޔަސް އެންމެ ރަނގަޅެވެ. އެ ބޭފުޅެއްގެ އެ ޤާބިލްކަން ހުރީ ވިއްޔާ އެކަން ފަހަރުގައި ކޮށްދެއްވަފާނެއެވެ. އެހެނީ އެކަމަށް ގާނޫނީ ހުރަހެއް ނެތެވެ. އެހެން ނަމަވެސް މަޖިލީސް މެންބަރަކަށް، ޤާނޫނީ އިމުން ބޭރު ނުވެ، މިސްރުގެ ރަން ހަންދަރުތައް ބެހޭނެ ގޮތެއް ނެތެވެ.


Uvigendaa gavaaidhuthakuge mudathu anekaaves ithukuruma majileehun...\nއުވިގެންދާ ގަވާއިދުތަކުގެ މުއްދަތު އަނެއްކާ ވެސް އިތުރުކުރުމަށް މަޖިލީހުން ފާސްކޮށްފި\nގަވާއިދުތަކައް އަމަލުކުރުމުގެ މުއްދަތު އިތުރުކުރީ 2020 ވަނަ އަހަރުގެ އެޕްރީލްމަހުގެ ނިޔަލަށް\nއުވިގެންދާ ގަވާއިދުތަކުގެ މުއްދަތު އިތުުރުކުރުމަށް ކޮމިޓީން ހުށަހެޅި ރިޕޯޓްގެ ބަހުސްގައި ބައިވެރިވީ އެންމެ ދެ މެމްބަރުން\nކ. މާލެ 16 އޭޕުރިލް 2019 | އަންގާރަ 14:00 1,489\nމަޖިލީހުގެ ޗެމްބަރުގައި މެމްބަރުން - މަޖިލިސް\nއުވިގެންދާ ގަވާއިދުތަކުގެ މުއްދަތު 2020 ވަނަ އަހަރުގެ އެޕްރީލްމަހުގެ ނިޔަލަށް އިތުރު ކުރުމަށް މަޖިލީހުން ފާސްކޮށްފިއެވެ.\nއުވިގެންދާ ގަވާއިދުތަކުގެ މައްސަލައާ ގުޅޭ ގޮތުން ގަވާއިދު ކޮމިޓީން ނިންމި ގޮތުގެ ރިޕޯޓް އަންގާރަދުވަހު އޮތް ރައްޔިތުންގެ މަޖިލީހުގެ ޖަލްސާއަށް ވަނީ އިއްވާފައެވެ. މި ރިޕޯޓް މަޖިލީހުގެ ތަޅުމަށް އިއްވީ ގަވާއިދު ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީއެވެ.\nރިޕޯޓް ހުށަހަޅުއްވަމުން އިންތި ވިދާޅުވީ އާންމު ގަވާއިދުތަކާ ބެހޭ ގާނޫނުގެ ޖަދުވަލު އެކެއް އަދި ދޭއްގައި ބަޔާންކޮށްފައިވާ ގަވާއިދުތަކާ ގުޅޭ ގޮތުން މަޝްވަރާކޮށް ގާނޫނުތައް ހެދިފައިވާ ގަވާއިދުތައް އުނިކޮށް އެ ގާނޫނުގެ ޖަދުވަލު އެކެއް އަދި ދޭއްގައި މިހާރު ބަޔާންކޮށްފައިވާ ގަވާއިދުތަކަށް އަމަލުކުރުމުގެ މުއްދަތު އެކެއް މެއި 2019 އިން 2020 ވަނަ އަހަރުގެ އެޕްރީލްމަހުގެ ނިޔަލަށް އިތުރު ކުރުމަށް 15 އެޕްރީލް 2019 ގައި ބޭއްވި ކޮމިޓީގެ ބައްދަލުވުމުގައި ވޯޓްގައި ބައިވެރިވެވަޑައިގެންނެވި މެމްބަރުންގެ އަޢުލަބިއްޔަތުން ފާސްކޮށްފައިވާ ކަމަށެވެ.\nގަވާއިދު ކޮމިޓީން ހުށަހެޅި ރިޕޯޓަށް ބަހުސް ކުރުމަށް ހުޅުވާލި ފުރުސަތުގައި ބަހުސްގައި ބައިވެރިވެވަޑައިގެންފައި ވަނީ އެންމެ ދެ މެމްބަރުންނެވެ. އެއީ ކުޑަހުވަދޫ ދާއިރާގެ މެމްބަރު އަހްމަދު އާމިރާއި މަރަދޫ ދާއިރާގެ މެމްބަރު އިބްރާހިމް ޝަރީފްއެވެ. ދެ މެމްބަރުންވެސް ވަނީ އުވިގެންދާ ގަވާއިދުތަކުގެ މުއްދަތު އިތުރުކުރުމާއި ގުޅިގެން ކަންބޮޑުވުން ފާޅުކޮށްފައެވެ.\nކުޑަހުވަދޫ ދާއިރާގެ މެމްބަރު އަހްމަދު އާމިރު ވިދާޅުވީ އާންމު ގަވާއިދުތަކާ ބެހޭ ގާނޫނު އިސްލާހުވެގެން އަންނައިރު މި ގަވާއިދުތައް ހެދުމުގައި އެކި ކުންފުނިތަކުން އެކި ހަމަތައް ގެންގުޅޭ ކަމަށް ގަބޫލުކުރައްވާ ކަމަށެވެ.\n"އާންމު ގަވާއިދުތަކާ ބެހޭ ގާނޫނުގައި ޖަދުވަލުގައި ހިމެނޭ އެއްވެސް ގަވާއިދެއް ރައްޔިތުންގެ މަޖިލީހުގެ ގަވާއިދު ކޮމިޓީން ނޫން ގޮތަކަށް ބަދަލުނުކުރެވޭނެ ރޫހެއް ގާނޫނުގައި ނެތް،" އާމިރު ވިދާޅުވިއެވެ.\nއިންތި ހުށަހެޅުއްވި ގޮތަށް ފާސްކުރުން މުހިއްމު ކަމަށް ދެކެވަޑައިގަންނަވާ ކަން ފާހަގަކުރައްވައި ވާހަކަ ދައްކަވަމުން ޝަރީފް ވިދާޅުވީ މި ގޮތަށް މުއްދަތު އިތުރު ކުރަން ފާސްކުރި ކަމުގައި ވީނަމަވެސް ވިސްނާލަންޖެހޭ ކަންތައްތަކެއް އެބަހުރި ކަމަށެވެ. ކުރީއްސުރެން މި ގަވާއިދުތައް ހެދުމުގައި ގާނޫނުތައް ބަދަލުކުރަންޖެހޭ އެތައް ކަމެއް އެބަހުރި ކަމަށް ޝަރީފް ވިދާޅުވިއެވެ.\n"ދިވެހިރާއްޖޭގެ ގާނޫނު އަސާސީގައި 2008 ވަނަ އަހަރު ފާސްކުރީއްސުރެ މިއަދާއި ހަމައަށްވެސް ދާކަން ޑެލިގޭޓެޑް ލެޖިސްލޭޝަން މިހާރަށް ވުރެ ރަނގަޅަށް ބަލައި ދިރާސާކޮށް އެކަންކަން ރައްޔިތުންގެ މަޖިލީހުން ފާސްކޮށްފައި އޮންނަ ގާނޫނުގެ ރޫހާއި އެއްގޮތަށްތޯ ބެލޭނެ އިންތިޒާމެއް މަޖިލިސް ތެރޭގައި ހިމެނިފައި އޮންނަންޖެހޭ،" ޝަރީފް ވިދާޅުވިއެވެ.\nޝަރީފް ވިދާޅުވީ ގަވާއިދު ކޮމިޓީ އޮތް ކަމުގައި ވިޔަސް ހަގީގަތުގައި މި މަސައްކަތް ކުރެވި ރައްޔިތުންގެ މަޖިލީހުން އެކަށީގެންވާ ސަމާލުކަމެއް މި ކަމަށް ދެވިފައި ނެތް ކަމަށެވެ. އަދި ފާއިތުވި ދުވަސްތަކުގައި މި ކަމަށް ދާއިމީ ހައްލެއް ހޯދިފައި ނުވާތީ ވެސް އޭނާ ވަނީ ކަންބޮޑުވުން ފާޅުކުރައްވާފައެވެ.\nއާ ގާނޫނު އަސާސީ އަށް އަމަލުކުރަން ފެށުމާ އެކު ގާނޫނެއްގެ ދަށުން ހެދޭ ގަވާއިދަކަށް ނޫނީ އަމަލުނުކުރެވޭތީ، އެހާތަނަށް ހުރި މުހިންމު ގިނަ ގާވާއިދުތަކެއް އުވިގެންދިޔަ ނުދިނުމަށް އާންމު ގަވާއިދުތަކާ ބެހޭ ގާނޫނުގެ ދަށުން އެ ގަވާއިދުތަކަށް ބެލެނިވެރިކަން ދިނެވެ. އަދި މީގެ ތެރެއިން ބައެއް ގަވާއިދުތަކަށް ފަހުން ހެދި ގާނޫނުތަކުން ބެލެނިވެރިކަން ލިބުނު ނަމަވެސް އަދިވެސް ވަކި ހާއްސަ ގާނޫނެއްގެ ދަށުން ބެލެނިވެރިކަން ނުލިބޭ ގިނަ ގަވާއިދުތަކެއް އެބަހުއްޓެވެ. އެކަން ހައްލުކުރުމަށް ފާއިތުވި އަހަރުތަކުގައި އެކި ފަހަރު މަތިން އާންމު ގަވާއިދުތަކާ ބެހޭ ގާނޫނުގެ ދަށުން އެ ގަވާއިދުތަކަށް ބާރު ދެމުން ދިޔައީ ވަގުތީ މުއްދަތުތަކެއް ކަނޑައަޅައިގެންނެވެ. އެންމެ ފަހުން ދިން މުއްދަތު މި މަހުގެ ނިޔަލަށް ހަމަވާނެއެވެ.


Dhiggaru Gondudhoh Himaayaihkurumah Beynunva Boduhilaige Dhevana Shipment Gengosfi - Vaguthu\nކޮވިޑް-19: ހޮސްޕިޓަލްގެ އަދަދުތައް ދަށަށް ގޮސް، އުފާވެރި މަންޒަރެއް - 10 ގަޑިއިރު ކުރިން\nދިއްގަރު ގޮނޑުދޮށް ހިމާޔަތްކުރުމަށް ބޭނުންވާ ބޮޑުހިލައިގެ ދެ ވަނަ ޝިޕްމެންޓު ގެންގޮސްފި\n1 ހަފްތާ ކުރިން ( ޖުލައި 7, 2021 )\nމ. ދިއްގަރުގެ ގޮނޑުދޮށް ހިމާޔަތް ކުރުމަށް ބޭނުންވާ ބޮޑު ހިލައިގެ ދެ ވަނަ ޝިޕްމެންޓު އެ ރަށަށް ގެންގޮސްފިއެވެ.\nއެމްޓީސީސީން ވިދާޅުވީ، ދިއްގަރުގެ ގޮނޑުދޮށް ހިމާޔަތް ކުރުމަށް ބޭނުންވާ ބޮޑުހިލައިގެ ދެ ވަނަ ޝިޕްމެންޓު މިހާރު އެ މަޝްރޫއު ކުރިއަށްދާ ސައިޓަށް ގެންގޮސްފައިވާ ކަމަށެވެ.\nމ. ދިއްގަރު ބިން ހިއްކުމާއި ގޮނޑުދޮށް ހިމާޔަތް ކުރުމުގެ މަޝްރޫޢުގެ ދަށުން، ގޮނޑުދޮށް ހިމާޔަތް ކުރުމަށް ބޭނުންވާ ބޮޑުހިލައިގެ ދެވަނަ ޝިޕްމަންޓް3ޖުލައި 2021 ވަނަ ދުވަހު ޕްރޮޖެކްޓް ސައިޓަށް ގެންގޮސްފި. މި މަޝްރޫޢަކީ 121.84 މިލިއަން ރުފިޔާގެ މަޝްރޫޢެއް. #MTCCProjects pic.twitter.com/qZTSyWEsmw\n— MTCC Plc (@MTCCPlc) July 7, 2021\nއެމްޓީސީސީން މި މަޝްރޫއު ކުރިއަށް ގެންދިއުމަށް ނިންމާފައި ވަނީ ދިއްގަރު ބިންހިއްކުމުގެ މަޝްރޫއާއެކުއެވެ. ޕްލޭނިން މިނިސްޓްރީން މި މަޝްރޫއު އެމްޓީސީސީއާ ހަވާލުކޮށްފައި ވަނީ 121 މިލިއަނަށް ވުރެ ގިނަ ރުފިޔާއަށެވެ. މި މަޝްރޫއުގެ ދަށުން 24 ހެކްޓަރުގެ ބިން ހިއްކައި ބޮޑު ހިލައިގެ ރިވެޓްމަންޓް ޖެހުމާއި ބޭރު ތޮށިލުމުގެ މަސައްކަތް ހިމެނެއެވެ.\nއެމްޓީސީސީއަކީ އެއް ވަގުތެއްގައި ރާއްޖޭގެ އެކިކަންކޮޅުތަކުގައި އެންމެ ގިނަ މަޝްރޫއު ހިންގަމުން އަންނަ ކުންފުންޏެވެ. އެމްޓީސީސީ އިން ވިދާޅުވި ގޮތުގައި އެ ކުންފުނީގެ އަމާޒަކީ ކޮވިޑް-19 ގެ މި ހާލަތުގައި ވެސް ކަނޑައަޅާފައި އޮންނަ މުއްދަތަށް މަޝްރޫއުތައް ނިންމުމެވެ.\nއެގޮތުން އެމްޓީސީސީގެ 40 އަހަރުވީ ދިގު ތާރީހުގައި އެންމެ ގިނަ މަޝްރޫއުތައް ނިންމީ މިދިޔަ އަހަރެވެ. މި ހިނގާ އަހަރުގައި ވެސް ގިނަ އަދަދެއްގެ މަޝްރޫއުތަކެއް ނިންމުމަކީ އެމްޓީސީސީގެ އަމާޒެކެވެ.\nހަނިމާދޫ ބަނދަރުގެ ބޭރު ތޮށިލުމުގެ މަސައްކަތް ފަށައިފި\nމިއީ ދެ އަހަރުގެ ތެރޭ ތަރައްގީގެ އެންމެ ގިނަ މަސައްކަތް ކުރި ސަރުކާރު: އާޒިމް


India Ge U.P Gai Thin Boa Huri Kujjaku Ufanvejje. - vNews.mv\nއިންޑިޔާގެ ޔޫޕީގައި ތިން ބޯ ހުރި ކުއްޖަކު އުފަންވެއްޖެ\n20 July 2019, 17:52\nއިންޑިޔާގެ އުއްތަރު ޕްރަދޭޝްގެ އަންހެނަކު ތިން ބޯ ހުރި އަންހެންކުއްޖަކު ވިހައިފިއެވެ.\nޑޮކްޓަރުންނަށް ވެސް ހައިރާންކަން ގެނެސްދިން މި ކުއްޖަކު އުފަންވީ އުއްތަރު ޕްރަދޭޝްގެ އެޓާ ޑިސްޓްރިކްޓްގެ ސިއްހީ މަރުކަޒެއްގައި މިޖުލައި މަހުގެ އެގާރަވަނަ ދުވަހުއެވެ. ކުއްޖާގެ މަންމަ އެތަނުގައި އެޑްމިޓްކުރީ ދުވަސްފުރެން ގާތްވަމުން އައިއިރު ބަނޑުގައި ރިއްސުން ބޮޑުކަމުންނެވެ. އޭނާ ވިހޭ ކުއްޖާގެ ސިފަ ފެނުމުން އާއިލާގެ މީހުންގެ އިތުރަށް ޑޮކްޓަރުންނަށްވެސް ލިބުނީ ސިހުމެކެވެ. މޫނު ހުރި ބޮލުގެ ފަހަތުގައި އިތުރު ދެ ބޯ ހުއްޓެވެ.\nއާދައިގެ ސިއްހީ މަރުކަޒަކުން މަންމަޔާއި ދަރިފުޅަށް ދެވޭނެ މާބޮޑު ފަރުވާއެއް ނެތުމުން އިމަޖެންސީގައި އެދެމައިން ވަނީ އެޓާގެ ޑިސްޓްރިކްޓް ހަސްފަތާލަށް ބަދަލުކޮށްފައެވެ. އެތަނުގެ ޑޮކްޓަރުން މިހާރު ދަނީ އެކިކަހަލަ ސްކޭންތައް ހަދައި ކުއްޖާގެ ތިންބޮލުގެ ތެރެއިން ދެބޯ ވަކިކުރުމުގެ އޮޕަރޭޝަން ކުރާނެ ގޮތެއް ދިރާސާ ކުރަމުންނެވެ.\nޑިސްޓްރިކްޓް ހަސްފަތާލުގެ ފަރާތުން ޑރ ރާޖޭޝް ތާކުރު ވިދާޅުވީ އެއްބޮލަށް ވުރެ ގިނަ ބޯ ހުރުމަކީ ވަރަށް މަދުން ނޫނީ ދިމާނުވާ ހާލަތެއް ކަމަށާއި ކުއްޖާގެ ހަށިގަޑުވެސް މުޅިޔަކުން ފުރިހަމަ ނޫން ކަމަށެވެ. އޮޕަރޭޝަން ކުރެވޭނެކަން ނުވަތަ ނޫންކަން އެނގޭނީ ޓެސްޓުތައް ނިމުމުން ކަމަށްވެސް ވިދާޅުވިއެވެ.\nއެއްބޮލަށްވުރެ ގިނަ ބޯ ހުންނަ ކުދިން އުފަންވުމަކީ އެފްރިކާ އާއި އޭޝިޔާގައި ދޭތެރެޔަކުން ހިނގާ ކަމެކެވެ. މިފަދަ ކުދިން އޮޕަރޭޝަން ކުރިޔަސް ދުނިޔޭގައި ގިނަ ދުވަހަކު ނުތިބެއެވެ. ދުނިޔޭގައި ތިއްބަސް ސިކުނޑި ބަރާބަރުވުން އޮންނަނީ ނާދިރުކަމެއްގެ ގޮތުގައެވެ.


Hospital ga admit kuraa meehun boduthanun ithuru vejje – Iru\nހޮސްޕިޓަލުގައި އެޑްމިޓް ކުރާ މީހުން ބޮޑުތަނުން އިތުރުވެއްޖެ\nހޮސްޕިޓަލުގައި އެޑްމިޓް ކުރާ މީހުންނާއި ފްލޫ ކުލިނިކަށް ދައްކާ މީހުން ބޮޑުތަނުން ގިނަވެއްޖެ ކަމަށް ޑރ. އަލީ ލަތީފު ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި ޑރ.އަލީ ލަތީފް ވިދާޅުވީ މިދިޔަ މަހު ރާއްޖެ އިން ކޮވިޑް-19 ޖެހުނު މީހުންގެ ތެރެއިން އެޑްމިޓް ކުރަން ޖެހުނީ %4 މީހުން ކަމަށެވެ.\n“ސްޓެޓިސްޓިކްސް އަށް ބަލާއިރު ހޮސްޕިޓަލްގައި އެޑްމިޓް ކުރާ މީހުންގެ އަދަދު ވެސް އިތުރު ވާން ފަށައިފި. މިދިޔަ މަހު %4 މީހުން އެޑްމިޓް ކުރަން ޖެހުނު. ނަމަވެސް މިހާރު އެޑްމިޓް ކުރަން ޖެހޭ މީހުންގެ އަދަދު %15 އަށް އަރައިފި. އަދި ދިވެހިންގެ ތެރޭގައި ތަފާތު ބަލި ތަކުގެ މީހުންގެ އަދަދު އިތުރު.” ޑރ.އަލީ ލަތީފް ވިދާޅުވިއެވެ.\nޑރ. އަލީ ލަތީފް ވިދާޅުވީ، ލޮކްޑައުންއަށް ދިން ލުއިތަކާއި އެކު މަގުމަތިން ފެންނަނީ އެންމެ އެކަށީގެންވާ މަންޒަރުތަކެއް ނޫން ކަމަށެވެ. އެންމެ ފުރަތަމަ ދިން ލުޔާއެކު މާސްކު އަޅާ މީހުންގެ އަދަދު އިތުރުވިޔަސް މިހާރު މާސްކުނާޅާ ބޭރުގައި އުޅޭ މީހުން އަދަދު އިތުރުވާން ފަށައިފި ކަމަށް ޑރ. ވިދާޅުވިއެވެ.\nގައިދުރުކަން އެއްވެސް ވަރަކަށް ބެލުމެއްނެތި އެކި ތަންތަނުގައި މީހުން ޖަމާވަމުންދާތީވެ އެކަމަށް އިޝާރާތް ކުރައްވާ ޑރ. ލަތީފް ވިދާޅުވީ، ބަލި އިތުރަށް ފެތުރިގެން ދިޔުމުގެ ބިރު އެބައޮތް ކަމަށެވެ.\nތުޅާދޫގައި އިމާރާތްކުރި 50 ގޭގެ ތަޅުދަނޑި ވެރިފަރާތާ ހަވާލުކޮށްފި\nޑރ. އަލީ ލަތީފް ވިދާޅުވީ، ދިވެހިންގެ ތެރެއިން ބަލި ޖެހޭ ގިނަ މީހުންނަކީ އެހެން ބަލިތައްވެސް ޖެހިފައިވާ މީހުންނަށްވާތިވެ އެމީހުންނަށް ބަލީގެ ނުރައްކާ ބޮޑުކަމަށެވެ.\nއޭގެއިތުރުން ރޯގާ ޖެހިގެން ފްލޫ ކްލިނިކަަށް ދައްކާ މީހުންގެ އަދަދުވެސް ވަނީ މިހާރު އިތުރާވާން ފަށާފައެވެ. ފާއިތުވި ދެ ދުވަހު އެކަނިވެސް ޕޮޒިޓިވްވާ ކޭސްތަކުގެ އަދަދު ވަނީ އިތުރުވެފައެވެ. މީގެ ތެރެއިންވެސް ގިނަ މީހުންނަކީ ދިވެހިންނެވެ. ޕޮޒިޓިވްވާ ބިދޭސީންގެ އަދަދު ދަނީ މަދުވެފައެވެ.


Kudhinthakehge suvaaluthakah astronautun dhin javaabu\nސުވާލު ކުރި ކުދީން\nޕާކިސްތާނުގެ ކަރާޗީގެ ސްކޫލެއްގެ ހަތަރު ވަނަ ގްރޭޑްގައި ކިޔަވާ ކުދިންތަކަކަށް އެ ކުދިންގެ ހަޔާތުގައި ވެސް ނުލިބޭ ފަދަ ބޮޑު ސަޕްރައިޒެއް ހުކުރު ދުވަހު ވަނީ ލިބިފަ އެވެ. އެމެރިކާގެ ސްޕޭސް އެޖެންސީ ނާސާގެ އެސްޓްރޮނޯޓުންނަށް އެކުދިން ފޮނުވި ސުވާލުތަކެއްގެ ޖަވާބު ލިބުނީމަ އެވެ. ސްޕޭސް އާ ގުޅޭ ގޮތުން މި ކުދިން ކުރި ވަރަށް ސާދާ އެހެނަސް މީހުންގެ ހިތާ ކުޅެލާ ކަހަލަ މި ސުވާލުތަކަށް ނާސާގެ ސްޕޭސް އެކްސްޕާޓުން އަދި އެސްޓްރޮނޯޓުން ވަނީ ހަމަ އެހާ ވެސް ސާދާކޮށް ޖަވާބު ދީފަ އެވެ.\nކަރާޗީގެ ކޯނާސްޓޯން ސްކޫލްގެ ހަތަރު ވަނަ ގްރޭޑްގެ ކުދިންތަކެއް ސްޕޭސް އާ ގުޅޭ ގޮތުން އެކުދިންގެ ހިތުގައި އުފެދިފައިވާ ސުވާޅުތަކެއްގެ ޖަވާބު ބޭނުންވި އެވެ. އަދި ނާސާގެ ސައިންސްވެރިން ކުރެން އެކުދިން ކުރަން ބޭނުންވާ ސުވާލުތައް ލިޔުނެވެ.\nމި ކުދިން މިކަން އޮޅުން ފިލުވާހިތް ވެފައި ތިބިލެއް ބޮޑުކަމުން ކުދިންނަށް އެހީތެރިކަން ފޯރުކޮށް ދޭން ޓީޗަރަކު އިސްނެގި އެވެ. އަދި އެ ކުދިން ލިޔުނު ސުވާލުތައް ނާސާގެ އޮފިޝަލް ޓުވިޓާ އެކައުންޓާއި އަދި ބައެއް އެސްޓްރޮނޯޓުން ޓެގް ކޮށްފައި ޓުވީޓްކޮށްދިނެވެ.\n"ހަތަރު ވަނަ ގްރޭޑްގެ މި ކުދިންކޮޅު ތި ބޭފުޅުންނާ ކޮށްލަން ބޭނުންވާ ސުވާލުތަކެއް މިއީ،" އެ ކުދިންގެ ފޮޓޯއަކާއި ސުވާލުތަކާއެކު އެ ކުދިންގެ ޓީޗަރު ކުރި ޓުވީޓްގައި ލިޔެފައި ވެއެވެ.\nއިސާހިތަކު ސޯޝަލް މީޑިއާގައި ވަރަށް ގިނަ ބަޔެއްގެ ސަމާލުކަމަށް މި ޓުވީޓް އައިސް ގިނަ ބަޔަކު ރިޓުވީޓް ކުރަން ފެށި އެވެ. އެންމެ ފަހުން ނާސާގެ އެސްޓްރޮނޯޓުންގެ ސަމާލުކަމަށް ވެސް މި ޓުވީޓް އައިސް މި ކުދިންގެ ސުވާލުތަކަށް ޖަވާބު ދޭން ފެށި އެވެ. މި ސުވާލުތަކުގެ ޖަވާބު ފުރަތަމަ ދިނީ އެމެރިކަން ސައިންސް ޓީވީގެ ހޯސްޓް އެމިލީ ކެލެންޑްރޭލީ އެވެ. އެމިލީ އަކީ "އެކްސްޕޯރޭޝަން އައުޓާ ސްޕޭސް" އަދި "އެމިލީޒް ވޮންޑާ ލެބް"ގެ ވެސް ހޯސްޓެވެ.\nއުމުރުން 10 އަހަރުގެ އަލީޝާ ނާސާގެ އެސްޓްރޮނޯޓުންނަށް ހުށަހަޅާފައިވާ ސުވާލަކީ "ސްޕޭސްޝިޕްގައި ބޭނުން ކުރަނީ ކޮންކަހަލަ ތެލެއްތޯ އެވެ؟"\nމި ސުވާޅުގެ ޖަވާބު ދެމުން ކެލެންޑްރޭލީ ބުނީ ހުރިހާ ތަފާތު ވައްތަރުތަކެއްގެ ތެޔޮ ކަމަށެވެ.\n"ބައެއް މަޝްހޫރު ރޮކެޓްތަކުގައި ފިއުލް އާއެކު އޮކްސިޑައިޒާ ވެސް ބޭނުންކުރޭ. މިސާލަކަށް އާރްޕީ-1 އަދި ލިކުއިޑް އޮކްސިޖަން. މި ދޭތި ކޮމްބައިން ކޮށްގެން ރޮކެޓްގައި ހުޅުހިފުވަނީ. އެ އަނދައިގެން ވަރަށް ބޮޑު (ކޮންޓްރޯލްކޮށްފައިވާ) ގޮވުމެއް ގޮވައިގެން ރޮކެޓް މައްޗަށް އަރަނީ،" އެލީޝާގެ ސުވާލަށް ޖަވާބު ދެމުން ކްލެންޑްރޭލީ ކުރި ޓުވީޓްގައި ކިޔައިދީފައި ވެއެވެ.\nނުވަ އަހަރުގެ ހާނިޔާގެ ސުވާލަކީ ޖުޕިޓާ އަށް ހަމަ ހަގީގަތުގައި ވެސް ޑައިމަންޑްގެ ވާރޭ ވެހޭތޯ އެވެ؟ މި ސުވާލުގެ ޖަވާބު ދީފައި ވަނީ އެމްއައިޓީ އިންޖިނީރެކެވެ. އޭނާ ބުނި ގޮތުގައި އެއީ އެކަށީގެންވާ ކަމެކެވެ. ދުނިޔޭގައި ޑައިމަންޑް އުފެދޭ ކެމިސްޓްރީ އައި ފިޒިކްސް ގޮތަށް ޖުޕިޓާ ކަހަލަ ޕްލެނެޓްތަކުގައި ވެސް ޑައިމަންޑް އުފެދި އަދި ޑައިމަންޑްގެ ވާރޭ ވެހޭކަމަށް ބައެއް ސައިންސްވެރިން ލަފާ ކުރާ ކަމަށް އޭނާ ބުންޏެވެ. "އެ މަންޒްރު ބަލާލަން ކިހާ މަޖާ ވާނެ ދޯ؟" ޓުވީޓް ނިންމާލަމުން ސްޕޭސް އެކްސްޕާޓް ބުނެފައި ވެއެވެ.\nދިހަ އަހަރުގެ މާހްރުކްގެ ސުވާލަށް ޖަވާބު ދިނީ ކެނެޑާ އެސްޓްރޮނޯޓް ކްރިސް ހެޑްފީލްޑެވެ. ކްރިސް އަކީ ސްޕޭސްގެ ވީޑިއޯތައް ވަރަށް ގިނައިން ޝެއާ ކުރާ މީހެކެވެ. މާހްރުކްގެ ސުވާލަކީ ބޮޑު ގޮވުމަކާއެކު ސްޕޭސް ޝަޓްލްގައި ކުއްލިއަކަށް އެހާ ބާރު ސްޕީޑްގައި މައްޗަށް އަރައިގެންދާއިރު ކުރެވެނީ ކޮން ކަހަލަ އިހްސާސެއް ތޯއެވެ؟\n"މާހްރުކް. އަހަރެން ދެ ފަހަރަށް ސްޕޭސް ޝަޓްލްގައި ފްލައި ކޮށްފިން. ވަރަށް ގަދަޔަށް މީހާގެ ހަށިގަނޑު ތެޅުވޭކަމުގެ އިހްސާސް ކުރެވޭނެ. އަދި ގައި ފިތިގެން ދާނެ. ވަރަށް ގަދަޔަށް ފޯކަސް ކުރަން ޖެހޭނެ. އެހާ އުފާ ވެސް ވާނެ. އަދި ހަމަ ނަސީބު ގަދަޔޭ ވެސް ހީވާނެ،" މާހްރުކްގެ ސުވާލަކަށް ޖަވާބު ދެމުން ކްރިސް ކުރި ޓުވީޓްގައި ބުނެފައި ވެއެވެ.\nރައްޔާން ކިޔާ ކުއްޖެއްގެ ސުވާލަކަށް ވެސް ކްރިސް ޖަވާބު ދީފައި ވެއެވެ. ރައްޔާންގެ ސުވާލަކީ "ސްޕޭސް ޝަޓްލްގައި މައްޗަށް އަރައިގެން ގޮސް ގެއްލިދާނެތީ ބިރުގަނޭ ހެއްޔެވެ؟"\nމި ސުވާލުގެ ޖަވާބުގައި ކްރިސް ބުނީ ގެއްލިދާނެތީ ބިރު ނުގަންނަ ކަމަށެވެ. ދުނިޔެ އޮންނަނީ ވަރަށް ކައިރިން ފެންނަން ކަމަށާއި ތަރިތައް ވެސް ފިޔަ ޖަހަޖަހާ ހުންނަތަން ފެންނަ ކަމަށެވެ. އަދި އަމިއްލަ ރަށް މަތިން ދަތުރު ކުރާއިރު ވަރަށް އަރާމު އިހްސާސް ކުރެވޭ ކަމަށް ވެސް ކްރިސް ބުންޏެވެ. އަދި އޭނާ ވަނީ ސްޕޭސްގައި ހުރެގެން އޭނާ ނަގާފައިވާ ކަރާޗީގެ ފޮޓޯއެއް ވެސް ޝެއާ ކޮށްފަ އެވެ. އަދި ރައްޔާން އަށް މި ފޮޓޯއިން އޭނާގެ ސްކޫލް ފާހަގަ ކުރެވޭތޯ ކްރިސް ސުވާލު ކޮށްފައި ވެއެވެ.\nއޮކްޓޯބަރު 15 ވަނަ ދުވަހު ހެނދުނު މި ޓުވީޓްތަކުގެ ސްކްރީންޝޮޓްތައް މުޅި ސޯޝަލް މީޑިއާގައި ވައިރަލްވި އެވެ. އަދި ބައެއް މީހުން މި ސްކްރީން ޝޮޓްގައި އެ ކުދިންގެ ޓީޗަރަށް ވެސް ފޮނުވައި ދިނެވެ.\nމި ކުދިންނަށް ޖަވާބުދިނުމުގެ އިތުރުން ނާސާ ސައިންސްވެރިން ވަނީ އެކުދިންނަށް ނާސާއަށް އައުމަށް ދައުވަތު ވެސް ދީފަ އެވެ. ކޮރޯނާވައިރަހުގެ ބަލިމަޑުކަން ނިމުނީމަ އެވެ.\nމި ކުދިންގެ ސުވާލުތަކުގެ ޖަވާބު ނާސާ ސައިންސްވެރިން ދީފައިވަތީ އާއި އަދި ސޯޝަލް މީޑިއަގައި މި ސުވާލުތައް ވައިރަލް ވެފައިވާތީ މިކުދިންގެ ޓީޗަރު އައިމަން ވަރަށް އުފާވި އެވެ. އަދި މި ކުދިން ކުރި ސުވާލުތަކުގެ ޖަވާބު ވަކިވަކިން ސިޓީ އުރަ ތަކުގައި ބަންދުކޮށްފައި އެ ސުވާލެއް ކުރި އެވެ.\n"އަހަރެން ކްލާހަށް ގޮސް ކުދިން ކައިރީގައި އެ ކުދިންގެ ސުވާޅުތަކުގެ ޖަވާބު ނާސާ ސައިންސްވެރިން އެންމެ ފަހުން ދީފި ކަމަށް ބުނުމުން މުޅި ކްލާހަށް ހަމަ ހިމޭންކަން ވެރިވެގެން ދިޔަ. ދެން އަހަރެން ފަހަރަކު ކުއްޖެއްގެ ނަން ގޮވައި އެ ކުއްޖާ އައުމުން އެ ކުއްޖާގެ ސިޓީ އުރަ އެ ކުއްޖާއާ ހަވާލުކުރީ. އެކުދިން އުފަލުން ބުނި އަހަރުމެން އެންމެންނަށް ވަކިވަކި ސިޓީ ލިބުނުހޭ،" އައިމަން ބުންޏެވެ.\nމި ކުދިންގެ ސުވާލުތަކާއި އަދި ކުދިންނަށް ތިން ޖަވާބުތައް ވެސް ޓުވިޓާ ބޭނުންކުރާ މީހުންގެ ހިތަށް ވަރަށް އަސަރު ކުރުވި އެވެ. އަދި މި ކުދިންނަށް މިކަން ކުރަން މަގުފަހިކޮށްދިން ޓީޗަރަށް ވެސް ގިނަ ބަޔަކު ޝުކުރު އަދާކުރި އެވެ. އަދި އައިމަން ކަހަލަ ޓީޗަރުން ހުރިހާ ކިޔަވާ ކުދިންނަށް ލިބޭނެނަމަ ވަރަށް ރަނގަޅުވާނެކަމަށް ބުނެ ބައެއް މީހުން ޓީޗަރަށް ވެސް ވަރަށް ތައުރީފު ކޮށްފައި ވެއެވެ.


ރާއްޖެއިސްލާމް ނިއުސް ޓީމް - 04 އޮކްޓޯބަރ 2012 - 08:00\nދުބާއީގެ ކުންފުންޏެއް ކަމުގައިވާ ލިންކު ގްލޯބަލް ގުރޫޕްގެ ފަރާތުން 1 ބިލިޔަން ޑޮލަރުގެ އަގުހުރި "ތާޖު ޢަރަބިޔާ" ގެ ނަންދެވިފައިވާ ތާޖު މަހަލްއާ ވައްތަރުކޮށް ބިނާކުރެވޭ 300 ކޮޓަރީގެ ފަސްތަރީގެ ހޮޓަލެއް އެޅުމަށް ނިންމައިފިވިއެވެ.\nއެކުވެރި ޢަރަބި އިމާރާތުގެ "ފެލްކަން ސިޓީ އޮފް ވޮންޑާސް"ގައި ޢިމާރާތްކުރާ މި ހޮޓަލުގައި ތާޖު މަހަލްގެ ސީދާ ކޮޕީއެއް ބިނާކުރުމާއެކު، އިންޑިޔާގެ މުގަލް ސިވިލައިޒޭޝަންގެ ޒަމާނުގެ އާކިޓެޗްރ އާއި ޑިޒައިންނަށް ބިނާކުރެވޭ ހަތް ބިލްޑިންވެސް ހިމެނެއެވެ. އެތަންތާނގައި ދިރިއުޅޭ ގޭބިސީތަކާއި، ވިޔަފާރި މަރުކަޒުތައް ހިމެނޭއިރު، "ތާޖު ޢަރަބިޔާ" އަކީ އަކައިވެނީގެ މާމުއި ހަނދުގެ ދުވަސްތައް ހޭދަކޮށްލަން ދާ މައްޒިލެއްގެ ގޮތުގައި ހެދުމަށްވެސްވަނީ ނިންމާފައެވެ.\n"އަހަރުމެންގެ އަމާޒަކީ 2014 ވަނަ އަހަރުގެ ކުރިން މި ޢިމާރާތް ނިންމުން" އެކުންފުނީގެ ޑިރެކްޓަރ އަޖުން މެހްރާ ވިދާޅުވިއެވެ. "މިހާރު އިންފްރާސްޓްރަކްޗާރ ތައްޔާރުކޮށް ނިމިއްޖެ. ދެން ކުރިޔަށް ދާނީ ޢިމާރާތްކޮށްދޭ ކުންފުނިތަކާއެކު ކުރެވޭ މަޝްވަރާތައް" އޭނާ ވިދާޅުވިއެވެ.\nމި މަޝްރޫޢުގައި މަސްކަތް ކުރާތާ ދެތިން އަހަރުވެދާނެކަމަށާއި، މި މަޝްރޫޢުގެ ދަށުން ތާޖުމަހަލް އާއި ބެހޭ ތަފްޞީލީ ދިރާސާއެއްވެސް ކުރެވިފައިވާ ކަމުގައި އޭނާ ވިދާޅުވިއެވެ. އަދި ތާޖު ޢަރަބިޔާގެ ނަންދެވިފައިވާ މި ޢިމާރާތް އަސްލު ތާޖު މަހަލްއަށްވުރެ ތިންގުނަ ބިޔަވާނެކަމުގައިވެސް އޭނާ ހާމަކުރެއްވިއެވެ. އެތަން ޢިމާރާތްކުރުމަށް 2.3 މިލިޔަން އަކަފޫޓުގެ ބިމެއް ބޭނުކުރެވޭނެކަމާއި، އެހިސާބުގައިނޑުގެ ފެހިކަން ގަދަކުރުމަށް ގަސްތަކާއި ބަގީޗާތައްވެސް ތައްޔާރުކުރެވޭނޭ ކަމުގައި އޭނާ ވިދާޅުވިއެވެ.


ހަމުގެ މައްސަލަތައް ހުންނަ ކުދިންނަށް ހާއްސަ ހެދުމެއް\nއެކްޒީމާ އާއި އެ ނޫން ވެސް ހަމުގެ އެކި ކަހަލަ މައްސަލަތައް ހުންނަ ތުއްތު ކުދިންނަށް ހާއްސަ ކްލޯތިން ރޭންޖެއް ލޯންޗްކުރަން އިނގިރޭސިވިލާތުގެ މަޝްހޫރު ކުންފުނި މާކް އެންޑް ސްޕެންސާ (އެސްއެންޑްއެމް) އިން ތައްޔާރުވެއްޖެ އެވެ.\nކެންސަރު ބަލީގެ މީހުންނަށް ކައްކަން ދަސްކޮށްދޭ ސްކޫލެއް\nއެޗްއައިވީ ހުރި މީހެއްގެ ކިޑްނީން ޓްރާންސްޕްލާންޓެއް ހަދައިފި\nފަރުވާއެއް ނެތް އެއިޑްސްގެ ވައިރަސް ޖެހިފައިވާ މީހެއްގެ ކިޑްނީ އެ ބަލި ޖެހިފައިވާ އެހެން މީހަކަށް ހަދިޔާކޮށް މިފަދަ ފުރަތަމަ ކިޑްނީ ޓްރާންސްޕްލާންޓް އެމެރިކާގައި ކާމިޔާބުކަމާ އެކު ނިންމާލައިފި އެވެ.\nއޯޓްލީ ޔޫކޭ ލިމިޓެޑުން ތައްޔާރުކުރާ "އޯޓް ޑްރިންކް ހޯލް" ގެ ބެޗަކުން ދަގަނޑުކޮޅުތަކެއް ފެނިގެން އެކަމަށް ސަމާލުވާން އިލްތިމާސްކޮށްފި އެވެ.\n"ލަޝް"ގެ އުފެއްދުންތަކުގައި ބިސް ބޭނުމެއް ނުކުރާނެ\nއިނގިރޭސިވިލާތުގެ މަޝްހޫރު ކޮސްމެޓިކް ބްރޭންޑް "ލަޝް" ގެ އުފެއްދުންތަކުގައި ބިސް ބޭނުންކުރުން ހުއްޓާލައި، ބިހާ ނުލައި ތައްޔާރުކުރާ ކޮސްމެޓިކް އުފެއްދުންތައް ނެރެން ފަށައިފި އެވެ.\nލަންޑަނުގައި ޖަންކްފުޑް އިޝްތިހާރުކުރުން މަނާކޮށްފި\nއިނގިރޭސިވިލާތުގެ ލަންޑަނުގެ ރައްޔިތުން އާދަޔާހިލާފަށް ފަލަވެ ސިއްހީ މައްސަލަތައް ގިނަވާތީ، ލަންޑަނުގެ އާންމު ދަތުރުފަތުރު ނިޒާމުގެ ތެރޭގައި ޖަންކްފުޑް އިޝްތިހާރުކޮށް، ޕްރޮމޯޓްކުރުން ހޯމަ ދުވަހުން ފެށިގެން މަނާކޮށްފި އެވެ.\nދަތެއް ނަގަން އެޕޮއިންޓްމަންޓެއް ނުލިބި ދޮޅު އަހަރު!\nއިނގިރޭސި ވިލާތުގައި މީހަކު ދަތެއް ނަގަން ޑޮކްޓަރަށް ދައްކަން 18 މަސް ވަންދެން އެޕޮއިންޓްމަންޓް ކިއޫގައި ހުންނަން ޖެހި އެންމެ ފަހުން އަމިއްލަ އަށް ދަތް ނަގައިފި އެވެ.\nނަޖިސް އެކުލެވޭ ފޭކް ސިނގިރެޓް އިނގިރޭސި ވިލާތުގައި\nއިނގިރޭސިވިލާތުގައި ގިނަ އަދަދަށް ފޭކް ސިނގިރެޓް ދައުވަމުން އަންނަ ކަމަށާއި އޭގެ ސަބަބުން ކުރިމަތި ވެދާނެ ސިއްހީ ނުރައްކަލަށް ސަމާލުވާން އެ ގައުމުގެ ކަމާ ބެހޭ ފަރާތްތަކުން އިލްތިމާސްކޮށްފި އެވެ.\nކެންސަރުގެ އެއްވެސް ބާވަތެއްގެ އަލާމާތެއް ހުރިކަން ލާ ނޭވާ އިން ދެނެގަނެވިދާނެތޯ ބެލުމުގެ މަސައްކަތް އިނގިރޭސިވިލާތުގެ ކެންސާ ރިސާޗުން ފަށައިފި އެވެ.\nދަތް ހުދުކޮށްދޭތީ 1،000 ޔޫރޯއިން ޖޫރިމަނާކޮށްފި\nވިޔަފާރިއެއްގެ ގޮތުގައި ދަތް ހުދުކޮށް ދިނުމުގެ ހިދުމަތް ދެމުން ގެންދިޔަ ސްކޮޓްލެންޑްގެ އަންހެނަކު އެކަން ކުރަނީ ގަވައިދާ ހިލާފަށް ކަމަށް ބުނެ ގްލަސްގޯ ޝެރިފް ކޯޓުން އޭނާ 1،000 ޔޫރޯ (1،273.10 ޑޮލަރު) އިން ޖޫރިމަނާކޮށްފި އެވެ.\nޑޮކްޓަރަކަށް ހެދިގެން 22 އަހަރު އުޅެފި\nފޭކް ޑޮކްޓަރުން ނުވަތަ ޑޮކްޓަރުކަމުގެ ރަސްމީ ފާހެއް ނެތް "ޑޮކްޓަރުން" ގެ މައްސަލަތައް އެކި ގައުމުތަކުގައި ދޭތެދޭތެރެއިން ފެންމަތިވެ އެވެ. އެކަމަކު އިނގިރޭސި ވިލާތުގައި މި ދިމާވީ މީގެ ތެރެއިން ވެސް ހާއްސަ ކަމެކެވެ. ފަޅާއެރީ ޑޮކްޓަރަކަށް ހެދިގެން 22 އަހަރު މަސައްކަތްކުރި ފަހުންނެވެ.\nގިނައިން ހަކުރު އަޅާފައި ހުންނަ ސޮފްޓް ޑްރިންކްސް ފަދަ ތަކެއްޗާ ދުރުވާން ސިއްހީ ތަޖުރިބާކާރުން އަބަދުވެސް ލަފާދެ އެވެ. މިފަދަ ބުއިންތަކާ ދެކޮޅަށް ފިޔަވަޅު އަޅާ ގައުމުތައް ވެސް އަންނަނީ ގިނަވަމުންނެވެ.\nނަފުސާނީ މައްސަލަތަކާ ދެކޮޅަށް ޕްރިންސް ވިލިއަމް\nމަސައްކަތުގެ މާހައުލުގައި މީހުންނަށް ދިމާވާ ނަފުސާނީ މައްސަލަތަކަށް އެހީތެރިކަން ފޯރުކޮށް ދެއްވުމުގެ ގޮތުން އިނގިރޭސިވިލާތުގެ ޕްރިންސް ވިލިއަމް ވެބްސައިޓެއް ލޯންޗް ކުރައްވައިފި އެވެ.\nކުޑަކުދިންނަށް އެނަޖީ ޑްރިންކްސް ވިއްކުން މަނާކުރަނީ\nއިނގިރޭސިވިލާތުގައި ކުޑަކުދިންނަށް އެނަޖީ ޑްރިންކްސް ވިއްކުން މަނާކުރުމަށް އާންމުންގެ ހިޔާލު ހޯދަން އެ ގައުމުގެ ސަރުކާރުން ހުޅުވާލައިފި އެވެ.\nކެންސަރު ޖެހުނު މައެއްގެ ބައޮގްރަފީ ދަރިފުޅަށް ހާއްސަ\nރަޗެލް ބްލޭންޑަކީ 15 އަހަރު ވަންދެން ބީބީސީގައި ޕްރެޒެންޓަރެއްގެ ވަޒީފާ އަދާކުރި މީހެކެވެ. އޭނާ އަށް ހަޔާތުގެ ބައިވެރިޔަކު ވެސް ލިބުނީ ބީބީސީގެ ތެރެއިންނެވެ.


Mi ehchehi Ice alamaari ah lumakee rangalhu kameh noon!\nމި އެއްޗެހި އައިސް އަލަމާރިއަށް ލުމަކީ ރަނގަޅު ކަމެއްނޫން!\nކާއެއްޗެއް ވެއްޖެއްޔާ އައިސް އަލަމާރީގައި ބަހައްޓާ މީހުން ވަރަށް ވެސް ގިނައެވެ. ބުނެ އުޅޭތީ އަހަމެވެ. އައިސް އަލަމާރިއަށް ލީމަ އެއްޗެހި ކުންފުންޏެއް ނުވަތަ ހަލާކެއް ވެސް ނުވާނެއެވެ.\nނަމަވެސް އިނގޭ ހެއްޔެވެ. ބައެއް ބާވަތްތަކުގެ ކާތަކެއްޗަކީ އައިސް އަލަމާރިއަށް ލުން އެއްގޮތަކަށް ވެސް ރަނގަޅު އެއްޗިއްސެއް ނޫނެވެ. އެއީ ނުރަނގަޅު އާދައެކެވެ. އެގޮތުން އެފަދަ ބައެއް ކާތަކެއްޗަށް މި ލިޔުމުގައި ބަލައިލާނަމެވެ.\nއަނބު އަދި ކަރާ\nއައިސްއަލަމާރިއަށް އަނބު ލާނަމަ ލާންވާނީ ދޮންވެ ފައްކާވީމައެވެ. އަދި އަލަމާރިއަށް ލުން ރަނގަޅީ ކޮށާލުމަށްފަހު މަތި ޖެހި ތަށްޓަކަށް އަޅައިފައެވެ.\nކަރާ ވެސް އައިސްއަލަމާރިއަށް ލާނަމަ އޭގެ ތަޒާކަން ގެއްލެއެވެ. އަދި އެއީ އޭގައި އެކުލެވޭ ނިއުޓްރިޝަނަލް ލެވެލް ވެސް ދަށްވާ ކަމެކެވެ.\nދޮންކެޔޮ އަދި ފަޅޯ\nދޮންކެޔޮ އަލަމާރިއަށް ލައިފިނަމަ އޭގައި އެކުލެވޭ ޓިޝޫތައް ބަލިކަށިވެއެވެ. އަދި އޭގައި އެކުލެވޭ ޑައިޖެސްޓިވް އެންޒައިމްތައް އޭގެ ސެލްތަކުން ލީކުވެއެވެ. ދޮންކެޔޮ އައިސް އަލަމާރިއަށް ލުމުން ކަޅުވަނީ އެހެން ވެގެންނެވެ.\nފަޅޯ ވެސް އައިސް އަލަމާރިއަށްލުން އެންމެ ރަނގަޅީ ދޮންވެ ފައްކާ ވުމުންނެވެ. އެހެންނަމަވެސް އެހައި ގިނަ ދުވަހު އައިސް އަލަމާރީގައި ބަހައްޓައިފިނަމަ، އޭގެ އަސްލު ރަހަ ގެއްލި ކުލައަށް ބަދަލު އަންނާނެ އެވެ.\nފިޔާ އަދި ލޮނިމެދު\nފިޔާ ބަހައްޓަން އެންމެ ރަނގަޅީ ވައިދަރުވާ ފިނި ނޫން ތަނެއްގައެވެ. އަދި ފިޔާ އައިސް އަލަމާރިއަށް ލައިފި ނަމަ ފިޔަލުގެ އަސްލު ހަރުކަން ގެއްލި މަޑު ވާގޮތްވެއެވެ.\nލޮނުމެދު ވެސް އައިސް އަލަމާރިއަށް ލައިފިނަމަ އޭގެ އުމުރު ކުރުވެ ހަލާކުވާ ގޮތްވެއެވެ. އެހެންވެ ލޮނުމިދު ބަހައްޓަން ވާނީ ފިނި ނޫން ތަނެއްގަ އެވެ. އަދި ލޮނުމެދު ހަލާކު ނުވެ ގިނަ ދުވަހު ބަހައްޓަން ބޭނުންނަމަ މަތި ބަންދު ކުރި ފުޅިއަކަށް ނުވަތަ ތަށްޓަކަށް އަޅާފައި ބަހައްޓާށެވެ.


BREAKING: Bileddhoo Gai Meehaku Dhan Jehifai Huttaa Fenijje - Vaguthu\nބިލެއްދޫގައި މީހަކު ދަންޖެހިފައި ހުއްޓާ ފެނިއްޖެ\nފ. ބިލެއްދޫގައި މީހަކު ދަންޖެހިފައި ހުއްޓާ ފެނިއްޖެއެވެ.\nމަޢުލޫމާތު ލިބިފައިވާގޮތުގައި، މިއަދު އެރަށުން ދަންޖެހިގެން މަރުވީ ފިރިހެނެކެވެ. ނަމަވެސް އޭނާ އާއި ބެހޭ މަޢުލޫމާތެއް އަދި ލިބިފައެއް ނުވެއެވެ.\nމި ހާދިސާ އާއި ގުޅިގެން ފުލުހުން ވިދާޅުވީ، ހާދިސާގެ ރިޕޯޓު ފުލުހުންނަށް ލިބިފައި ވަނީ މިއަދު ހެނދުނު 7:41 ހާއިރު ކަމަށެވެ. އޭނާ ދަންޖެހިފައި ހުއްޓާ ފެނުނީ އޭނާ ދިރިއުޅޭ ގެއިން ކަމަށް ފުލުހުން ވިދާޅުވިއެވެ.\nއެނގިފައިވާގޮތުގައި އެމީހާ ދަންޖެހިފައި ހުއްޓާ ފެނުނުއިރުވެސް ވަނީ މަރުވެފައެވެ.\nދިވެހި ޒުވާން އަންހެނަކު ސާފް ފުޅިއެއް ބުއިމުން ހާލު ސީރިއަސްވެއްޖެ\nއޮކްޓޯބަރ 26, 2018 16:33\nރާއްޖޭގައިވެސް މިހާރު ތި ނުލަފާ ކަންތައް ފެށުނީ ދޯ[email protected]\nއޮކްޓޯބަރ 26, 2018 17:29\nކޮބާ. ދެންނެތްތަ މީހަކު*. މި ހަބަރު ކިޔާލާފަ މިކަމަށްބާރުދޭ މީހަކު ނެތްތަ\nއޮކްޓޯބަރ 26, 2018 18:27\nދަންޖެހުމަކީ ސަހީދު މަރެއް. އެއީ އެއްވެސް މީހަކު އަމިއްލަޔަކަށް ދަމެއް ނުޖެހޭނެ. ކޮންމެ ދަންޖެހުމުގެ ފަހަތުގައި ސިއްރެއް އޮންނާނެ.. ބައެއްގެ އަތެއް ވާނެ..\nއޮކްޓޯބަރ 27, 2018 00:31\n.ކޮން ފޮތެއްގަ އޮތް ވާހަކައް.?\nއޮކްޓޯބަރ 27, 2018 05:31\nޝަހީދު މަރެކޭ! ސުބުހާނައްﷲ..އެވަރުގެ ނުބައި ކަމެއްނެތް! ޝަހީދު މަރަކަށްނުވާނެކަން ހަދާން ކޮށްދެން.. މާތްﷲ އެއްވެސް މީހަކަށް އެމީހަކު ނުއުފުއްލެވޭ ވަރުގެ ބުރައެއް ނުޖައްސަވާނެ..މުއުމިނުންގެ ސިފަޔަކީ ކަމެއް ނުވަތަ މުސީބާތެއް ދިމާވުމުން ކެއްތެރިވުން..ފަރުލު ފަސް ނަމާދު ކޮށްގެން މާތްﷲ އަށް ދުޢާކުރުން..ކީރިތި ޤުރުއާން ކިޔެވުން.\nއޮކްޓޯބަރ 26, 2018 18:36\nހިތާމަހުރި ވިޔާނުދާކަމެއް އަމިއްލަޔަށް މަރުވުމަކީ މިދުނިޔޭގައި އެތަށްބަޔަކަށް ހިތާމަލިބި އަމިއްލަޔަށް ލިބިގަންނަ ދެދުނިޔޭގެވެސް ވޭންދެނިވި ހިތި ހަލާކެއް އަމިއްލަޔަށް މަރުވުމަކީ ކުޑަވެސް އީމާން ތެރިކަމެއް ހުރިނަމަ ނުކުރާނެ ދަންނަހުށި!\nއޮކްޓޯބަރ 26, 2018 20:29\nއަމިއްލައަށްވެސް ދަންޖެހެވިދާނެ ވީއިރު އޭނާއަކީ ށަހީދެއްކަމަށް ބެލެވޭނެގޮތަކީ ކޮބައިތޯ\nއޮކްޓޯބަރ 26, 2018 23:27\nދަންޖެހިގެން މަރުވެއްޖެ މީހަކަށް ނަރަކަ ނޫން އެހެންތަނެއްނެތް\nއޮކްޓޯބަރ 27, 2018 05:37\nޝަހީދުމަރެކޭ؟ ހަމަހިލާ ޝަހީދު މަރަކަށް ވާނެގޮތެއް ނޯންނާނެ.. ޝަހީދުންގެ ދަރަޖަ އެއަށްވުރެ މަތިވެރިވެގެންވޭ..\nމިސާލް: ޑރ ޝަހީދު އަފްރާޝީމް\nއޮކްޓޯބަރ 27, 2018 12:15\nއަދި ރަސޫލާ އަންގަވާފައި ވަނީ މައްޔިތާގެ މައްޗަށް ހެޔޮ ދުޢާ ކުރުމައް. ކަމެއްގެ ހަގީގަތް ނުބަލާ އެކަމާ ވާހަކަ ދެއްކުން މިވަނީ މިހާރު އާންމު ކަމަކަށް ވެފާ އެކަން ހުއްޓާލަމާތޯ.\nއޮކްޓޯބަރ 27, 2018 11:34\nކިހިނެއް އެގެނީ އޭނާ މަރުވީ އަމިއްލަ އަށް ކަމެއް. އެ ކަމުގައި ބައެއްގެ އަތެއް ވާނެކަން ކަށަވަރު. އެންމެހާ ކަންތައް މޮޅަައް ދެނެވޮޑިގެން ވަނީ ﷲ މާތް ﷲ އޭނާ އަށް ހެެޔޮ ރަހުމަތް ލައް ވާށި.\nއޮކްޓޯބަރ 27, 2018 11:51\nކާކަށް އެނގެނީ އޭނާ މަރުވީ އަމިއްލަ އަށް ކަމެއް. އެކަމުގައި ބައެއްގެ އަތެއް ވާނެކަން ކަށަވަރު. އެންމެހާ ކަންތައް މޮޅައް ދެނެވޮޑިގެން ވާނީ މާތް ﷲ. އެކަލާންގެ އެއްވެސް މަހުލޫގަކައް ދެރަގޮތެއް މިންވަރު ނުކުރައްވާނެ. މާތް ﷲ އޭނާ އަށް ހެޔޮ ރަހުމަތް ލައްވާށި.\nއޮކްޓޯބަރ 27, 2018 18:28\nސިކުޑީގައި ބަލިމަޑުކަމެއްވާ މީހާ އެބަލީގައި އެމީހާއަށް ކުރެވޭ ނުކުރެވޭ ކަމެއް ނޭނގޭފަދަ ޙަލަތެއްގައި، ޔަޢުނީ، ބުއްދި ގޯސްވެފައިވަނިކޮށް، ކުރެވޭ ކަމަކުން، ފުރާނަދިޔުމާ، އެނޫންއެހެން ޙާލަތެއްގައި އަމިއަށް މަރުވުމުގެ ނިޔަތުގައި ފުރާނަ ދުއްވާލުމާ، މިއީ މުޅިން ތަފާތު ދެކަމެކެވެ. قال تعالى " والله يعلم وأنتم لا تعلمون "


(ހަތަރު ވަނަ ބައި)\nގާދިރު ބުނަން އުޅެނީ ކީކޭކަން އަންދާޒާކޮށްލެވުމުން ކައިފު ނުތަނަވަސްވާގޮތްވިއެވެ. އެވަގުތު ޖަމީލުއާއެކު އެކޮޓަރިތެރެއަށް ވަދެގެންއައި ހަނާން ފެނި ކައިފްގެ މިނުތަނަވަސްކަން ދެގުނަވިއެވެ. ގާދިރުގެ ބަސް އިވި ހަނާނުގެ ތުންފަތަށް ފެތުރުނީ ފަޚުރުވެރި ހިނިތުންވުމެކެވެ. ގާދިރު ބުނަން އުޅެނީ ކީކޭކަން އޭނާއަށް އެނގޭފަދައެވެ.\n"ދަރިފުޅާ.. ހަމަ ކުއްލި ގޮތަކަށްވެސް ބައްޕަ މިދުނިޔެ ދޫކުރަންޖެހިދާނެ. ބައްޕަ އެދެނީ ބައްޕަގެ ވިޔަފާރިއާ ދަރިފުޅު ހަވާލުވާން. " ގާދިރު އެހެން ބުނެލުމާއެކު ހަނާންގެ ތުންފަތްމައްޗަށް ވެރިވި ހިނިތުންވުން ފިލައިގެންގޮސް އެމޫނުމަތިން ފާޅުވީ އިންތިހާ ދަރަޖައިގެ ފޫހިކަމެވެ.\nކައިފް އެއްވެސް އެއްޗެއް ނުބުނުމުން ގާދިރު މާޔޫސްވާގޮތްވިއެވެ. އޭނާގެ ތަނަވަސްކަމުން ފައިދާ ނުކުރީ ހަމައެކަނި ކައިފްއަށެވެ. މުއްސަނދި ދިރިއުޅުމަކަށްވުރެ ބޮޑަށް ކައިފް ލޯބިކުރީ އާދައިގެ ސާދަ ދިރިއުޅުމަކަށެވެ. ދެވަނަ ފަހަރަށް އެވާހަކަ ނުދައްކައި ގާދިރު ލޯމަރާލިއެވެ. ވިސްނުމުގެ ތެރޭގައި ހިނދުކޮޅެއް ހޭދަ ކުރުމަކީވެސް މިވަގުތު އޭނާއަށް ވޭނެއްފަދަ ކަމެކެވެ. އޭނާގެ ހަށިގަނޑުވަނީ އެއަށްވުރެ ބޮޑަށް ވަރުބަލިވެފައެވެ.\nގާދިރު އަރާމްކުރަން ބޭވުމަށްފަހު، ޝިރުމީނާގެ ހުއްދައާއެކު ކައިފް، އަތުގައިއޮތް ދަބަސް ހިފައިގެން ގެއަށް ދިއުމަށްޓަކައި ހޮސްޕިޓަލުންނިކުތެވެ. ކުލަކުލައިގެ ބޮކިތަކުން ދިއްލާ އަޅާފައިވާ މަގުތަކުގެ ހަލަބޮލިކަމަށްވުރެ ކައިފްގެ ހިތުގެ ހަލަބޮލިކަން ބޮޑެވެ. ގާދިރުގެ އެދުމަށް ކިޔަމަންވުމަށްވުރެ ބޮޑަށް އޭނާ ގަބޫލުކުރީ އޭނާގެ ސިކުނޑި އޭނާއަށް ބުނެދިން ކަންކަމެވެ.\nބާރުދުވެލީގައި ދުއްވާފައި ދިޔަ ސައިކަލް ގޮސް މަޑުކޮށްލީ ތިންބުރިއަށް ހަދާފައިވާ ޖާގަ ތަނަވަސް ގެއެއްގެ ކުރިމަށްޗަށެވެ. ގޭގެ މައި ދޮރުއަށިން އެތެރެއަށް ސައިކަލް ވެއްދުމަށްފަހު ގޭތެރެއަށް ވަނުމަށްޓަކައި އޭނާ ހިނގައިގަތެވެ. އެގޭގެ ވަށައިގެން ހައްދާފައިވާ ގުލްޝަނުގައި ފޮޅިފައިވާ ތަފާތު ވައްތަރުގެ މާމެލާމެލީގެ ވަހުގެ މައްޗަށް ގަދަ ވެފައިވަނީ ހުސްނުހީނާމަލުގެ ވަހެވެ. ގޭގެ މައިދޮރުއަށިން ގޭގެދޮރާ ހަމައަށް ގުޅާލެވިފައިވާ ގަލުގެ ފާލަން ފިޔަވައި ވަށައިގެންވާ ބިންގަނޑުވަނީ ވިނައިގެ ފެހި ދޫލައަކުން ނިވާކުރެވިފައެވެ. މުޅި ގޭތެރެވަނީ މާބްލްޖަހައި ޗާންދަލިޔާތަކުން ޒީނަތްތެރިކުރެވިފައެވެ.\nލިޔެލާޖަހައިގެން ޒީނަތްތެރިކުރެވިފައިވާ މާވަށިތަކުގައި އަތުރާފައިވާ މާމެލާމެލީގެ ހިތްގައިމުކަމުން ގޭތެރެއަށް އިތުރު ދިރުމެއް ގެނެސް ދީފައިވެއެވެ.\nދަބަސް ކޮނޑުގައި އަޅުވާލައިގެން ގެއަށް ވަނުމާއެކު ކައިފްގެ އަތުގައިއޮތް ދަބަސް ހޯދުމަށް ކާސިމް އަވަސްވެގަތެވެ. ކާސިމްއަކީ އެ ތަނަވަސް ދިރިއުޅުމަށް ގާދިރުމެން ފަށައިގަތީންސުރެ އެ ގޭގައި ދިރިއުޅެމުންދާ އެމީހުންގެ ޚާދިމެކެވެ. އެގޭގެ ކޮންމެ މީހެއްގެ އިތުބާރު ހޯދާފައިވާ މީހެކެވެ.\nކާސިމްއަތަށް ދަބަސް ދިނުމަށްފަހު ކައިފް އަވަސްވެގަތީ ގޭގެ ތިރީ ބައިގެ އެންމެ އެތެރެއަށްވާ ގޮތަށް ހުރި ކޮޓަރިއަށް ދިއުމަށެވެ.\nއެކޮޓަރިއަށްވަނުމަށްފަހު ކައިފް ކޮޓަރީގެ ދޮރު ލައްޕާލިއެވެ. އެއީ އެ ގޭގެ ތަނަވަސްކަމުގެ ބޭރުން ޒީނަތްކުރެވިފައިވާ އާދައިގެ ކޮޓަރިއެކެވެ. ޗާނދަލިޔާގެ ބަދަލުގައި ކޮޓަރި އަލިކުރެވިފައިވަނީ ފަނޑު ބޮތްކެއްގެ އަލިންނެވެ. އެއަރ ކޮންޑިޝަނަރގެ ބަދަލުގައި ސީލިންގްގައި ލުއިގޮތަކަށް އެނބުރެމުންދިޔައީ ފަންކަލެކެވެ. ކޮޓަރީ އެއްފަރާތުގައި ބައިންދާލާފައި އިން ދަނގަޑު އެނދުގެ މަތީގައި މަރުވެފައިވާ މައްޔިތެއްފަދައިން އޮތް އަންހެންކުއްޖާއަށް ކައިފް ބަލާލީ ވޭނީ ނަޒަރަކުންނެވެ.\nދެލޯ ހުޅުވައިގެން އޮތަސް އެވަޅުވަދެފައިވާ ދެލޮލުގައި އެއްވެސް ދިރުމެއްނެތް ކަހަލައެވެ. ކައިފް ލޮލުގެ ފިނިކަން ރަމްޒުކޮށްދޭ އެރީތި މޫނުވަނީ މިލާ މޯޅިވެފައެވެ. ކޮޓަރީގެ އެއްފަރާތުގައި ނަމާދުކުރަން ހުރި ސަލީމާއަށް ބަލާލަމުން ކައިފްގޮސް އަންހެންކުއްޖާ ބާއްވާލާފައިއޮތް އެނދުގެ އެއްފަރާތުގައި އިން ގޮނޑިގައި އިށީދެލައިފިއެވެ.\n" ބަލްޚާ....!" އެ އަންހެންކުއްޖާގެ ހިކިއަނަރޫފަ ވެފައިވާ އަތްތިލާގައި ހިފާލަމުން ކައިފް އެއަތް ތިލައަށް ބޮސްދިނެވެ.\n" ކޮއްކޮ ދެން ހޭލާފަ ދޮންބެއަށް ގޮވާލާނީ ކޮން އިރަކުން.؟.. އެންމެ ފަހަރަކު ވީގޮތް ބުނެލަދީ!"\nކައިފްގެ އާދޭސް އަޑު އިވޭވަރަށްވުރެ ބޮޑަށް ބަލްޚާވަނީ ފުން ނިންޖެއްގެ ތެރެއަށް ގެނބިފައެވެ.\nބަލްޚާ މިހާލަތަށް ދިޔަ ސަބަބަކީ ކޮބައިތޯ ބަލަން ކައިފް ކިތައްމެ ބޭނުންވިޔަސް، ފާއިތުވެދިޔަ ދިހަ އަހަރުތެރޭގައި ކައިފްގެ ސިނކުޑީގައި ދެމެމުން ދައުރުވަމުން ދިޔަ އެ ސުވާލަށް މިހާތަނަށްވެސް ޖަވާބެއް ލިބިފައެއްނެތެވެ. ޢުމުރުން 15 އަހަރުގައި އިމާރާތެއްގެ މަތިންވެއްޓި އޭނާ މިހާލަތަށްދިޔަ ސަބަބަކީ މިހާތަނަށްވެސް އެއްވެސް މީހަކަށް ހޯދަންއުޅެ ނުހޯދިފައިވާ ކަމެކެވެ. ކައިފްއާއި ބޮޑުމަންމަ ސަލީމާ ނޫނީ އެސަބަބު އެނގެން ބޭނުންވާ އެކަކުވެސް މިހާރު އެގޭގައި ނުވާފަދައެވެ. މާޒީގެ ނިވަލަށްވަދެ ހަނދާންތައް ވަޅުޖެހިލައިފިއެވެ. އެއް ދުވަސްވަރެއްގައި ބަލްޚާއަކީ ގާދިރުގެ ދެލޮލުގެ ނޫރު ކަމުގައިވިޔަސް މިއަދު ގާދިރުގެ ދެލޮލުގެ ނޫރުގެ ތެރެއިން ކެހި ބަލްޚާ އޭނާގެ ލޯމަށްޗަށްވެސް ފަރުދާވެފައިވާކަހަލައެވެ. އޭނައައި ޝިރުމީނާގެ މުއްސަނދި އެކުވެރިން އެގެއަށް ވަންނަ ކޮންމެ ފަހަރަކު ސަލީމާގެ ދެމައިން ތިބިކަން އެނގެންވެސް ބޭނުންނުވާވަރަށް ސަލީމަމެންވަނީ ބޭކާރުކޮށްލާފައެވެ.\nބަލްޚާއަކީ ގާދިރުގެ އަލަތުއަނބި ސަލީމާއަށް ލިބިފައިވާ ހަމައެކަނި ދަރިއެވެ. ހަގުއަނބީގެ ގޮތުގައި ހަމަސްވެސްނުވާ ތުއްތު ކައިފް ގޮވައިގެން ޝިރުމީނާ އެގެއަށް އައި ހިސާބުން ސަލީމާގެ ބޭނުންކެނޑި ގާދިރުއަށް ސަލީމާ ބޭކާރުވީއެވެ. ޝިރުމީނާއަކީ ރީތިކަމާއެއްވަރަށް ހަރުކަށިކަންވެސް ލިބިފައިވާ އަންހެނެކެވެ. ގާދިރުގެ ހަޔާތުގެ ހުންގާނުގައި ހިފަހައްޓައިގެންހުރެ ގާދިރުގެ މުޅި ދިރިއުޅުން ކޮންޓްރޯލް ކުރަނީ ޝިރުމީނާއެވެ.\n" ދަރިފުޅާ ކައިފް.. ތިއައީ ދޯ؟ ހޮސްޕިޓަލަށް ގޮއްސަތަ ތިއައީ؟" ކައިފްގެ ބޮލުގައި ފިރުމާލަމުން ސަލީމާ އެހިއެވެ.\n" ލައްބަ ބޮޑުމަންމާ، އިރާތަ ކުރެއްވީތީ ބައްޕަ މިހާރު ރަނގަޅު. ނެތްތަ ކާއެއްޗެއް" ބަނޑުގައި އަތްހާކާލަމުން ލޯތްބާއެކު ކައިފް ބުނެލިއެވެ. ކައިފްގެ ހިތުން ޝިރުމީނާއަށް ދެވިފައިވާ ޤަދަރަށްވުރެ ސަލީމާއަށް ދެވިފައިވާ ޤަދަރާއި ލޯބި ވަކި ކުޑައެއް ނޫނެވެ. ބައެއްކަންކަމުގައި ޝިރުމީނާއަށްވުރެ ބޮޑަށް ސަލީމާގެ އެހީތެރިކަމާއި އަޅާލުން ކައިފްއަށް ލިބިފައިވެއެވެ. ކައިފްއަކީ ގާދިރުގެ އުފަންދަރިއަކަށް ނުވިޔަސް ދަރިންގެ މެދުގައި ތަފާތު ނުކޮށް ކައިފްއަކީ ގާދިރުގެ ދަރިއެއްގެ ގޮތުގައި ސަލީމާ ގަބޫލުކުރިއެވެ.\nތިންދުވަހަށްފަހު ދަތުރު ނިންމާލައި ޝައިލީންމެންވެސް އެނބުރި މާލެއައެވެ. ދަތުރުގެ ވަރުބަލިކަން ފިލުވާލުމަށްޓަކައި ގޭގައި އެއްދުވަސް މަޑުކޮށްލުމަށްފަހު ޖެހިގެންއައި ދުވަހު ޝައިލީން އޮފީހަށްދާން ގެއިންނުކުތެވެ. ޓެކްސީއަކަށް ގުޅާލުމަށްފަހު، ގޭދޮރުމަތީ މަޑުކޮށްގެންހުރެ އެތަށް އިރެއްވީއިރުވެސް ޓެކްސީ ނައުމުން، އޮފީހަށްދިއުމަށްޓަކައި ހިނގައިގަތް ވަގުތު ސައިކަލްގައި އައިސް ކައިފް މަޑުކޮށްލީ ޝައިލީންގެ ކުރިމަށްޗަށެވެ.\n" އޮފީހަށްތަ؟ އަރާ! ގެންގޮސްދީފާނަން" އުއްމީދުވެސް ނުކޮށްހުއްޓައި ޝައިލީން ފެނުމުން ކައިފް އުފާވިއެވެ. ޝައިލީން ފެނުމުން ވާރޭގެ ތެރެއިން ފެނުނު އަންހެންކުއްޖާގެ މަތިން އޭނާ ހަނދާންވެއެވެ.\nއިތުރު ބަހަނާއެއް ދެއްކުމަކާނުލާ ޝައިލީންވެސް ކައިފްގެ ސައިކަލްފަހަތަށް އަރާ އިށީނދެލިއެވެ.\n" ކީއްވެ ކުއްލިއަކަށް މާލެއައީ؟ "\n" އެއީ ހަމަ ކަމެއްދިމާވެގެން ކުއްލިއަކަށް އަންނަޖެހުނީ. އޭކޯތަ ދެން ކޮންމެ ދުވަހަކު ޝައިލީން އޮފީހަށް ލައިދެން އަޔަސް. މަވެސް މިމަގުންލާފަ އޮފީހަށްދަނީ." ލިބުނު ފުރުސަތުގެ ބޭނުން ކައިފު ހިފިއެވެ. ޝައިލީން ފެނުނީންސުރެ އޭނާގެ ހިތުގައި ނޭނގޭ ގާތްކަމެއް ޝައިލީނާމެދު ދިޔައީ އުފެދެމުންނެވެ.\n" އޯކޭ. އެކަމް ކައިފްގެ ބައްޕަގެ އެހާބޮޑު އޮފީހެއް ހުންނަ އިރުވެސް......" ބުނެވެން އުޅުނު އެތި ގޯސްކަން އެނގުމުން ޝައިލީން ކުއްލިއަކަށް ހިމޭންވިއެވެ.\n" ކިހިނެތް އެނގުނީ އަހަރެންގެ ބައްޕަގެ ބޮޑު އޮފީހެއް ހުންނަކަން؟؟" ކައިފްއަށް ލިބުނީ ހައިރާންކަމެވެ. އެއީ އޭނާއާ އެންމެ ގާތްކޮށް އުޅޭ މީހުންގެ ތެރެއިންވެސް މަދު ބަޔަކަށްނޫނީ ނޭނގޭކަމެކެވެ.\n" މަށަށް ނޭނގުނަސް އެނގޭ މީހުންތިބެއޭ. ފުރެންޑެއް ބުނީ އެހެން." ޝައިލީން ނޭނގޭކަމަށް ހެދެމުން ދޮގެއްހަދާލިއެވެ.\nތަފާތު ވާހަކަ ދައްކަމުންގޮސް ސައިކަލްގޮސް ގޯޅިއެއްގެތެރެއަށް ވައިންވަގުތު ފެނުނު މަންޒަރުން ޝައިލީނަށް ދެލޯފޮހެލައި ދެވަނަފަހަރަށް އެ ދިމާއަށް ބަލާލެވިއްޖެއެވެ. އެމީހުންގެ ކުރީގައި އޮވެ ދުއްވަމުންދިޔަ ކަޅުކުލައިގެ ކާރުގެތެރޭގައި އިނީ ޒަހުރާހެން ޝައިލީންއަށް ހީވިއެވެ. އެކާރަކީ ޖަނާހުގެ ކާރެވެ. ޖަނާހުގެ ކާރުގައި ޒަހުރާ ދަތުރުކުރަންޖެހޭ ސަބަބު ވިސްނާވިސްނާވެސް ޝައިލީންގެ ސިކުނޑިއަކަށް ނުވިސްނުނެވެ. ޝައިލީންގެ ހުރިހާ ރައްޓެހިންނަކީ ވެސް ޖަނާހުދެކެ ފޫހިވާބައެކެވެ.\nނޫނެކެވެ. އެންމެން ޖަނާހުއާ ދިމާއަށް ރުޅިވެރި ބަސްތައް ރައްދުކުރިޔަސް ޒަހުރާ ދުވަހަކުވެސް ޖަނާހުއާ ދިމާއަށް އެއްޗެއް ބުނެފައެއް ނުވެއެވެ.\nޖަނާހުގެ އޮފީހުގެ ކުރިމަށްޗަށް ކައިފް ސައިކަލް މަޑުކޮށްލުމުން ޝައިލީން ސައިކަލުންފޭބުމަށްފަހު ޝުކުރު އަދާކުރިއެވެ. ބަދަލުގައި ކައިފް އެދުނީ ލަންޗްގަޑީގައި އޭނާއާއެކު ކޮފީއަކަށް ދިއުމަށެވެ.\nއެދައުވަތު ޤަބޫލުކުރަމުން އޮފީހަށް ވަންނަން ޝައިލީން އެނބުރިލިވަގުތު އޭނާގެ އެއްފަރާތުން މަގުގެ އަނެއްފަޅިގައި ހުރި ޕާކިން ޒޯނުގައި ޕާކްކޮށްފައިއޮތް ޖަނާހުގެ ކަޅުކުލައިގެ ކާރުފެނުނެވެ. އޮފީހަށްވަދެ ވަގުތުން ޒަހުރާއަށް އޭނަ ގުޅާލިއެވެ.\n"ކޮންތާކު؟" ޒަހުރާ ފޯނުނެގުމުން އެންމެ ފުރަތަމަވެސް ޝައިލީން ކުރީ އެސުވާލެވެ.\n"ކޮންތާކުތަ މިގަޑީގަ އޮންނާނީ ވަޒީފާ ގަނޑެއްވެސް ނެތް މީހަކު؟" ޝައިލީންގެ ސުވާލަށް ޖަވާބު ދިނުމުގެ ބަދަލުގައި ޒަހުރާވެސްކޮށްލީ ސުވާލެކެވެ. އެއަޑުގައިވަނީ ނިދީގެ އަސަރެވެ.\nދެފިކުރެއްގައިހުރެ ޝައިލީން ފޯނު ބޭއްވިއެވެ. އެއީ އޭނާއަށް ހީވިގޮތްބަވައޭ ހިތަށްއެރިއެވެ. ލޮލަށް ފެނުނު މަންޒަރަށް އޭނާގެ ހިތް ހެކިވިނަމަވެސް، ސިނކުޑި ބުނެދެމުން ދިޔައީ މުޅިން އެހެން ވާހަކަތަކެކެވެ. ޒަހުރާއާއި ޝައިލީން ދިމާވީ މީގެ ދެތިން އަހަރުކުރިންނެވެ. ކޮލެޖްއަށް ކިޔަވަން ދިޔަ ދުވަސްވަރުގައެވެ. ކޯސް ފުރިހަމަ ނުކޮށް ޝައިލީން ވަކި ހިސާބަކުން ނިންމާލި ނަމަވެސް، ޒަހުރާ ކޯސް ފުރިހަމަކުރިއެވެ. ކުލާހުގެ ފަހަތު ގޮނޑިބަރީގައި ތިބެ އުފެދުނު ރަޙުމަތްތެރިކަން މިއަދާ ހަމައަށްވެސް ދެމިގެން ދިޔައީއެވެ. ޒަހުރާއާ ގުޅޭ މާބޮޑު މަޢުލޫމަތެއް ނުއެނގުނަސް، ޝައިލީންގެ ގާތް ރަޙުމަތްތެރިއެއްގެ ގޮތުގައި އޭނާ ޒަހުރާ ބަލައިގަތީ އިތުބާރާއެކުގައެވެ. ރަނގަޅު ރަހުމަތްތެރިން ހޯދުމަށްވުރެ ބޮޑަށް އޭނަގެ ސިކުނޑީގައި އެނބުރެމުން ދިޔައީ ދިމާވި ހުރިހާ ކަމެއް ޙަައްލުކޮށް ހަމަ މަގަށް އަޅުވާނެގޮތެކެވެ. ކުށްވެރިވާ ފަރާތްތަކަށް ޙައްޤު އަދަބު ދޭނެ މަގެވެ.\nއޮފީހަށްވަދެ ޖަނާހުގެ ކެބިން ތެރެއަށް ވަދެވުމުން ޝައިލީންއަށް އަނެއްކާވެސް ލިބުނީ ހައިރާންކަމެކެވެ. (ނުނިމޭ)


Geveshi aniyaa huhtuvumuge gaanoonuge khulaasaaeh\nގެވެށި އަނިޔާ ހުއްޓުވުމުގެ ގާނޫނުގެ ޚުލާސާއެއް\nހުސްވި އޭޕްރީލް މަހުގެ 23 ވަނަ ދުވަހު ތަސްދީޤު ކުރެވުނު ގެވެށި އަނިޔާ ހުއްޓުވުމުގެ ގާނޫނަކީ، ގެވެށި އަނިޔާ ހުއްޓުވުމަށާއި އަނިޔާ ލިބޭ މީހުންނަށް ރައްކާތެރިކަން ހޯދައި ދިނުމުގެ އިތުރުން އެފަދަ ކުށްތައް ކަމާބެހޭ ފަރާތްތަކަށް ރިޕޯޓުކުރުމުގައި ގެންގުޅޭ ހަމަތަށް ބަޔާންކޮށްދިނުމަށް ހެދިފައިވާ ގާނޫނެކެވެ. އަދި އެފަދަ މައްސަލަތަކުގައި ކޯޓުތަކުން އަމަލުކުރާނެ ގޮތް ކަނޑައެޅިފައިވާ ގާނޫނެކެވެ. ގެވެށި އަނިޔާއަކީ ކޮބައިކަމާއި ގެވެށި އަނިޔާގެ ސަބަބުން އަނިޔާ ލިބޭ މީހާއަށާއި އަނިޔާ ކުރާ މީހާއާމެދު އަމަލުކުރާނެ ވަކި ގޮތްތަކެއް މިގާނޫނުން ކަނޑައެޅިގެން ދިޔައެވެ.\nގެވެށި އަނިޔާއަކީ ކޮބައިކަން އެނގުމުގެ ކުރިން ގެވެށި ގުޅުމަކީ ކޮބައިކަން އެނގެން ޖެހެއެވެ. ގާނޫނުގެ “ރަދީފު” ބުނާ ގޮތުން ގެވެށި ގުޅުމަކީ ކައިވެނިކޮށްގެން އުޅޭ ނުވަތަ އިނދެ ވަރިކޮށްފައިވާ މީހުންގެ މެދުގައި އުފެދިފައިވާ ގުޅުން ތަކެވެ. އަދި އެއް ގެއެއްގައި އެކުގައި ދިރިއުޅެން ދިމާވެފައިވާ މީހުންނާއި އެގޮތަށް ފަހަކާ ޖެހެންދެން އުޅެން ޖެހިފައިވާ މީހުންގެ މެދުގައި އޮންނަ ގުޅުންތަކަކީ ވެސް ގެވެށި ގުޅުމެކެވެ. މައިންބަފައިންގެ ގޮތުގައި ނުވަތަ ބެލެނިވެރިންގެ ހައިސިއްޔަތުން ނުވަތަ ބަލަދުވެރިއެއްގެ ހައިސިއްޔަތުން ކުއްޖަކު ބަލާބޮޑުކުރުމުގެ ޒިންމާ ހަވާލުވެފައިވާ މީހުންގެ މެދުގައި އޮންނަ ގުޅުންތަކަކީ ވެސް ގެވެށި ގުޅުމެކެވެ. ގާތްތިމާގެ މީހުންނާއި ގޭގައި ދަރިން ބެލުމަށް ނުވަތަ ގޭތެރޭގެ މަސައްކަތުގައި އެހީތެރިވެއުޅޭ މީހުންގެ ގުޅުންތައް ވެސް ހިމެނެނީ ގެވެށި ގުޅުންތަކުގެ ތެރޭގައި އެވެ.\nއިސްވެ ދެންނެވި ގުޅުންތަކުގެ ދާއިރާގެ ތެރޭގައި އެގުޅުމުގައި ހިމެނޭ އަނެކާގެ މައްޗަށް ނުވަތަ އަނެކުންގެ މައްޗަށް ކުރިކަމަކުން ގެވެށި އަނިޔާގެ ޝިކާރައަކަށްވީ މީހާގެ ރައްކާތެރިކަމަށް، ސިއްހަތައް، ނުވަތަ ދިރިއުޅުމަށް ގެއްލުމެއް ލިބޭފަދަ ނުވަތަ ލިބިދާނެ ކަމުގެ ބިރު އިހުސާސްވާ ފަދަ އަމަލެއް ހިންގުމަކީ ގެވެށި އަނިޔާގެ ތެރޭގައި ހިމެނޭ ކަންކަމެވެ. އެގޮތުން މިދެންނެވި ބާވަތުގެ އަމަލުތަކުގެ ތެރޭގައި ޖިސްމާނީ ގޮތުން ކުރެވޭ އަނިޔާ އާއި ޖިންސީގޮތުން ކުރެވޭ އަނިޔާ އާއި ބަހުގެ ހަމަލާ ދިނުމާއި ނަފްސާނީ އަނިޔާކުރުންވެސް ހިމެނެއެވެ. އަދި މާލީ ގޮތުން ނުވަތަ އިގްތިޞާދީގޮތުން ދަތިކުރުމަކީވެސް އަނިޔާގެ ދާއިރާގެ ތެރޭގައި ހިމެނޭ ކަންކަމެވެ.\nގެވެށި އަނިޔާގެ ގޮތުގައި ބެލެވިދާނެ ކަންކަން\nގެވެށި އަނިޔާ ހުއްޓުވުމާބެހޭ ގާނޫނުގައި ގެވެށި ގުޅުމުގެ ތެރޭގައި ހިނގާ ބައެއް ކަންކަން ގެވެށި އަނިޔާގެ ގޮތުގައި ތަފްޞީލް ކޮށްދީފައި ވެއެވެ. ގާނޫނުގައި ބުނެފައިވާ ގޮތުން، އަނބިމީހާ ވަކިމުއްދަތެއްގެ ކުރިން މާބަނޑުނުކުރުމަށް ޑޮކްޓަރެއް ލަފާދީފައި ވަނިކޮށް އެމުއްދަތުގައި އަނބިމީހާގެ ސިއްހަތަށް ބެލުމެއްނެތި މާނބަޑު ކުރުންވެސް ހިމެނެނީ އަދަބު ލިބޭ ގެވެށި އަނިޔާގެ ތެރޭގައި އެވެ. އަދި، އަނިޔާވެރި ކައިވެންޏަކާއި ދެކޮޅަށް ނުވަތަ އެކައިވެނި ރޫޅާލާން މަސައްކަތްކުރާ އަންހެނާގެ ރުހުމާ ނުލާ އޭނާ މާނބަޑު ކުރުންވެސް ހިމެނެނީ ގެވެށި އަނިޔާގެ ތެރޭގައި އެވެ.\nކުރިން ދެންނެވި ގެވެށި ގުޅުމުގެ ތެރޭގައި ހިމެނޭ މީހުންގެ މެދުގައި ނުވަތަ އެއިން މީހެއްގެ މުދާ އެމުދަލުގެ ވެރިފަރާތަށް ބޭނުން ނުކުރެވޭނެ ފަދަ ގޮތަކަށް ގަސްދުގައި ހިފެހެއްޓުމާއި، މުދަލަށް ގެއްލުން ދިނުމަކީވެސް ގެވެށި އަނިޔާ ކުރުންކަމުގައި ބެލޭނެއެވެ. އަދި މީގެ އިތުރުން އެކަކު އަނެކަކަށް ފާރަލުމާއި ބިރުދެއްކުމާއި ގޯނާ ކުރުމާއި ގެވެށި އަނިޔާގެ ޝިކާރައަކަށް ވެފައި އިން މީހެއްގެ ގެއަށް އެގޭގައި ނުހިމެނޭ މީހަކު ކަނޑައެޅިގެން ސާފުބަހުން ހުއްދަ ލިބެގެން ނޫންގޮތަކަށް ވަނުމަކީ ވެސް ގާނޫނުގައިވާ ގޮތުން ނަމަ ކުށެކެވެ.\nގެވެށި އަނިޔާގެ މައްސަލަ ރިޕޯޓުކުރުން\nގެވެށި އަނިޔާގެ އަމަލެއް ހިނގަމުންދާކަން އެނގިއްޖެނަމަ އެމައްސަލަ ފުލުހުންނަށް ނުވަތަ އެނޫންވެސް ކަމާބެހޭ ފަރާތަކަށް ރިޕޯޓުކުރުމަކީ އަނިޔާ ލިބޭ ފަރާތްތަކަށް އެލިބޭ އަނިޔާތަކުން ސަލާމަތްކޮށްދިނުމަށްޓަކައި ކުރަންޖެހޭނެ ކަމަށެވެ. އެފަދަ މައްސަލަތައް ރިޕޯޓުކުރާ މީހުންނަށް، އެމައްސަލައެއް ރިޕޯޓުކުރިކަމަށްޓަކައި އުފުލަންޖެހޭ ގާނޫނީ އެއްވެސް ޒިންމާއެއް ނުއޮންނާނެއެވެ. އަދި އޭނާ ރިޕޯޓުކުރި މައްސަލަ ފަހުން ސާބިތު ނުވިނަމަވެސް އޭނާ އެމައްސަލަ ރިޕޯޓުކުރީ ހެޔޮނިޔަތުގައި ކަމަށްވާނަމަ އޭނާގެ މައްޗަށް ދައުވާއެއް ނުއުފުލޭނެކަން މިގާނޫނުން ކަށަވަރުކޮށްދެއެވެ. މިއީ، މިބާވަތުގެ މައްސަލަތައް ރިޕޯޓުކުރުމަށް ހިތްވަރު ދިނުމުގެ ގޮތުން ހިމަނާފައިވާ މާއްދާއެއްކަމަށް ބެލެވެއެވެ. އެހެނީ، އެއްވެސް ގާނޫނީ ޒިންމާއެއް އުފުލަންޖެހޭ ހާލަތެއް އެފަދަ މީހަކަށް ކުރިމަތި ކުރުވައިގެން ނުވާނެކަމަށް ގާނޫނުގައި ކަނޑައެޅިގެން ބުނެފައިވެއެވެ.\nގެވެށި އަނިޔާ ހުއްޓުވުމުގެ ގާނޫނުގައި ގެވެށި އަނިޔާގެ މައްސަލައެއް ރިޕޯޓު ކޮށްފިނަމަ ފުލުހުންނާއި ސިއްހީ ހިދުމަތްދޭ މަރުކަޒު ތަކުންނާއި އަދި އިޖްތިމާއީ ހިދުމަތް ފޯރުކޮށްދޭ މަރުކަޒުން އަދާކުރަންޖެހޭ ޒިންމާތަކާއި މަސްއޫލިއްޔަތުތައް ބަޔާންކޮށްދީފައި ވެއެވެ. އަދި އެތިން މުއައްސަސާއިން ގެވެށި އަނިޔާގެ ޝިކާރައަށްވި މީހާއާ މެދު އަމަލު ކުރަންޖެހޭނެ ގޮތްތައް ބުނެދީފައި ވެއެވެ. އެގޮތުން ފާހަގަކޮށްލެވޭ އެންމެ މުހއިްމު އެއް ކަމަކީ ގެވެށި އަނިޔާގެ ރިޕޯޓެއް ފުލުހުންނަށް ހުށަހެޅުމުން ކޯޓު އަމުރަކާ ނުލާވެސް އެ ހާދިސާ ހިނގި ގެއަކަށް ގޮސް މައުލޫމާތު ސާފުކުރުމުގެ ބާރު ފުލުހުންނަށް ލިބިދީފައި ވުމެވެ. އަދި މީގެ އިތުރުންވެސް ހާއްސަ ބާރުތަކެއް ފުލުހުންނަށާއި ފެމިލީ ޕުރޮޓެކްޝަން އޮތޯރިޓީއަށް ގެވެށި އަނިޔާ ހުއްޓުވުމުގެ ގާނޫނުން ދީފައި ވެއެވެ.\nގެވެށި އަނިޔާ ހުއްޓުވުމަށާއި އަނިޔާ ލިބޭ ފަރާތްތަކަށް ލިބެމުންދާ އަނިޔާތައް ތަކުރާރުވިޔަ ނުދިނުމަށްޓަކައި ކޯޓުތަކުން ނެރެވޭ އަމުރުތަކާއި އެއަމުރުތަކަށް އެދުމުގައި އަމަލުކުރަންޖެހޭނެ ގޮތްތައް ވަރަށް ތަފްސީލުކޮށް ގާނޫނުގައި ބަޔާންކޮށްދީފައި ވެއެވެ. އަދި، ކޯޓުތަކުގެ ދައުރު ވަކިން ތަފްސީލުކޮށް ގާނޫނުގައި ގެނެސްދީފައިވެއެވެ. ރައްކާތެރިކުރުމުގެ އަމުރު ނެރެވިދާނެ ހާލަތްތައް އެހެން ބާވަތުގެ ޖިނާއީ މައްސަލަތަކުގައި ނެރޭ އަމުރުތަކާ މުޅިން ތަފާތުކަންވެސް މިގާނޫނުން ފާހަގަކޮށްލެވެއެވެ.\nގާނޫނުގައިވާ ގޮތުންނަމަ، ރައްކާތެރިކުރުމުގެ އަމުރުގެ އެންމެ އަސާސީ އެއް މަގުޞަދަކީ، ގެވެށި އަނިޔާގެ ޝިކާރައަކަށްވެފައިވާ މީހާ ނުވަތަ އެފަދަ އަނިޔާއެއްގެ ޝިކާރައަކަށް ވެދާނެކަމަށް ބެލެވޭ މީހާގެ ރައްކާތެރިކަމާއި ދުޅަހެޔޮކަމާއި އޭނާގެ ހައްގުތަކުގެ ރައްކާތެރިކަން ދަމަހައްޓައި ދިނުމެވެ. ރައްކާތެރިކުރުމުގެ އަމުރެއް ނެރެފިނަމަ އެއަމުރެއް ފުރަތަމަ ފަހަރަށް ނެރެވޭނީ އެންމެ ދިގުވެގެން 1 އަހަރު ދުވަހަށެވެ. އެހެން ނަމަވެސް ރައްކާތެރިކުރުމުގެ އަމުރު އަވަސް އަމުރެއްގެ ގޮތުގައި ނެރުން ނުހިމެނެއެވެ.\nކޯޓުން ނެރޭ ރައްކާތެރިކަމުގެ އަމުރާ އެއްވެސް މިންވަރަކަށް ހިލާފުވެއްޖެނަމަ އެ ވާނީ އަދަބު ލިބޭނެ ޖިނާއީ ކުށަކަށެވެ. އެފަދަ ކުށެއް ކޮށްފި މީހަކު6މަސްދުވަހަށް ޖަލަށް ލުން ނުވަތަ 15 ހާސް ރުފިޔާއަށް ވުރެ ބޮޑު ނޫން އަދަދަކުން ޖޫރިމަނާ ކުރެވޭނެއެވެ. އަދި ދެވަނަ ފަހަރަށް އެކުށް ތަކުރާރުކޮށްފިނަމަ 1 އަހަރު ދުވަހަށް ޖަލަށް ލުން ނުވަތަ 30 ހާސް ރުފިޔާއަށްވުރެ ބޮޑު ނޫން އަދަދަކުން ޖޫރިމަނާ ކުރެވޭނެ އެވެ. އަދި3ވަނަ ފަހަރަށް ނުވަތަ އެއަށްވުރެ ގިނައިން އެކުށް ތަކުރާރުކޮށްފިނަމަ އެއިން ކޮންމެ ފަހަރަކު3އަހަރަށް ވުރެ އިތުރު ނޫން މުއްދަތަކަށް ޖަލަށް ލެވޭނެއެވެ. ނުވަތަ 50 ހާސް ރުފިޔާއަށްވުރެ ބޮޑުނޫން އަދަދަކުން ޖޫރިމަނާ ކުރެވޭނެ އެވެ.\nގާނޫނުގައި ބުނެފައިވާ ކުށެއްގެ ތުހުމަތެއްގައި ބަންދުކުރެވޭ މީހުންނަށް ކަފާލާތުގެ އުޞޫލުތަކެއް ނުހިނގާނެކަމަށް ބުނެފައި ވެއެވެ. އަދި އެހެން ގާނޫނެއްގައި އެހެން ގޮތަކަށް އޮތްނަމަވެސް ގެވެށި އަނިޔާގެ ޝިކާރައަކަށްވީ ފަރާތުގެ ހެކިބަހުގެ މައްޗަށް ރިއާޔަތްކޮށް ގެވެށި އަނިޔާގެ އަމަލު ހިންގި މީހާ ގެވެށި އަނިޔާގެ އަމަލެއް ހިންގިކަން ސާބިތުވާކަމަށް ނިންމުމުގެ ބާރު ކޯޓަށް ގާނޫނުގެ ދަށުން ދީފައި ވެއެވެ.\nފޯކައިދޫ ބަނދަރުގެ މައްސަލަ ހައްލުވާނެކަމުގެ ހިތްހަމަޖެހުން!


Media thakah zamaanee technology tha'aaraf kohdheyn eheevaanan: Maleeh | Mihaaru\nޚަބަރު / ނޫސްވެރިކަމުގެ މިނިވަންކަން\nމީޑިއާތަކަށް ޒަމާނީ ޓެކްނޮލޮޖީ ތައާރަފްކޮށްދޭން އެހީވާނަން: މަލީހް\nނޫސްވެރިކަމާ ގުޅޭ ގޮތުން ނެރުނު ފޮތް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މަލީހް (ކ-3) އަދި އެހެން ބައެއް ބޭފުޅުން ދައްކާލައްވަނީ.--- ފޮޓޯ: ހުސައިން ވަހީދު/މިހާރު\n02 މެއި 2019 - 13:58\nމީޑިއާތަކަށް ޒަމާނީ ޓެކްނޮލޮޖީ ތައާރަފްކޮށް ދިނުމަށް ސަރުކާރުން އެހީވާނެ ކަމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް މިއަދު ވިދާޅުވެއްޖެ އެވެ.\nޔުނެސްކޯ އިން ދުނިޔޭގެ ނޫސްވެރިކަމުގެ މިނިވަންކަމުގެ ދުވަސް ފާހަގަކުރުމަށް ހޮޓެލް ޖެންގައި ބޭއްވި ރަސްމިއްޔާތުގައި މަލީހް ވިދާޅުވީ މީޑިއާ އަކީ ޑިމޮކްރަސީއެއްގެ ހަތަރު ވަނަ ބާރު ކަމަށްވާ އިރު، މީޑިއާ ވާންޖެހޭނީ ރައްޔިތުންގެ ބައިވެރިއަކަށް ކަމަށެވެ. އަދި މިނިވަންކަމާއެކު ހިނގާ މުޖުތަމައުއެއްގައި މީޑިއާތަކުން މިނިވަންކަމާ އެކު މަސައްކަތްކުރަން ޖެހޭ ކަމަށް މަލީހް ވިދާޅުވި އެވެ.\nމި އަހަރުގެ ނޫސްވެރިކަމުގެ މިނިވަންކަމުގެ ދުވަސް ފާހަގަކުރުމުގެ ގޮތުން ހޮޓެލް ޖެންގައި ބޭއްވި ރަސްމިއްޔާތުގައި މިނިސްޓަރު މަލީހް ވާހަކަ ދައްކަވަނީ.--- ފޮޓޯ: ހުސައިން ވަހީދު/މިހާރު\nމަލީހް ވިދާޅުވި ގޮތުގައި މީޑިއާތައް ތަރައްގީވެ، ޓެކްނޮލޮޖީ ބޭނުންކޮށްގެން ނޫސްވެރިންނާއި މީޑިއާތަކުން ރައްޔިތުންގެ އިތުބާރު އުފެއްދުމަކީ ވަރަށް މުހިންމު ކަމެކެވެ.\nއެންމެން ގުޅިގެން ސައިބަ އަދި ސޯޝަލް މީޑިއާއާ ގުޅުން ހުރި ގާނޫނުތަކާއި ޑޭޓާ ހިމާޔަތް ކުރުމުގެ ގާނޫނުތައް ވުޖޫދަށް ގެނައުން ވެސް ބޭނުންތެރި ކަމަށް މަލީހް ވިދާޅުވި އެވެ.\n"އަޅުގަނޑުމެން މި ސަރުކާރުން މަސައްކަތްކުރާނީ ޒަމާނީ ޓެކްނޮލޮޖީ ބޭނުންކޮށްގެން މީޑިއާތައް ބާރުވެރިކުރުވައި މިނިވަން ނޫސްވެރިކަމެއް ކަށަވަރުކޮށްދޭން،" މަލީހް ވިދާޅުވި އެވެ.\nމިއަހަރުގެ ނޫސްވެރިކަމުގެ މިނިވަންކަމުގެ ދުވަސް ފާހަގަކުރުމުގެ ގޮތުން ހޮޓަލް ޖެންގައި ބޭއްވި ރަސްމިއްޔާތުގައި ބައެއް ނޫސްވެރިން ބައިވެރިވި.--- ފޮޓޯ: ހުސައިން ވަހީދު/މިހާރު\nމި ރަސްމިއްޔާތުގައި، މިދިޔަ އަހަރު ދުނިޔޭގެ އެކިކަންކޮޅުތަކުގައި ހިނގައިދިޔަ ނޫސްވެރިކަމާ ގުޅުން ހުރި ކަންކަމުގެ މައްޗަށް އެކުލެވޭ ހާއްސަ ފޮތެއް ވަނީ ނެރެފަ އެވެ.\nގައުމުތަކުގައި ނޫސްވެރިކަމުގެ މިނިވަންކަން އޮތް މިންވަރު ބަލައި، ކޮންމެ އަހަރަކު ނެރޭ "ވޯލްޑް ޕްރެސް ފްރީޑަމް އިންޑެކްސް" ރިޕޯޓްގައި ރާއްޖެ އިން ބޮޑު ކުރިއެރުމެއް ހޯދައި 22 ދަރަޖަ ކުރިއަށް ވަނީ ޖެހިލައިފަ އެވެ. ދުނިޔޭގެ 180 ގައުމެއް ހިމަނައިގެން ޕްރެެސް ފްރީޑަމް އިންޑެކްސްގައި މިދިޔަ އަހަރު ރާއްޖެ އޮތީ 120 ވަނައިގަ އެވެ. ނަމަވެސް މި އަހަރު ރާއްޖެ އޮތީ 98 ވަނައިގަ އެވެ.\nމި އަހަރުގެ ނޫސްވެރިކަމުގެ މިނިވަންކަމުގެ ދުވަސް ފާހަގަކުރުމުގެ ގޮތުން ހޮޓަލް ޖެންގައި ބޭއްވި ރަސްމިއްޔާތުގައި ބަޔަކު ބައިވެރިވަނީ.--- ފޮޓޯ: ހުސައިން ވަހީދު/މިހާރު\nއދ. ގެ އެކްޓިން ކޯޑިނޭޓަރު އާރްވިންދު މާތޫރް ވިދާޅުވި ގޮތުގައި ޕްރެސް ފްރީޑަމް އިންޑެކްސްގައި ރާއްޖެ ބޮޑު ކުރިއެރުމެއް ހޯދުމަކީ ރައީސް އިބްރާހިމް މުހައްމަދު ސޯލިހްގެ ސަރުކާރަށް ޝުކުރު ހައްގު ކަމެކެވެ. އޭނާ ވިދާޅުވީ މިނިވަން ނޫސްވެރިކަމަކީ ރައްޔިތުންނަށް ލިބިފައިވާ ހައްގެއް ކަމަށެވެ.\nއޭނާ ވިދާޅުވީ ނޫސްވެރިކަމުގެ ހައްގު ނިގުޅައިގަނެވޭ ގޮތަށް ރައްޔިތުންގެ މަޖިލިހުން ފާސްކުރި އަބުރުގެ ގާނޫނަކީ ނޫސްވެރިންނަށް ކުރިމަތިވި ބޮޑު ގޮންޖެހުމެއް ކަމަށެވެ. އެގޮތުން، ބައެއް މީޑިއާތައް އަބުރުގެ ގާނޫނުގެ ދަށުން އެތައް ފަހަރަކު ޖޫރިމަނާ ކުރި ކަން އޭނާ ފާހަގަކުރެއްވި އެވެ.\nއެކަމަކު، އާ ސަރުކާރުން ވެރިކަމަށް އައި ފަހުން، އަބުރުގެ ގާނޫނު އުވައިލުމަކީ ރާއްޖޭގައި މިނިވަން ނޫސްވެރިކަން ގާއިމު ކުރަން އެޅުނު ރަނގަޅު ފިޔަވަޅެއް ކަމަށް އޭނާ ވިދާޅުވި އެވެ.\nދުނިޔޭގައި ނޫސްވެރިކަމުގެ މިނިވަންކަމުގެ ދުވަސް ފާހަގަ ކުރަނީ މެއި3އެވެ.\nމީޑިއާ ނޫސްވެރިކަން ޕްރެސް ފްރީޑަމް ޑޭ ޔުނެސްކޯ ނޫސްވެރިން ނޫސްވެރިކަމުގެ މިނިވަންކަން ޚިޔާލުފާޅުކުރުމުގެ މިނިވަންކަން މިނިސްޓަރު މުހައްމަދު މަލީހް ޖަމާލް\nމީޑިއާތަކަށް ޒަމާނީ ޓެކްނޮލޮޖީ ތައާރަފްކޮށްދިނަސް ނިކަމެތި ރައްޔިތުންނަށް އެ ބޭނުން ކުރެވޭނީ އިންޓަނެޓާއި އެހެނިހެން ހިދުމަތްތަކުގެ އަގު މިހާރު ނަގަމުންދާ ހިދުމަތާއި ނުބައްދަލު ބޮޑު އަގު ކުޑަކޮށްދީގެން\nމަލީހު ވިދާޅު ދެތްތޯ ރާއްޖޭގައި އިންޓަރނެޓު އަގުވަރައް ބޮޑުވާހަކަ އަގުތައް ބޮޑުތަނުން ކުޑަކުރާނެކަމަށްވެސް، މަނިކުފާނުވެސް ގަބޫލުކުރައްވާގޮތުގައި ދިވެހީންނަކީ ހޭބުރާންތި އަރާފައި ތިބޭ އަދި ވަރަށް އަވަހައް ހަނދާންނެތޭބަޔެއްކަމަށް... މަނިކުފާނު އެއީ ހުރިހާ ދިވެހިނެއްނޫންދެތްތޯ.؟؟؟؟\nއިންޓަނެޓް އަގުހެޔޮވީވީނުން މިހާރު ދެންބުނަންވީ ރާއްޖޭގައި އިންޓަނެޓް ލިބެނީ ހިލޭކަމަށް. ހުސް އަނގަ.\nފުރަތަމަ ކުރަން ބުނި ކަންތައް ކޮށްބަލަ މޮޔަ ނުގޮވާ\nނެޓުވެސް އަގުހެޔޮ ކުރި ކުރީން ލިބެނީ ހިލޭ ތަ މިހާރު......\nއިތުރު އެއްކަމެއް ނުކޮށްދިނަސް މޮބައިލް ޑޭޓާ އަދި އިންޓަނެޓްގެ އަގުހެޔޮކޮށްދީބަލަ. ނުވިތާކަށް ފައިސާ ދައްކާފަ ހުއްޓަސް ބާކީ ޑޭޓާ ކޮޅުވެސް ނުލިބޭ. މިއީ ކޮންފަދަ ކަމެއް.\nކޮބާ އަގުހެޔޮ ކަރަންޓު؟ ކޮބާ އަގުހެޔޮ އިންޓަނޭޓު؟ ތިހުރިހަކަމެއް ހުއްޓާލާފާ އިހަށް ކުރަންވީ މިކަން.\nގޫގުލް ޕޭ ބޭނުން ކުރެވޭނެ ގައުމަކަށް ރާއްޖެ ވާނެ ނަމަ


ފުވައްމުލައް ސިޓީން ކޮވިޑް-19 އަށް ޓެސްޓް ކުރެވޭގޮތް ދާދި އަވަހަށް ހަމަޖެހިގެންދާނެ – Mikal News\nފުވައމްުލކު ހޮސްޕިޓަލުގެ ލެބް\nފުވައްމުލައް ސިޓީން ދާދި އަހަވަށް ކޮވިޑް-19 އަށް ޓެސްޓް ކުރެވޭގޮތް ހަމަޖެހިގެންދާނެ ކަމަށް ފުވައްމުލަކު ހޮސްޕިޓަލުގެ މެނޭޖަރު އަހުމަދު ސައީދު ވިދާޅުވެއްޖެއެވެ. ފުވައްމުލަކު ހޮސްޕިޓަލުގައި ކޮވިޑް-19 އަށް ޓެސްޓުކުރުމަށް ބޭނުންކުރާނީ ޓީބީ ފަދަ ބަލިތައް ވެސް ޓެސްޓްކުރުމަށް ބޭނުންކުރާ “ޖީން އެކްސްޕާޓް މެޝިން” އަށް ޚާއްސަ ވައްތަރެއްގެ ކާޓްރިޖެއް ލައްވައިގެން ކަމަށް ވެއެވެ.\n“ﷲގެ ހެޔޮ ރަޙުމަތްފުޅާއެކު ފުވައްމުލަކުގައި ކޮވިޑް-19 އަށް ޓެސްޓްކުރަން ފެށުމަށް ދެން ގިނަ ހަފުތާތަކެއް ނުނަގާނެކަމަށް އުއްމީދު ކުރެވޭ. ކޮވިޑް-19 އަށް ޓެސްޓްކުރެވޭ ޖީން އެކްސްޕާޓް މެޝިނެއް އެންމެ އަވަހަށް ޖާގަ ލިބޭ ބޯޓަކުން ފުވައްމުލަކަށް ގެނައުމުގެ މަސައްކަތްވަނީ ފެށިފައި” ފުވައްމުލަކު ހޮސްޕިޓަލުގެ މެނޭޖަރު ވިދާޅުވެއެވެ.\nގިނަ ބައެއްގެ އެންމެބޮޑަށް ކަންބޮޑުވާ ކަމެއްގެ ގޮތުގައި އޮތީ ކޮވިޑް-19 އާއި ގުޅިގެން ފުވައްމުލަކުގެ 14000 ހާ މީހުންގެ އާބާދީގައި ޓެސްޓް ހެދޭގޮތް ހަމަޖައްސާފައި ނޯންނާތީ ކުރިމަތިވާ ދަތި އުނދަގުލެވެ. ޚާއްސަކޮށް މާލެއިން އަންނަ މީހުން ކަރަންޓީނުވާން ފެށުމުން މިކަމަށް މީހުންގެ ޑިމާންޑް ބޮޑު ބޮޑުވެފައިވާ ކަމަށް މެނޭޖަރު ހާމަކުރައްވައެވެ.\nމެނޭޖަރު އަހުމަދު ސައީދު ވިދާޅުވި ގޮތުގައި ސަރުކާރުގެ އެންމެ އިސްވެރިންގެ ފަރާތުން ފެށިގެން މަޖިލީސް މެމްބަރުންނާ ހަމައިންވެސް ޔަޤީންކަން ދެއްވަމުން އައީ ފުވައްމުލައް ސިޓީގައި ވެސް ކޮވިޑް-19 ޓެސްޓް ކުރެވޭގޮތް ހަދާނެ ކަމަށެވެ. ޙާލަތަށް ރިޢާޔަތް ކުރެވިގެން “ހޮޓްޒޯން” ތަކުގައި ޓެސްޓް ކުރުމުގެ ގާބިލުކަން އުފައްދަމުން ފުވައްމުލަކާއި ހަމައަށް ވެސް އަންނާނެ ކަމަށެވެ.\nއަހުމަދު ސައީދު މިހެން ވިދާޅުވެފައި ވަނީ ރާއްޖޭ5ސަރަހައްދެއްގައި ކޮވިޑް-19 ފެސިލިޓީތަކެއް ގާއިމުކުރިއިރު ފުވައްމުލައް ސިޓީ ނުހިމެނޭތީ އެކަމުގައި ފުވައްމުލަކުގެ މީހުންގެ ފާޑުކިޔުން ސަރުކާރަށް އަމާޒުވެފައި ވަނިކޮށެވެ. އެ5ސަރަހައްދުގެ އިތުރުން ދާދި ފަހުން ވަނީ ގދ. ތިނަދޫގައި ވެސް ކޮވިޑް ފެސިލިޓީއެއް ގާއިމުކޮށްފައެވެ.\nފުވައްމުލައް ސިޓީ ހިމެނޭ ގޮތުން ކޮވިޑް ފެސިލިޓީ ގާއިމުކުރި އައްޑޫ ސިޓީން ފުވައްމުލައް ސިޓީގެ މީހުންގެ ކޮވިޑް-19 ޓެސްޓްތައް ނެހެދި، ސާމްޕްލްތައް މާލެ ފޮނުވައިގެން ޓެސްޓްކުރަން ޖެހުމުން އިތުރު ދުވަސްތަކެއް އެކަމުގައި ހޭދަވާކަމަށް ބުނެ ވެސް އާއްމުގެ ފާޑުކިޔުން އޮތީ ފެންމަތިވެފައެވެ.\nހޮސްޕިޓަލުގެ މެނޭޖަރު ވިދާޅުވިގޮތުގައި ކޮވިޑަށް ޓެސްޓްކުރެވޭ ވަސީލަތްތައް ގާއިމުކުރުމުގައި ލަސްތަކެއް ވެގެން ދިޔައީ މުޅި ދުނިޔޭގައި އެ ވަސީލަތްތަކަށް އެއްފަހަރާ ބޭނުންވެފައި ވުމާއި އެފަދަ ކަމެއް ދިމާވެދާނެ ކަމަށް ދުނިޔެ ތައްޔާރުވެފައި ނެތުމުން ކަމަށެވެ. އޭގެއިތުރުން ކޮވިޑް-19 އާއި ގުޅިގެން މުޅި ދުނިޔެހެން ފުރަބަންދުވެ، ދަތުރުފަތުރު ކުރުންވެސް މުޅިންހެން ހުއްޓުމަކަށް އައުމުން މިފަދަ ވަސީލަތްތައް ރާއްޖެ އެތެރެކުރުމުގައި ދިމާވި ބޮޑެތި ދަތިތަކާއި އުނދަގުލުގެ ސަބަބުން ކަމަށެވެ.


Labour quarter gai hamanujehun hingee keun genaun lassvegen: HDC | Mihaaru\nލޭބާ ކުއާޓާގައި ހަމަނުޖެހުން ހިންގީ ކެއުން ގެނައުން ލަސްވެގެން: އެޗްޑީސީ\n25 މެއި 2020 - 14:52 67 comments\nހުޅުމާލޭގެ ލޭބާ ކުއާޓާއެއްގައި ރޭ ހަމަނުޖެހުން ހިންގައި ފުލުހުންނާ ކުރިމަތިލާން ބިދޭސީން މަސައްކަތް ކުރީ ކެއުން ގެންދިއުން ލަސްވެގެން ކަމަށާއި އެކަން މިހާރު ހައްލުކޮށްފައިވާ ކަމަށް އެ ލޭބާ ކުއާޓާ ބަލަހައްޓާ، ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން މިއަދު ބުނެފި އެވެ.\nމާލެ ސަރަހައްދުގައި ކޮވިޑް-19 ފެތުރުން ކޮންޓްރޯލް ކުރުމަށް ސަރުކާރުން އެޅި ފިޔަވަޅުތަކުގެ ދަށުން، މާލޭގައި ތޮއްޖެހިގެން ކުދިކުދި ތަންތަނުގައި ދިރިއުޅެމުން އައި ބިދޭސީން ވަނީ އެކި ތަންތަނަށް ބަދަލުކޮށްފަ އެވެ. އޭގެތެރޭގައި ހިމެނޭ ހުޅުމާލޭ "އަމީން ހިޔާ" ލޭބާ ކުއާޓާގައި ތިބި ބައެއް ބިދޭސީން ވަނީ ރޭ ނުވައެއް ޖަހާކަންހާއިރު، އެ ތަނުގެ ބޭރުގައި ޑިއުޓީގައި ތިބި ފުލުހުންނާ ދިމާއަށް ގޮނޑި އާއި ދަގަނޑު ބުރި ފަދަ ތަކެތި އުކައިފަ އެވެ. ސޯޝަލް މީޑިއާގައި ދައުރުވާ ވީޑިއޯ އިން ފެންނަ ގޮތުގައި، އެ ލޭބާ ކުއާޓާގެ ތެރެއިން ބޭރަށް އެ ތަކެތި އުކަމުން އެ މީހުން ދިޔައީ ހަޅޭއްލަވަމުންނެވެ.\nHulhumale ge labour quarter ehgai fuluhunna kurimathilaan masakkaiy koffi\nލޭބާ ކުއާޓާގައި ހަމަނުޖެހުން ހިންގުން\nއެ ހަމަނުޖެހުން ފުލުހުން ހައްލުކުރީ އެއްވެސް މީހަކު ހައްޔަރުނުކޮށް، އެ މީހުންނާ ވާހަކަ ދައްކައިގެންނެވެ.\nއެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު "މިހާރު" އަށް ވިދާޅުވީ އެ ލޭބާ ކުއާޓާގައި 100 އަށް ވުރެ ގިނަ ބިދޭސީން ތިބިއިރު އެމީހުންގެ ކެއުމުގެ ކަންކަން ހަމަޖައްސަމުން އައީ އަމިއްލަ ބަޔަކާ ހަވާލުކޮށްގެން ކަމަށެވެ.\nއިއްޔެ އީދު ދުވަހަށް ވެ ބަންދު ވުނާ ގުޅިގެން އެ ބިދޭސީންނަށް ހެނދުނު ސަޔާއި ރޭގަނޑުގެ ކެއުން ގެންދިއުން ލަސްވި ކަމަށާއި ހަމަނުޖެހުން ހިންގީ އެހެންވެ ކަމަށް ސުހައިލް ވިދާޅުވި އެވެ.\n"ކާއެއްޗެހި ލިބުން ޑިލޭވުމުން ދިމާވި ކަމެއްކަމަށް ބެލެވެނީ. އަޅުގަނޑުމެން ވާނީ އެ މައްސަލަ ހައްލުކޮށްފައި. ރޯދަ ނިމި ފުރަތަމަ ދުވަސްވީމަ އެބޭފުޅުންނަށް ވެސް އެ ދަތިތަކާ ކުރިމަތިވީ،" ސުހައިލް ވިދާޅުވި އެވެ.\nއެ ލޭބާ ކުއާޓާއިން ބިދޭސީއަކު ކޮވިޑް-19 އަށް ޕޮޒިޓިވްވުމާ ގުޅިގެން އެތަނުގެ ތެރެއިން ބޭރަށް މީހުން ނުކުތުން ވަނީ މަނާކޮށްފަ އެވެ. އެތަނުގެ ސެކިއުރިޓީ ބަލަހައްޓަމުން އަންނަނީ ފުލުހުންނެވެ.\nއެ ހަމަނުޖެހުމުގައި އެއްވެސް މީހަކަށް އަނިޔާ ވެފަައި ނުވާ ކަމަށް ފުލުހުން ބުންޏެވެ.\nތޮއްޖެހިގެން އުޅޭ ބިދޭސީން ބަދަލުކުރި ލޭބާ ކުއާޓާތަކުގައި އެ މީހުންނަށް ބޭނުންވާ އަސާސީ ހިދުމަތްތައް ލިބެން ހުންނާނެ ކަމަށް ސަރުކާރުން ކުރިން ވަނީ ބުނެފަ އެވެ.\nއިތުރު ލިޔުންތައް ޕޮލިސް ހަމަނުޖެހުން ހުޅުމާލެ ބިދޭސީން\nހަމަނުޖެހުން ހިންގި މީހުންނަށް ހަރުކަށި ފިޔަވަޅު އަޅަނީ\n14 hours ago 20


Dhuniyeage balimadukan fethurigendhaairu rahkkaatheri...\nދުނިޔޭގައި ބަލިމަޑުކަން ފެތުރިގެންދާއިރު ރައްކާތެރި މަންޒިލުތަކުގެ ލިސްޓްގެ ކުރީގައި ރާއްޖެ!\nމި ބައްޔަށް ޚާއްސަ ފަރުވާއެއް ހޯދިފައިނުވަމަކީ މުޅި ދުނިޔޭގެ ކަންބޮޑުވުމެއް\nވަކިން އޮންނަ ގައުމުތަކަކީ އޭގެ ޒާތުގައި އަމިއްލައަށް އައިސޮލޭޓްވެފައި ހުންނަ ގައުމުތަކެއް\nރާއްޖެ އޮތީ ލިސްޓުގެ 14 ގައި\nކ. މާލެ | 14 މާރޗް 2020 | ހޮނިހިރު 18:58 | 97,055\nރާއްޖޭގެ ބ.އަތޮޅުގެ ރަށްތައް - ބާ އެޓޯލް\nކޮވިޑް-19 ހަލުވި މިނެއްގައި ދުނިޔޭގެ ހުރިހާ ބައްރެއްގައި ދަނީ ފަތުރެމުންނެވެ. ސައިންސްވެރިން މިބަލީގެ އަސްލު ދެނެގަނެ، ޚާއްސަ ވެކްސިންއެއް އުފެއްދުމުގެ މަސައްކަތް ދަނީ ކުރަމުންނެވެ. މިއަދާ ހަމައަށް މިބަލި ކޮންޓްރޯލް ކުރެވިފައިނުވާއިރު، މިހާތަނަށް މިބައްޔަށް ޚާއްސަ ފަރުވާއެއް ހޯދިފައިނުވަމަކީ މުޅި ދުނިޔޭގެ ކަންބޮޑުވުމުކެވެ.\nމި ހާލަތުގައި އެކިގައުމުތަކުން އެ ގައުމުގެ ރައްޔިތުންގެ ސަލާމަތާއި ރައްކާތެރިކަން ކަށަވަރު ކުރުމަށް ދަނީ ގިނަ މަސައްކަތްތަކެއް ކުރަމުންނެވެ. ކޮވިޑް-19 އިން ރައްކާތެރިވެވޭނެ މަންޒިލުތައް ސައިންސްވެރިން ވަނީ ކަނޑައަޅާފައެވެ.\nސައިންސްވެރިން ހާމަކޮށްފައިވާ ގޮތުގައި ޖަޒީރާވަންތަކޮށް ނުވަތަ ވަކިން އޮންނަ ގައުމުތަކަކީ އޭގެ ޒާތުގައި އަމިއްލައަށް އައިސޮލޭޓްވެފައި ހުންނަ ގައުމުތަކެވެ.\nސައިންސްވެރިން ފާހަގަކޮށްފައިހުރި ގައުމުތަކުގެ ޗާޓު\nދަ ސަންގައި ޝާއިއުކޮށްފައިވާ ސައިންސްވެރިންގެ ރިޕޯޓުގައި ބުނެފައިވަނީ ބޮޑު ބަލިމަޑުކަމެއް ފެތުރި ދުނިޔެއިން ގިނަ ބަޔަކު މަރުވާން ފަށައިފިނަމަ، ސަލާމަތްވާންދާނެ އެންމެ ރައްކާތެރި ތަންތަނުގެ 14 ވަނައިގައި ދިވެހިރާއްޖެ ހިމެނޭ ކަމަށެވެ. އެންމެ ރައްކާތެރި 20 ސަރަހައްދެއް ސައިންސްވެރިން ކަނޑައަޅާފައިވާއިރު، ދެން ހުރި ގައުމުތަކަކީ، ރާއްޖެގޮތަށް ވަކިން އޮންނަ ޖަޒީރާވަންތަ ގައުމުތަކެވެ. އެއީ ކޮންޓިނެންޓަކާ ނުގުޅި ވަކިން ހުންނަ ގައުމުތައް ކަމަށްވާ ސްރީލަންކާ، އޮސްޓްރޭލިއާ ފަދަ ގައުމުތަކެވެ.\nރައްކާތެރި ގައުމުތައް ރޭންކް ކޮށްފައިމިވަނީ އެތަނުގައި ހުރި ގުދުރަތީ ވަސީލަތްތަކާއި، އަދި ގައުމު އޮންނަ ސަރަހައްދު (ލޮކޭޝަން)އަށް ބެލުމަށްފަހުއެވެ.\nސައިންސްވެރިންގެ މި ރީސާޗްގައި ބުނެފައިވަނީ ބޮޑު ބަލިމަޑުކަމެއް ފެތުރި އިންސާނީ ނަސްލު ނެތިދާނެކަމުގެ ބިރު ހީވެއްޖެނަމަ ގިނަ ދުވަހު ދެމި ތިބެވޭނެ ފަދަ ސޮސައިޓީއެއް ގާއިމްކުރެވޭނެ ތިން ގައުމަކީ އޮސްޓްރޭލިއާ، ނިއުޒިލެންޑް އަދި އައިސްލެންޑް ކަމަށެވެ.\nބާކީ ތިބި ގައުމުތަކަށް ވެސް ސަރވައިވަލް ރޭޓް އިތުރު ކުރުމަށް، ކާބޯތަކެތި ރައްކާތެރިކުރުމާއި، ޕޮލިޓިކަލް ސްޓެބިލިޓީ ރަނގަޅުކޮށް މި ރޭޓް އިތުރު ކުރެވިދާނެއް ކަމަށް.\nމި ރިސާޗްގައި ސައިންސްވެރިން ދެއްކި ވާހަކައަކީ ހަގިގަތެއްކަން މިއަދު ފެންނަން އެބައޮތެވެ. ރާއްޖެއިން ކޮވިޑް-19 އަށް ޕޮޒިޓިވްވި މީހެއް ފެނުމުން އެންމެ ފުރަތަމަ ވެސް އަމަލުކޮށްފައިވަނީ ރަށްތައް އައިސޮލޭޓް ކޮށްގެން ނުވަތަ ކަރަންޓީން ކޮށްގެންނެވެ. މިއާއެކު ފަރުވާދޭ މީހުންނަށް ވަކި ރަށެއް ހާއްސަވުމުގެ ސަބަބުން އެމީހުންނަށް ވަކި ތަނެއްގައި ފަރުވާދެވެއެވެ.\nރާއްޖެއިން ބަލި ފެނުނު ނަމަވެސް، ފެތުރިގެން ދިއުމުގެ އަސަރު ކުޑަވެ ބައްޔާ ހަނގުރާމަކުރަން ފަސޭހަވެގެން ދެއެވެ. ރާއްޖެއިން ބައްޔާ ދެކޮޅަށް ކުރާ ހަނގުރާމައިގައި އެންމެ ފަސޭހަވާ އެއްކަމަކީ ވެސް ރާއްޖެ ޖަޒީރާކޮށް އޮތުމެވެ.


Dhandu maahaulaai footboalhaige badhaluthakah kalhieh | Mihaaru\nދަނޑު މާހައުލާއި ފުޓްބޯޅައިގެ ބަދަލުތަކަށް ކަޅިއެއް\nދިރާގު ދިވެހި ޕްރިމިއާ ލީގުގެ މެޗެއް ކުރިއަށްދަނީ. ދަނޑުގައި އެކި ސާމާނުތައް ބަހައްޓާފައި ހުރުމުން ގިނަ ބަޔަކު އަންނަނީ ހިތްހަމަނުޖެހުން ފާޅުކުރަމުން.-- ފޮޓޯ: ނިޝާން އަލީ/ މިހާރު\n25 ޑިސެމްބަރ 2020 - 10:40\nފުޓްބޯޅަ ސަޕޯޓަރުން އުއްމީދުކުރަނީ ދިވެހި ފުޓްބޯޅައިގެ ރަން ދުވަސްތައް އިއާދަވާނެ ދުވަހަކަށެވެ. އެކަމަށް އެކި ގޮތަށް އެކި ވިސްނުމުގައި ތަފާތު ޕްލޭންތައް ހަދައިފި އެވެ. ޕްލޭންތައް ކަރުދާހުން ބޭރުވެ ސިޔާސީ ބެނާތަކަށް ވެސް އަރައިފި އެވެ. އެކަމަކު އަދިވެސް ބޭނުންވި މަންޒަރު ފެންނާނެ ކަމުގެ އުއްމީދެއް ނެތެވެ. އެކަން ހާސިލްކުރަން ބަލާއިރު ކިތަންމެ ކުޑަ ކަމެއް އަތުން ދޫވިޔަސް މީހުންގެ ސިކުނޑީގައި ކުރެހޭ މަންޒަރު ތަފާތު ވެދާނެ އެވެ. މިސާލަކަށް ބަލާނަމަ، މަންޒަރު ބަލާ މީހުންނަށް ދަނޑުގެ ހާލަތުން ވެސް ވިސްނޭނެ ކަންތައްތައް ބައިވަރެވެ.\nނުވަ މަސް ދުވަހުގެ ބޮޑު މެދުކެނޑުމަކަށް ފަހު ދާދި ފަހުން މި ފެށި ރާއްޖޭގެ ފުޓްބޯޅަ ސީޒަނުގެ ފުރަތަމަ މެޗާ ކުރިމަތިލިއިރު، ގިނަ ބަޔެއް އުއްމީދު ކޮށްގެން ތިބީ އެހާ ދުވަސް ފަހުން ފަށާއިރު އިންތިޒާމުތަކާ އެ ހުރިހާ ކަމެއް އެންމެ ކުޑަމިނުން ކުރިއަށް ވުރެ ރަނގަޅުވާނެ ކަމަށެވެ. އެފްއޭއެމްގެ ކޮންޓްރޯލްގައި ހުރި ކަމެއް ވިއްޔާ ކޮންމެ ވެސް ވަރަކަށް ރަނގަޅު މިސްރާބަކަށް ދާކަމުގެ ހެކިތަކެއް ފެންނަން ފެށި އެވެ. ސަޕޯޓަރުން ތިބި ދިމަ ދިމާލަށް ފޯކަސް ކޮށްގެން ފުޓްބޯޅައިގެ ފޯރިގެނެވޭނެ ގޮތްތަކަށް އެފްއޭއެމުން ވެސް ކުރިއަށް ވުރެން ރަނގަޅަށް މަސައްކަތް ފެށި އެވެ،\nމި ސީޒަނުގައި އެފްއޭއެމުން އިސްވެ ދައުލަތުގެ މީޑިއާ ޕީއެސްއެމްއާ އެކު އެއްބަސްވުމެއް ހަދައި ރާއްޖޭގެ ފުޓްބޯޅަ މެޗުތައް ވަގުތުން ޓީވީން ދުރަށް ދެއްކީ ސޯޝަލް މިޑިއާގެ އެންމެން ފަރިތަ ޕްލެޓްފޯމް ފޭސްބުކް އިން ލައިވް ކުރާގޮތަށެވެ. ސީޒަން ފެށި މެޗުން ފެށިގެން ގިނަ ބަޔެއްގެ ކަޅި ދާދި ފަހަކާ ޖެހެންދެން ވެސް ހުއްޓެނީ އެއް ދިމާލަކަށެވެ. ދަނޑުގެ ވަށައިގެން އެ ހުރި ސިނޑިބަރިތަކުގައި ބަހައްޓާފައި ހުރި ޕާކު ހަދާ ސާމާނާއި އައުޓް ޑޯ ޖިމް ސާމާނުތަކަށެވެ. ސްޕޯޓްސް މިނިސްޓްރީން އެ ތަކެތި އެތަނުން ނެގުމުގެ މަސައްކަތް ކޮންމެވެސް ވަރަކަށް ކުރަމުން އެބަދެ އެވެ. ސީޒަން ފެށިގެން ތިން ވަނަ ހަފްތާގެ މެޗުތައް މިއަދު ފަށާއިރު އަދިވެސް ގިނަ ސާމާނުތަކެއް އެ ހުރީ އެތަނުގަ އެވެ.\nދަނޑުގައި ބަހައްޓާފައިވާ އެކި ސާމާނުތައް: އެ ތަކެތި ހުސްކުރުމުގެ މަސައްކަތްތަކެއް އަންނަނީ ކުރެވެމުން. -- ފޮޓޯ: ނިޝާން އަލީ/ މިހާރު\nކުޅިވަރުގެ ވަސީލަތްތައް ބެލެހެއްޓުމުގެ ޒިންމާ މި ވަގުތު އޮތީ ސްޕޯޓްސް މިނިސްޓްރީ އަތުގަ އެވެ. ކޮންމެ ސަރުކާރެއް އޮތަސް އެކި އިވެންޓްތައް ބާއްވާލަން ޖާގައިގެ ގޮތުން ތަނަވަސް ގަލޮޅު ދަނޑު ބޭނުންކުރާ ވާހަކަ އަކީ ތަކުރާރުކޮށް ދައްކައި އިވި ބާވެފައި އޮތް ވާހަކަ އެކެވެ. މި ސަރުކާރު އައި ފަހުން ގަލޮޅު ދަނޑު ބޭނުންކޮށްފައިވާ ކަންކަމަށް ބަލާއިރު ގަވާއިދާ ހިލާފަށް އުޅޭ ބިދޭސީ އުސޫލަށް ފެއްތުމަށް އިކޮނޮމިކް މިނިސްޓްރީން ކުރަމުން އައި މަސައްކަތް ހިމެނެ އެވެ. ފީފާ ވޯލްޑް ކަޕް ކޮލިފައިން މެޗެއް ބޭއްވި އިރާއި އޭއެފްސީ ކަޕް މެޗުތައް އޮތްއިރު ވެސް އެކަންކަން ކުރިއަށް ދިޔަ އެވެ. ކޮވިޑް-19 ގެ މުއްދަތުގެ ތެރޭގައި އެކި ބޭނުންތަކަށް ވެސް ބޭނުންކުރި އެވެ. މި ވަގުތަށް ބަލާއިރު އެ ބޭނުންހިފަމުން އެ ދަނީ ގުދަނެއްގެ އުސޫލުންނެވެ. ވަގުތީ ގޮތުން ތަނެއް ބޭނުންުކުރުމާއި އެތަނެއް ބިނާވެފައި އޮތް މަގުސަދުގެ ތެރެއިން ކުރާ ކަމެއްގެ ހަރަކާތްތައް ހިނގާއިރު ތަން އޮންނަން ޖެހޭ ހާލަތު ތަފާތެވެ.\nމިދިޔަ އަހަރުން ފެށިގެން ގަލޮޅު ދަނޑުގެ ދެ ފަރާތެއްގެ ސިޑިބަރި އޮތީ ޕްލޭނިން މިނިސްޓްރީގެ ލަފާގެ މަތިން ބަންދުކޮށްފަ އެވެ. އެއީ އެ ދެ ސިޑިބަރި ބާވެފައި އޮތުމުން އެ ބޭނުންކުރަން އެންމެ ރައްކާތެރިނޫން ކަމަށް ނިންމައިފަ އެވެ. ކޮވިޑް-19 ގެ ސަބަބުން ރައްކާތެރިކަމުގެ ފިޔަވަޅެއްގެ ގޮތުން ފުޓްބޯޅަ ސީޒަން ފަށަން ދިން ހުއްދައިގެ ތެރޭގައި އޮތް އެއް އުސޫލެއްގައިވާ ގޮތުން މެޗުތައް ބަލަން ދަނޑަށް ވަދެވެނީ ކުޅުންތެރިންނާއި އޮފިޝަލުންގެ ވަކި އަދަދަކަށެވެ.\nސަޕޯޓަރުން ނުވައްދައި ރާއްޖޭގެ ފުޓްބޯޅަ މެޗުތައް ކުޅޭ ވާހަކަ ދިވެހިންނަށް މާ ސީރިއަސް ކަމަކަށް ނުވާނެ އެވެ. އެކަމަކު ޓީވީ އާއި ޓެބްލެޓްތަކުން މެޗުތައް ލައިވްކޮށް ބަލާ މީހުން ވެސް ފޫހިވާ ގޮތަށް ނޫނީ ނެގެޓިވް ނަޒަރަކުން ބަލާ ގޮތަށް ކަންތައްތައް އޮތުމަކީ މި ވަގުތަށް ބަލާއިރު ދެރަވަރު ކަމެކެވެ.\nކުޅިވަރުގެ އިންފްރާސްޓްރަކްޗާ އެއްގައި ނޫނީ ސްޓޭޑިއަމެއްގައި ކުޅިވަރު ހަރަކާތެއް ހިނގާއިރު، އެ މާހައުލެއް ކުޅިވަރުގެ ފޯރިނެގޭ ގޮތަށް އޮންނަން ޖެހެ އެވެ. އެ ތަނެއް މީހުން ޝައުގުވެރިވާ ގޮތަކަށް އޮތުމަކީ އެ މާކެޓްކޮށް ވިޔަފާރި އުސޫލުން އެކަމެއް ކުރަން ވެސް މަގުފަހިވާނެ ކަމެކެވެ. މިސާލަކަށް ބަލާއިރު ކޮވިޑް-19ގެ ނުރައްކަލާ ހުރެ ދުނިޔޭގައި އަލުން ފުޓްބޯޅަ ފަށާފައި މި އޮތީ ސަޕޯޓަރުން ނުވައްދަ އެވެ. މިލިއަނުން ކްލަބްތަކަށް ވާ ގެއްލުން ފޫބައްދަން އެކި ކަންކަން ކޮށްފި އެވެ. ދަނޑުގެ ސަޕޯޓަރުން ތިބޭ ސިޑިތަކުގައި ސްޕޮންސަރުންގެ ބެނާ ދަމައިފި އެވެ. ސަޕޯޓަރުންގެ ފޮޓޯ ޖެހި ކަޓްއައުޓް ބޯޑު ޖަހައިގެންވެސް މާލީ މަންފާ ހޯދައިިފި. އެވެ. މިއީ މިސާލު ނަގަން ބަލާއިރު ރާއްޖޭގައި ވެސް ކުރެވިދާނެ ކަންކަމެވެ. އެކަމަކު ފެންނަނީ އެކަންކަމުގެ ބަދަލުގައި ގުދަނެއްގެ ގޮތުގައި ބޭނުންކުރެވޭ ތަނެއްގެ ގޮތުގަ އެވެ.\nޑިޖިޓަލް ޒަމާނަށް ބަދަލުވެ، އެހެން ބަދަލުތަކާ ދިމާލަން ވެސް ދާން ޖެހޭ\nފުރަތަމަ ޑިވިޝަނުގެ އެންމެ ފަހުގެ ދެ ޗެމްޕިއަނުންނާ ހަވާލުވެ ހުރި ދެ ކޯޗުން ވަނީ ދާދި ފަހުން ނޫސްވެރިންގެ ބައްދަލުވުންތަކުގައި ފުޓްބޯޅައިގެ ޕޮޒިޓިވް ވާހަކަތަކެއް ދައްކައިފަ އެވެ. އެއީ ޓީސީ ސްޕޯޓްސް ކްލަބްގެ ކޯޗު މުހައްމަަދު ޝާޒްލީ (ޝާޒް) އާއި މާޒިޔާގެ ކޯޗު މުހައްމަދު ނިޒާމް (ނިޒާމްބެ) އެވެ. ދެ ކޯޗުން ވެސް ފާހަގަކުރި އެއް ކަމަކީ މެޗުތައް ސޯޝަލް މީިޑިއާ އިންނާއި ޓީވީން ފެންނާތީ ފުޓްބޯޅައިގެ ވާހަކަ ކުރިން ދައްކަމުން އައި އުސޫލުން މީހުންގެ ސުވާލުތައް ކުރިމަތިކުރުވާ ވާހަކަ އެވެ.\nނިޒާމްބެ ދެއްކި ވާހަކައިގައި އެންމެ ގަޔާވި ބަޔަކީ "ދެން ދާންޖެހޭނީ އެ ސަޕޯޓަރުންގެ ފޯކަސް ހުރި ދިމާލުން”ކަމެވެ. ހަގީގަތަކީ އެއީ އެވެ. ދެން ފުޓްބޯޅަ ޑިވެލޮޕްކުރުމުގައި ވިސްނަންވީ ސަޕޯޓަރުންގެ ނަޒަރުންނެވެ. މުޅި ރާއްޖެ އަށް ހުޅުވާލައިގެން ކުޅެވޭ ހޯމް އެންޑް އަވޭ ލީގަކަށް އެންމެން ވެސް ތިބީ ފެންބޮވައިގަނެފަ އެެވެ. އެކަމަކު އެންމެ ފުރަތަމަ ބޮންތިއަށް އެރުމުގެ ވިސްނުން ދޫކޮށް ހަރުފަތަކަށް ފަހު ހަރުފަތެއް ކުރިއަށް ދިއުމުގެ ވިސްނުން އިސްކުރަންވީ އެވެ.\nމި ސީޒަނަށް ބަލާއިރު ވެސް ހެޔޮ ބަދަލުތަކެއް ފެންނަން ފަށައިފި އެވެ. ޑިޖިޓަލް ސިސްޓަމެއްގެ ތެރެއިން މަސައްކަތް ހިނގައި ކުރިއަށްދިއުމުގެ ދޮރު ހުޅުވިއްޖެ އެވެ. އެފްއޭއެމުން އިސްވެ މެޗުތަކުގެ ސްޓެޓިސްޓިކްސް ނަގައި އެ ގޮތުން ފުޓްބޯޅައިގެ ޑިވެލޮޕްމަންޓަށް ބަލާއިރު ފަސޭހަތަކެއް ކޮށްދީފި އެވެ. މިއީ ފުޓްބޯޅައިގެ އެންމެން ވެސް ހެޔޮހިތުން އެދި ހުރި ކަމެކެވެ. އެކަމެއް ފުރިހަމަވުމުން އުފާކުރާ ވެސް ކަމެކެވެ.\nއަދިވެސް ކުރަން ހުރި މަސައްކަތްތައް ވަކި މަދެއް ނުވެ އެވެ. މުޅި ދުނިޔެ އަށް ނޫނީ ރާއްޖެ މި އޮތް ދެކުނު އޭޝިއާ އަށް ބެލިޔަސް ފުޓްބޯޅަ ޕްރޮމޯޓްކުރުމަށް އެ މެޗުތައް ކުޅޭ ދަނޑު ސަަރަހައްދަކީ އެ ކަމާ ގުޅުންހުރި އިސްތިހާރުގެ ހަބެއްގެ ގޮތުގައި ބަދަލުކޮށްލަ އެވެ. އެ ވިސްނުމުގައި ރާއްޖޭގެ ފުޓްބޯޅަ ލީގު ޕްރޮމޯޓްކުރުމަށް ގަލޮޅު ދަނޑުގައި ވެސް މެޗުތައް އިސްތިހާރުކޮށް ބެނާ އާއި ޓީމުތަކުގެ ސްޕޮންސަރުންގެ ކަންކަން ކުރުން ފަދަ ކަންކަން ރޭވިދާނެ އެވެ.\nފުޓްބޯޅައިގެ އެކި ލެވަލްގެ މީހުން ތަފާތު ވިސްނުމުގައި ރާއްޖޭގެ ފުޓްބޯޅައިގެ ފޯރި ގެއްލުނު ސަބަބުތަކުގެ ވާހަކަ ދައްކަ އެވެ. ސިޔާސީ ހިޔާލުތަފާތުވުންތަކާއި ބޭރުގެ ފުޓްބޯޅަ ދިވެހިންނަށް މާ ކަމުދާތީ ކަމަށް އެ މީހުން ކިޔަ އެވެ. މީގެ ތެރެއިން ބޭރުގެ ފުޓްބޯޅައިގެ ވާހަކަ އަށް ބަލާއިރު، އޭގައި ފާހަގަވާންޖެހޭ މުހިއްމު ކަންތައްތަކެއް އެބަހުއްޓެވެ. އެ ވިސްނުމަށް ބަލާއިރު ބަދަލުވާން ޖެހޭ މުހިއްމު ކަންކަން އެބަހުއްޓެވެ. ފަހުގެ ކެމެރާ ސިސްޓަމުން މެޗު ލައިވްކުރާ ގޮތަށް ދިވެހި ފުޓްބޯޅަ ބަދަލުވާން ޖެހޭ ވަގުތު އައިސް ޖެހިފައި އޮންނަތާ އެތައް ދުވަހެއް ވެއްޖެ އެވެ. ރަނގަޅު ރިއަލްޓައިމް ރީޕްލޭ ފަދަ ބަދަލުތައް އަންނަން ޖެހެ އެވެ.\nގަލޮޅު ދަނޑުގެ މި ވަގުތުގެ މާހައުލާ މެދު ހިތްނުތަނަވަސްވެ ހިތްހަމަނުޖެހުން ފާޅުކުރާ މީހުން ގިނަ.-- ފޮޓޯ: ނިޝާން އަލީ/ މިހާރު\nބޭރުގެ ފުޓްބޯޅަ މެޗުތައް ޓީވީން ދައްކާ ފެންވަރަށް އެއް ފަަހަރުން ދިވެހި ފުޓްބޯޅަ މެޗުތައް ދައްކައިނުލެވިދާނެ އެވެ. އެކަމަކު މަސައްކަތްތަކެއް ކުރެވިގެން ބަދަލަކާ ދިމާލަށް ދާނަމަ މެޗުތައް ދެއްކުން މިހާރަށް ވުރެ ފުރިހަމަވާން ޖެހޭ ވަގުތު މިއީ އެވެ. އެނގިފައިވާ ގޮތުގައި އެފްއޭއެމްގެ މީޑިއާ ޕްލޭނުގެ ތެރޭގައި މެޗުތައް ލައިވް ކުރުމުގައި މުސްތަގުބަލުގައި ބަދަލުތަކެއް ގެންނަން އޮތީ ވާހަކަ ދެކެވިފަ އެވެ.\nދިވެހި ފުޓްބޯޅައިގައި މި ވަގުތު މަދުވާ އެއް ކަމަކީ އާންމު މުޖުތަމައުއާ ފުޓްބޯޅަ ގުޅުވައިދޭ ހަރަކާތްތައް މަދުވުމެވެ. އެ ބަޔަކަށް ފޯކަސްކޮށް ދާދި ފަހުން ފެށި އެފްއޭއެމް ފައުންޑޭޭޝަންގެ ހަރަކާތްތައް ފެށުމުން އޭގެ ހެޔޮ ބަދަލު އައުމަކީ ފުޓްބޯޅަ އަށް ހަގީގަތުގައި ލިބޭނެ ކުރިއެރުމެކެވެ.\nއެތައް އަހަރެއް ވަންދެން ކަމެއް އެއް ގޮތަކަށް އޮވެ ބަޔަކު އަޅައިނުލުމަކީ އެކަން އެ ގޮތަށް ތާ އަބަދަށް އޮންނަން އެންމެނަށް ރަނގަޅުވުމެއް ނޫނެވެ. ކުޅިވަރުގެ ކަންކަމުގައި ބަދަލުތައް އަންނަން ޖެހޭ ކަމަށް އެންމެ އެއްބަސްވެ އެވެ. ކުޅިވަރު ތެރޭގައި މި އޮތް ދިވެހިން އެންމެ ގަޔާވާ އަދި އެންމެ ކުޅޭހިތްވާ ފުޓްބޯޅަ އަށް ވެސް ހެޔޮ ބަދަލުތަކެއް އަންނަން ޖެހެ އެވެ. އެ ގޮތުން ދަނޑުގެ ކަންކަން ވެސް ރަނގަޅަށް ބެލެހެއްޓޭނެ ނިޒާމެއް އުސޫލުގެ ތެރެއިން އޮންނަންވާނެ އެވެ. ބެލެނިވެރި ފަރާތަކީ މިނިސްޓްރީ ކަމުގައި ވިޔަސް އެކަށީގެންވާ ކަންކަމަށް ތައްޔާރުވާން ވަގުތު ދީފައި ވިޔަސް ދަނޑު އެފްއޭއެމް އަށް ހަވާލުކުރެވިދާނެ އެވެ.\nމި ދުވަސްވަރަކީ ކުޅިވަރާ ބެހޭ ގާނޫނަށް އިސްލާހެއް ހުށަހަޅައި އޭގެ ވާހަކަ ކުޅިވަރުގެ އެކި ފަންތީގައި ދައްކަމުން އަންނަ ވަގުތެކެވެ. އިސްލާހު ހުށަހަޅައިގެން ކުރަން ޖެހޭ އެންމެ މުހިއްމު ކަމެއްގެ ގޮތުތައި ގިނަ ބަޔަކު އެއްބަސްވާ ކަމަކީ ކުޅިވަރުގެ އިންފްރާސްޓްރަކްޗާ ދެމެހެއްޓެނިވި ގޮތެއްގައި ބެލެހެއްޓޭ ނިޒާމެއް ކަނޑައެޅުމާއި ސަރުކާރުގެ ބަޖެޓަށް ލުއިވާނެ ގޮތަކަށް ކުޅިވަރުން އާމްދަނީ ހޯދައި ކުޅިވަރު އިންޑަސްޓްރީ ވަރުގަދަ ކުރުމެވެ. އެ ފަދަ ކަންކަމުގެ މަސައްކަތް ކުރަމުން އަންނައިރު ބަދަލު އަންނަން ޖެހޭ ކަންކަމުގެ ތެރޭގައި ގަލޮޅު ދަނޑު ހިމެނެ އެވެ.\nރާއްޖޭގެ ފުޓްބޯޅައިގެ މުސްތަގުބަލަކީ މުޅި ރާއްޖެ އަށް ހުޅުވާލެވިފައިވާ ލީގެވެ. އެކަމަކު މި ވަގުތަށް ގަބޫލުކުރަން ޖެހޭ ހަގީގަތަކީ އެކަން ކުރަން ބޭނުންވާ ކަންތައްތައް ފުރިހަމަވަންދެން މިހާރުން މިހާރަށް ވެސް ކުރަން ޖެހޭ މަސައްކަތްތައް ވަގުތުތަކެއް ނުދަނީސް ފޯކަސް ކޮށްގެން ރަނގަޅު ކުރުމެވެ . އެ ގޮތުން ބޮޑު ފޯކަސް އެއް މި ވަގުތު ފުޓްބޯޅައިގައި މި އޮތީ ގަލޮޅު ދަނޑަށެވެ. އެ ތަނުން ފުޓްބޯޅައިގެ މަންޒަރުތައް ފެންނަން ޖެހޭނީ ސަޕޯޓަރުންނާއި ކުޅުންތެރިން ވެސް ހިތްއެދޭ ގޮތްގޮތަށެވެ. ކަންކަން ރަނގަޅު ކުރަން ބަލާއިރު ވަގުތު އޮއްވައި ކުޑަ މަސައްކަތްތަކެއް ކޮށްލުން އެއީ ވެސް ފުޓްބޯޅައާ މެދު ގިނަ މީހުން ޕޮޒިޓިވް ނަޒަރަކުން ދެކޭނެ ކަމެކެވެ.\nދިރާގު ދިވެހި ޕްރިމިއާ ލީގު 2020\nރާއްޖޭގައި ދެން ފުޓްބޯޅަ ފޯރި ގެންނާން ޓީމު ތަކުގެ ނަންތަށް މިގޮތަށް ބަދަލު ކޮށްގެންނެވެ. އެމްޑީޕީ އެފްސީ ޕީޕީއެމް އެފްސީ ޖުމްހޫރީ އެފްސީ އަދާލަތު އެފްސީ ޑީއާރުޕީ އެފްސީ\nމީދޯ މިވީއެއްޗަކީ. އަހަރެން ހީކުރީ އެމް ޑީޕީގެ މެނިފެސްޓޯގަ ދަނ ޑުފުރާލާނެ ވާހަކަ ބުނީމަ އެއީ މީހުން ދަނ ޑަށް ވައްނަން ޝައުގުވެރިކުރުވާނެ ކަންތަކެއްކޮށް އެކަން ކުރަނީ ކަމަށް، ހީއެއްނުކުރަން އެއީ އެމީހުން އެކަން ކުނިބުނިން ކުރާނެ ވާހަކަކަން. އަހަރެންމީ ބައްސާމުނަމަ އުޅޭނީ ސްޕޯޓްސްމިނިސްޓްރީ ކުރިމަތީ ކު ޑަކަކުޖަހައިގެން އެމީހުންނަށް އެދިއެދި ދިވެހި ސަޕޯޓަރުންނަށް ތިހާ ޑިސްރެސްޕެކްޓް ނުކުރާށޭ ކިޔަކިޔާ.\nދިވެހި ފުޓްބޯޅަ ބަރުބާދުކޮށްލީ ގައުމު ސިޔާސީ އަނދަވަޅަކަށް ވެއްޓުނުއިރު ފުޓްބޯޅަ ހިންގަންތިބި ބޭފުޅުންގެ ކަންނެތްކަމާ ވިޔަފާރިވެރިންރަކެއް އެދުވަހުން އެދުވަހަށް ތަށިހޯދަން ބޭނުންވެގެން އެކި ކުލަބުތަކުން އެއްވެސް އުސޫލެއްނެތި ކުޅުންތެރިން ބުނިއަގުދީ ގަނެ، މުބާރާތްތަކުގެ ފޯރި ގެއްލުވާލި ހިސާބުން. ދެން ނިއުރޭ ޑިއަންޓް ފަދަ ތާރީޚީ ކުލަބުތަކަކީ ވުޖޫދުން ގެއްލިގެންވާނެ ކުލަބުތަކެއްނުން. މިހިރާ އެތައްކަންތަށްތަކެއް. އޭގެ އިތުރަށް ބައްސާމު.\nނިއު އާއި ވިކުޓްރީ ބަންސާމްގެ މަކަރުވެރި ރޭވުމުގެ ދަށުން ވުޖޫދުން ގެއްލުވާލި ހިސާބުން ދިވެހި ފުޓްބޯޅައި ފޯރިކެޑިންޖެ. ބަންސާމް ބޭނުންވާ ކުލަބުތައް ލައިގެން ގުދަށް ތެރޭ ފުޓްބޯޅަ ކުޅެ ކުޅެ ތިބޭ ތިބަލަށް ސައުގްވެރިކަން ހުރި ބަޔަކު މިހާރު ނޫޅޭ. ބަންސާމް ތި އެފްއޭގަ ހުރިހާ ދުވަހަކު ދިވެހި ފުޓްބޯޅަ ރަގަޅު ނުވާނެ ކަން ކަށަވަރު.\nނިއުރޭޑީއަންޓާއި، ވިކްްޓަރީ، ވީބީ، އޭދަފުށި، ހުރާ ، ޑީއެންސީ ، މަޤްލަސް ، މާލޭ ސަޕޯޓްސް އާއި ރާނީ ކުލަބުގެ ވާހަކަ ދެން ނުދައްކާ. އެއީ މާ ކުރީގެ ވާހަކަ ތަކެއް.


Reefside ge Aiwa TV baazaarah\nރީފްސައިޑުގެ އައިވާ ޓީވީ ބާޒާރަށް\nރީފްސައިޑުން އައިވާ ޓިވީ ބާޒާރަށް ނެރުމަށް ބޭއްވި އިވެންޓް: އައިވާ އަކީ ޖަޕާނުގެ އުފެއްދުމެއް -- ފޮޓޯ: އަވަސް\nކޮލިޓީ މޮޅު ބްރޭންޑްތައް ވިއްކުމަށް ރާއްޖެއަށް މަޝްހޫރު ރީފްސައިޑުން ޖަޕާނުގެ އައިވާ ބްރޭންޑްގެ ޓީވީ ރާއްޖެއަށް ތާރަފު ކޮށްފި އެވެ.\nރީފްސައިޑުން ރާއްޖޭގެ ބާޒާރަށް ނެރެފައިވާ އައިވާ ބްރޭންޑަކީ ޖަޕާނުގެ އެންމެ ފުރަތަމަ ކެސެޓް ރެކޯޑަރު އުފެއްދި ކުންފުންޏެވެ. މީގެ އިތުރުން އެ ކުންފުންނަކީ އެ ގައުމުގެ ގިނަ ބައެއްގެ އިތުބާރު ލިބިފައިވާ ކުންފުންޏެކެވެ.\nއައިވާ ޓީވީ ތާރަފު ކުރަން ރީފްސައިޑް ލައިފްސްޓައިލް ފިހާރައިގައި ބޭއްވި ހަފުލާއެއްގައި އެ ކުންފުނީގެ މާކެޓިން އެގްޒެކެޓިވް މުހައްމަދު އަހުސަން ވިދާޅުވީ، އައިވާ ޓީވީއަކީ ޖަޕާން ކޮލިޓީގެ މޮޅު ޓީވީއަކަށްވި ނަމަވެސް، ރާއްޖޭގައި އާންމުކޮށް ވިއްކަމުން ގެންދާ ސްމާޓް ޓީވީ ތަކަށްވުރެ އެ ޓީވީގެ އަގު ބޮޑު ނުވާނެ ކަމަށެވެ. އޭގެ ބަދަލުގައި އަގު ހެޔޮވާނެ ކަމަށެވެ.\nއަހުސަން ވިދާޅުވީ، އައިވާ އަކީ އޯޑިއޯއަށް ހާއްސަ ވެގެން ފުރަތަމަ އިލެކްޓްރޯނިކްސް އުފައްދަން ފެށި ކުންފުންޏަކަށް ވުމުން، މިހާރު ބާޒާރުގައި ލިބެން ހުރި ސްމާޓް ޓީވީތަކަށްވުރެ އަޑުގެ ކޮލަޓީ އާއި ޕިކްޗާ ކޮލެޓީ ވެސް މި ޕްރޮޑަކްޓްގައި ރަނގަޅުވާނެ ކަމަށެވެ.\nއައިވާ ޓީވީ ރީފްސައިޑުން ވިއްކަން ފަށާފައި ވަނީ ދެ އަހަރު ދުވަހުގެ ވޮރަންޓީއަކާއެކު އެވެ. މިއީ ރާއްޖޭގައި އެ މުއްދަތުގެ ވޮރަންޓީދޭ ފުރަތަމަ ފަހަރެވެ.\nއައިވާ ޓީވީ ވިއްކާ އަގުތައް\n49 އިންޗި ޓީވީ - 5،800 ރ.\n55 އިންޗި ޓީވީ - 8،800 ރ.\n65 އިންޗި ޓީވީ - 11،900 ރ.\n75 އިންޗީގެ ޓީވީ - 26،900 ރ.\nއަހުސަން ވިދާޅުވީ، މި އަގުތަކުގައި ކޮލިޓީ ރަނގަޅު ޓީވީއެއް ވިއްކަމުުން ގެންދާތީ ކަސްޓަމަރުންގެ ހިތުގައި ސުވާލުތަކެއް އުފެދިދާނެ ކަމަށާއި، އެ އަގުތަކުގައި ޓީވީތައް ވިއްކަމުން ދަނީ، ޕްރޮމޯޝަނެއްގެ ދަށުން ކަމަށެވެ.


ޝެއިޚް އިމްރާން ޖަލުގައި ހުންނަވާތާ 1000 ދުވަސް\n24 ޖެނުއަރީ 2018 | ބުދަ 21:39\nއިމްރާން ދެއްކެވި ވާހަކަތަކަށްވުރެ ނުރައްކާތެރި ވާހަކަ ރައީސް ޔާމީންވެސް ދައްކަވާފައި އެަބހުރި. ބަޣާވާތައް ހިތްވަރުދޭ ކަހަލަ ވާހަކަ. ފުލުހުން ޔުނީފޯމް ބާލާފައި އަންނަން ގޮވާލި.\nޓެރަރިޒަމްގެ މައްސަލައެއް ސާބިތުކޮށްފައި މިއޮތީ ދުލުން ބޭރުކޮށްލި ބަހެއްގެ ސަބަބުން. އެއީ ކޮން ބަހެއް ކަމެއް ނޭނގޭ. މިއީ ތާރީޚުގައި ފުރަތަމަ ފަހަރަށް. އާ ޤާނޫން އަސާސީގެ ދަށުން މިޤާއިމް ކުރެވެނީ ވަރަށް ނުރައްކާތެރި ޕްރޮސީޑިންގއެއް. މާދަމާވެސް ކޮންމެ މީހަކާމެދުވެސް މިހެން ހަދާފާނެ.\nއަދީބު ދެއްކެވި ވާހަކައަކީ ސަޕްރައޒިންގ ކަމެއް ނޫން. އަދީބަކީ އޭރު ވަރަށް ބާރުގަދަ ބޭފުޅެއް. އެންމެނަށް އެކަން އެނގޭ. އެހެންވީމާ އަދީބު އެވިދާޅުވާ ވާހަކަ ތަކަކީ ވަރަށް ސީރިއަސް ވާހަކަތަކެއް. އެހެންވީމާ ގޮވާލަން އަދީބު އެވިދާޅުވި ވާހަކަ ތަކާއި ގުޅިގެން އަލުން އަނބުރާ ފައިލްތައް ހުޅުވާ މިމައްސަލަ ބަލަން.\nޖީއެމްއާރަށް އެއަރޕޯޓް ވިއްކާލިއްޔޭ ކިޔައިގެން ނުކުމެ އުޅުނު މީހުން މިއަދު އެދަނީ ފަޅުަތަކާއި ރަށްތައް ގޮތްނޭނގޭ ގޮތައް މުއާމަލާ ކުރަމުން\nއިމްރާންގެ މައްސަލައާއި ގުޅިގެން ފައްތަރުވެގެން އައި ކަންކަމަކީ އެންމެ އާދައިގެ މީހުންގެ ވާހަކަތައް ނުދެކެވުން. އެވާހަކަތައް ނުދެކެވެނީ އިންސާފްގެ ތިލަފަތް ހަމަކަން ގެއްލުނީމާ. އިންސާފް ލިބޭނޭކަން ޔަޤީންވީމާ.\nކޯލިޝަން ރޫޅުނީމާ ވެރިކަމުގެ ސައްޙަކަން ގެއްލޭނެޔޭ ވިދާޅުވަމުން ރައީސް ޔާމީން ވަޑައިގެންނެވީ. މިއަދުވެސް އެހާލަތު. އެކަމަކު ރައީސުލް ޖުމްހޫރިއްޔާ ސަލާމަތީ ބާރުތައް ބޭނުން ކުރައްވައިގެން އެއްބާރު ހުއްޓުވާލީ. އެހެންވީމާ ނުދެންނެވޭނެ ވެރިކަމުގެ ްާނޫނީ ހައިސިއްޔަތު އެބައޮތެކޭ.\nވަގުކަލޭގެއަށް އޮންނާނީ އެއްހާސް ދުވަސް. ވެރިއަކަށް އޮންނާނެ އެއްދުވަސް. އެގޮތައް ރައީސް ޔާމީން ހީފުޅު ކުރައްވައިގެން ނުވާނެ ތާއަބަދު އެގޮތުގައި ދެމިއޮވެވޭނެ ކަމަކަށް. ހަމަގައިމުވެސް އަނިޔާވެރިކަމެއް ދެމިއެއް ނޯންނާނެ. 2018 ގައި ބޮޑުތަނުން ބަލިކުރާނަން.\nއެއްވެސް ރައްޔިތަކު ޝައްކު ކުރާކަށް ނުޖެހޭ 1000 ދުވަސް ކެތްކުރެއްވީމައެއް. އިމްރާން ސާބިތުވެ އެހުންނެވީ ދެއްކެވުނު ވާހަކަތަކުގެ މަތީގައި. އެތައް ފުރުސަތެއް ލިބިވަޑައިގެންނެވި އެނޫން ހާލަތަކަށް ވަޑައިގަންނަވަން. އެކަމަކު އެކަން ނުކުރައްވާ އެހުންނެވީ.\nއިމްރާނަކީ ބްރޭންޑެއް. ވޭތުވެ ދިޔަ އަހަރުތަކުގައި ރައްޔިތުންނަށް ފެނިގެންދާނެ ދިމާވާ ބޮޑެތި ކަންކަމުގައި ނުކުމެވަޑައިގެން ހުންނެވިކަން.\nޤައުމެއްގެ ނުބައިކަންތައްތަކުގެ ސަބަބުން ދިމާވާ ދެރަކަންކަން ދިމާވާނީ ހަމައެކަނި އެކަން ކުރާ މީހުންނަށް އެކަންޏެއް ނޫން. އެހެންވީމާ އެންމެންގެ ޒިންމާއެއް މިކަންކަމާ ވާހަކަ ދެއްކުމަކީ. އިމްރާން ޖަލުގައި އޮންނެވިއޮތުމުން ހިތްވަރު އެބަލިބިދޭ. އެކަމުން އެބަދޭހަވޭ ބަޔަކު މަސައްކަތް އެބަ ކުރާކަން.\n24 ޖެނުއަރީ 2018 | ބުދަ 22:04\nނިޒާރު: މީގެ 1000 ރޭ ކުރިން މި ސްޓޫޑިއޯގައި އިންނެވީ އިމްރާން. އެރޭވެސް ދެއްވި މެސެޖް ވަރަށް ސާފު.އެރޭވެސް ދެއްކެވީ އަނިޔާވެރިކަން ދޫކޮށްލުމަށް. އޭގެ ފަހުންވެސް ދެއްކެވީ ހަމަ އެވާހަކަ.\nޑރ މަޖީދު: ޝެއިޚް އިމްރާން ހައްޔަރުކޮށްގެން ސަރުކާރުން ބޭނުންވި ކަންކަން ފުރިހަމައެއް ނުކުރެވުނު.\n24 ޖެނުއަރީ 2018 | ބުދަ 21:44


ކުޅުދުއްފުށީ ރީޖަނަލް ހޮސްޕިޓަލަށް ބޭނުންވާ އައި. ޓީ ހާރޑްވެއަރ ސަޕްލައިކޮށްދޭނެ ފަރާތެއް ހޯދުމަށް ބޭނުންވެއްޖެ\nމިހޮސްޕިޓަލަށް ބޭނުންވާ އައި. ޓީ ހާރޑްވެއަރ ސަޕްލައިކޮށްދޭނެ ފަރާތެއް ހޯދުމަށް ބޭނުންވެއްޖެއެވެ. މިކަމަށް ޝައުޤުވެރިވާ ފަރާތްތަށް 01 އޮކްޓޯބަރ 2019 ވާ އަންގާރަ ދުވަހުން ފެށިގެން 07 އޮކްޓޯބަރ 2019 ވާ ހޯމަ ދުވަހުގެ ނިޔަލަށް ހެނދުނު 09:00 އިން 13:00 އާއި ދޭތެރޭ ރަސްމީ ދުވަސްތަކުގައި މިހޮސްޕިޓަލަށް ނުވަތަ ހެލްތް މިނިސްޓްރީގެ (ރޯޝަނީ ބިލްޑިންގ، ސޯސަންމަގު) ރިސެޕްޝަނަށްް ވަޑައިގެން ރެޖިސްޓަރ ކުރެއްވުން އެދެމެވެ. މި އިއުލާނާއި ގުޅޭ މައުލޫމާތު ކަރުދާސް ރެޖިސްޓަރ ވުމަށްފަހު ލިބިވަޑައިގަންނަވާނެއެވެ. އަދި 08 އޮކްޓޯބަރ 2019 ވާ އަންގާރަ ދުވަހު ހެނދުނު 09:00 ގައި ޕްރީ ބިޑް ސެޝަންއެއް މި ހޮސްޕިޓަލް އަދި ހެލްތް މިނިސްޓްރީި (ރޯޝަނީ ބިލްޑިންގ، ސޯސަންމަގު) ގައި އޮންނާނެއެވެ.\nއަންދާސީ ހިސާބު ހުށަހެޅުން އޮންނާނީ 13 އޮކްޓޯބަރ 2019 ވާ އާދީއްތަ ދުވަހުގެ ހެނދުނު 10:00 ގައި މި ހޮސްޕިޓަލް އަދި ހެލްތް މިނިސްޓްރީ (ރޯޝަނީ ބިލްޑިންގ، ސޯސަންމަގު) ގައެވެ.\nމި އިއުލާނާއި ގުޅޭގޮތުން އެއްވެސް މައުލޫމާތެއް ސާފުކުރައްވަން ބޭނުންފުޅު ވެވަޑައިގަންނަވާނަމަ 13 އޮކްޓޯބަރ 2019 ވާ އާދީއްތަ ދުވަހު ހެނދުނު 09:00 ގެ ކުރިން [email protected] އަށް މެއިލް ކޮށްދެއްވުން އެދެމެވެ. އަދި ރެޖިސްޓަރ ކުރަން ވަޑައި ނުގަންނަވާ ފަރާތްތަކަށް އަންދާސީ ހިސާބު ހުށަހަޅަންވަޑައި ނުގަނެވޭނެ ވާހަކަވެސް ދަންނަވަމަވެ.\nސުންގަޑި: 13 އޮކްޓޫބަރު 2019 1000


ޔޫތު މިނިސްޓްރީގެ ޕްރޮގްރާމްތައް އޮންލައިންކޮށް މެކުހަށް – Dhen.mv\nޔޫތު މިނިސްޓްރީގެ ޕްރޮގްރާމްތައް އޮންލައިންކޮށް މެކުހަށް\nJuly 1, 2020 - 4:01 pm\nކޯވިޑް 19ގެ ސަބަބުން މުޅި ރާއްޖެ ފުރަބަންދުގެ ހާލަތަކަށް ދިއުމުގެ ސަބަބުން ވަރަށް ގިނަ މުއައްސަސާ ތަކެއްގެ މަސައްކަތްތަކަކަށް ވަނީ ބުރޫ އަރާފައެވެ. ކުރިއަށް ރާވާފައިވާ އެތަކެއް ޕްރޮގްރާމް ތަކެއް ވަނީ ހުއްޓުމަކަށް އައިސްފައެވެ. މިހެންވުމުގެ ސަބަބުން ކުރިން ހާސިލު ކުރަން ބޭނުންވެފައި ވާ އެތައްކަމެއް އެ މުއައްސަސާ ތަކަށް ވަނީ ހާސިލު ނުކުރެވިފައެވެ.\nއެގޮތުން ކޯވިޑް ގެ ފުރަބަންދާ އެކު މިނިސްޓްރީ އޮފް ޔޫތު ސްޕޯރޓްސް އެންޑް ކޮމިއުނިޓީ އެމްޕަވަރމަންޓްގެ ފަރާތުން ހިންގަމުން އައި އެތައް ޕްރޮގްރާމް ތަކެއް ހުއްޓުމަކަށް އައެވެ. ފުރަބަންދުގެ ކުރިން މިނިސްޓްރީ އިން ވަނީ އެކި ރަށްރަށުގައި ތަފާތު އެކި ޕްރޮގްރާމް ތަކެއް ކުރިއަށް ގެންގޮސްފައެވެ. އެގޮތުން ޒުވާނުން ބާރުވެރި ކުރުވުމަށާއި ޒުވާނުންނަކީ ހަރުދަނާ ބަޔަކަށް ހެދުމަށް ޓަކައި ތަފާތު އެކި ޕްރޮގްރާމްތައް ދިޔައީ ކުރިއަށް ގެންދަމުންނެވެ. އަދި މި އަހަރު ތެރޭގައި އިތުރު އެތައް ޕްރޮގްރާމްތަކެއް ހިނގުމަށް ވެސް މިނިސްޓްރީ އިން ޕްލޭން ކޮށްފައިވާކަން މިނިސްޓްރީއިން ވަނީ މީގެކުރިން ހާމަކޮށްފައެވެ. ނަމަވެސް މުޅި ދުނިޔެއަށް ކުރިމަތިވި ޢާލަމީ ވަބާ، ކޯވިޑް 19ގެ ސަބަބުން މި ހުރިހާ ޕްރޮގްރާމް ތަކަށް ވެސް އެތައް ދުވަހެއްގެ މެދުކެނޑުމެއް ކުރިމަތިވިއެވެ.\nކޯވިޑް 19ގެ ފުރަބަންދު ތެރޭގައި ކޮންމެހެން ކުރަން ޖެހޭ މަސައްކަތްތައް ކުރުމަށް ސަރުކާރުގެ މުވައްޒަފުންނަށް އޮފީހަށް ނިކުތުމަށް ހުއްދަ ދިނުމުން ޔޫތު މިނިސްޓްރީ ގެ ޕްރޮގްރާމްތައް މިވަނީ މެކުހަށް ޖަހާފައެވެ. މިނިސްޓްރީއިން ކުރިޔަށް ގެންދަމުންދާ ގިނަ ޕްރޮޖެކްޓްތަކެއް ނިމުމުގެ މަރުހަލާގައި ވާއިރު ޔޫތު ޑިޕާޓްމެންޓްގެ ފަރާތުން އަންނަނީ ޒުވާނުންނަށް އަމާޒުކޮށް މުހިންމު ޕްރޮގްރާމްތަކެއް ހިންގަމުންނެވެ.\nދެން އެމްވީ އަށް މައުލޫމާތު ދެއްވަމުން އެ މިނިސްޓްރީގެ ސީނިއަރ ޕޮލިސީ ޑައިރެކްޓަރ އަހްމަދު އިރާޝް ވިދާޅުވީ މިނިސްޓްރީގެ ފަރާތުން ވަރަށް ގިނަ ޕްރޮގްރާމް ތަކެއް ފުރަބަންދުގެ ތެރޭގައި ފަށާފައިވާ ކަމަށެވެ. އަދި އެ ޕްރޮގްރާމްތައް ވަރަށް ކާމިޔާބު ކަމަށާއި އެންމެ ބޮޑު އަހައްމިއްޔަތުކަމެއް ދީގެން ކުރިއަށް ގެންދާ ޕްރޮގްރާމް ތަކަކީ ކޯވިޑް19ގެ ސަބަބުން ނަފްސާނީ ގޮތުން ގެއްލުން ލިބިފައިވާ ފަރާތްތަކަށް އެހީތެރިވުމުގެ ގޮތުން ކުރިއަށް ގެންދާ ހަރަކާތްތައް ކަމަށެވެ. ކޯވިޑް 19ގެ ސަބަބުން ބައެއް ޒުވާނުންގެ ވަޒީފާ ގެއްލިފައިވާ ކަމަށާއި އަދި އެޒުވާނުންނަށް މި ދުވަސްތަކަކީ ކުރިމަތިވެފައިވާ ހާލަތުގެ ސަބަބުން ނަފްސާނީ ގޮތުން ދަތި އުނދަގޫ ދުވަސްތަކެއް ކަމަށް ގަބޫލު ކުރައްވާ ކަމަށް އިރާޝް ވިދާޅުވިއެވެ.\nމިނިސްޓްރީ އޮފް ޔޫތުގެ ފަރާތުން ކުރިއަށް ގެންދާ އެއް ޕްރޮގްރާމަކީ #ލެޓްސްޓޯކްޔޫތު ގެ ނަމުގައި ކުރިއަށް ގެންދާ ސިލްސިލާ ޕްރޮގްރާމެކެވެ. މި ޕްރޮގްރާމަކީ ހުރިހާ ޒުވާނުންނަށް ވެސް ބައިވެރިވެވޭނެ ޕްރޮގްރާމެކެވެ. އެގޮތުން މި ޕްރޮގްރާމަކީ ކޮންމެ ހަފްތާއެއްގެ ވެސް އަންގާރަ ދުވަހުގެ ރޭ މިނިސްޓްރީ އޮފް ޔޫތު، ސްޕޯރޓްސް އެންޑް ކޮމިއުނިޓީ އެމްޕަވަރމަންޓްގެ ފޭސްބުކް ޕޭޖުން ލައިވް ކުރާ ޕްރޮގްރާމެކެވެ. އެކި ރޭރޭ އެކި މައުލޫތަކަށް މި ޕްރޮގްރާމްގައި ވާހަކަ ދެކެވެއެވެ. އެގޮތުން މި ޕްރޮގްރާމްގެ6ވަނަ ސިލްސިލާ ރޭގައި ވަނީ ކުރިއަށް ގެންގޮސްފައެވެ. އެގޮތުން ރޭގެ މައުލޫއަކީ "ގްރީފް" އެވެ. އެއީ ގާތް މީހަކު ތިމާޔާ ވަކިވުން އަދި ދިރިއުޅުމުގައި ކުރިމަތިވާ ނުތަނަވަސް ކަމެއްގެ ސަބަބުން ހިތުގައި އުފެދޭ ބިރުވެރި ކަމެކެވެ. މި ޕްރޮގްރާމްތައް ހުށަހަޅައި ދެއްވަނީ މިނިސްޓްރީގައި މަސައްކަތް ކުރައްވާ ތަޖުރިބާކާރުންނާއި އަދިވެސް ކަމާބެހޭ އެހެނިހެން ނަފްސާނީ މާހިރުން ގުޅިގެންނެވެ..\nމިނިސްޓްރީ އޮފް ޔޫތު، ސްޕޯރޓްސް އެންޑް ކޮމިއުނިޓީގެ ފަރާތުން ފާއިތުވެދިޔަ ފުރަބަންދުގެ ތެރޭގައި ވަނީ ކޮމަންވެލްތު އޮފް ލަރނިންގެ ފަރާތުން ވަޒީފާ ގެއްލިފައިވާ ޒުވާނުންނަށް އިސްކަންދީގެން ކުރިއަށް ގެންދިޔަ ކޯސްތަކެއްގައި ބައިވެރިވުމަށް ފުރުސަތު ވެސް ހުޅުވާލާފައެވެ. ޖޫން އެކަކުން ޖޫން ސާދައިގެ ނިޔަލަށް މި ސްކޮލާރޝިޕްތަކުގައި ބައިވެރިވުމަށް ހުޅުވާލި ކަމަށް މިނިސްޓްރީ އިން މައުލޫމާތު ދެއެވެ. އަދި 400 ދާއިރާ އެއްގެ ސްކޮލާރޝިޕްތައް ހުރި އިރު ރާއްޖެއަށް ލިބިފައިވަނީ 50 ފުރުސަތެވެ. މިގޮތުގެ މަތިން 50 ޒުވާނަކަށް މި ފުރުސަތު މިނިސްޓްރީ އިން ހުޅުވާލި އިރު މި ޕްރޮގްރާމްގައި ބައިވެރިވުމަށް 62 ފަރާތަކުން އެދިފައި ވެއެވެ. އަދި މި ފަރާތްތަކުގެ ތެރެއިން ކުރިޔަށް ކޯސްތަކަށް ހޮވުނު ބޭފުޅުންގެ ލިސްޓް މިނިސްޓްރީއިން ވަނީ އާންމުކޮށްފައެވެ.\nމިނިސްޓްރީ އޮފް ޔޫތު، ސްޕޯރޓްސް އެންޑް ކޮމިއުނިޓީ އެމްޕަވަރމަންޓް ގެ ފަރާތުން ކުރިއަށް ގެންދާ އަނެއް ޕްރޮގްރާމަކީ "އެނގިލަމާ" ގެ ނަމުގައި ކުރިއަށް ގެންދާ ޕްރޮގްރާމެކެވެ. ނަމަވެސް މި ޕްރޮގްރާމަކީ މިނިސްޓްރީގެ ފޭސްބުކު ޕޭޖުން ލައިވް ކުރާ ޕްރޮގްރާމެއް ނޫނެވެ. މި ޕްރޮގްރާމަކީ ވަކިވަކި ރަށްރަށަށް އަމާޒު ކޮށްގެން މިނިސްޓްރީގެ ފަރާތުން ކުރިއަށް ގެންދާ ޕްރޮގްރާމެކެވެ. އެގޮތުން މި އަހަރު ކުރީކޮޅު މިނިސްޓްރީގެ ފަރާތުން ވަނީ ބައެއް ރަށްރަށަށް ގޮސްވެސް މި ޕްރޮގްރާމް ކުރިއަށް ގެންގޮސްފައެވެ. އެގޮތުން ޖުމުލަ4ރަށެއްގައި މި ޕްރޮގްރާމް ކުރިއަށް ގެންގޮސްފައި ވެއެވެ. އެ ރަށްތަކަކީ ގއ.ދެއްވަދޫ، ގއ.ވިލިނގިލި، ގދ.ވާދޫ އަދި ހއ.ތުރާކުނެވެ.\nމި ޕްރޮގްރާމް ތަކުގައި ދިރިއުޅުމުގެ ތަފާތު ހުނަރުތައް ވެސް ދަސްކޮށްދެވިގެން ދާނެ ކަމަށާއި ދިރިއުޅުމުގައި ދިމާވާ އެކި ކަންކަމުގައި ކަންތައް ކުރާނެ ގޮތްވެސް ދަސްކޮށްދެވިގެންދާނެ ކަމަށް އިރާޝް ބުންޏެވެ. މި ޕްރޮގްރާމް ތަކަކީ ހަމައެކަނި އެރަށެއްގެ ޒުވާނުންނަށް އެކަނި ބައިވެރިވެވޭ ގޮތަށް ކުރިއަށް ގެންދާ ޕްރޮގްރާމެއް ކަން އިރާޝް ފާހަގަކުރިއެވެ. އެގޮތުން މި ޕްރޮގްރާމް ލައިވް ނުކުރާ އެންމެ ބޮޑު ސަބަބަކީ މި ޕްރޮގްރާމުގައި އެކި ކުދިންގެ ނަފްސާނީ މައްސަލަ ތައް ވެސް ހިއްސާ ކުރުމަށް ފުރުސަތު ދިނުން ކަމަށް އިރާޝް ފާހަގަ ކުރެއްވިއެވެ.\nމި ޕްރޮގްރާމް މާދަމާ ކުރިއަށް ގެންދިއުމަށް ނިންމާފައިވަނީ ބ ގޮއިދޫގެ ޒުވާނުންނަށް ކަމުގައި އިރާޝް މައުލޫމާތު ދެއްވިއެވެ. އަދި މި ޕްރޮގްރާމްތައް އޮންލައިންކޮށް ކުރިއަށް ގެންދިއުމުގައި އެ ރަށްރަށުގެ ކައުންސިލުން ދެއްވާ އެއްބާރުލުންވެސް އިރާޝް ވަނީ ފާހަގަ ކޮށް ޝުކުރު އަދާ ކުރައްވާފައެވެ.\n"އެނގިލަމާ" މި ޕްރޮގްރާމްގައި އެއްވެސް ޒުވާނަކު ބާކީ ނުކުރާނެ ކަމަށާއި އެ ރަށެއްގެ 16 އަހަރުން މަތީގެ ހުރިހާ ޒުވާނުންނަށް ވެސް ބައިވެރިވެވޭ ކަމުގައި މިނިސްޓްރީ އިން މައުލޫމާތު ދިނެވެ.\nމީގެ އިތުރުން ޒުވާނުންގެ ގައުމީ މަޖިލީހުގެ ފަރާތުންވެސް ޕްރޮގްރާމް ތަކެއް ކުރިއަށް ގެންދާ ކަމަށް އިރާޝް ފާހަގަ ކުރެއްވިއެވެ. އެގޮތުން ޒުވާނުންގެ ހޮޅުއަށީގެ ނަމުގައި މި މަޖިލީހުގެ ފަރާތުން ވަނީ ޕްރޮގްރާމް ތަކެއް ކުރިއަށް ގެންގޮސްފައެވެ. އެ ޕްރޮގްރާމްތަކުގައި ފުރަބަންދަކަށް ފަހު އައު އާންމު ހާލަތަކަށް ޒުވާނުން މިސްރާބު ޖަހާއިރު ދިމާވާނެ ކަންތައްތަކަކީ ނުވަތަ ދަތިތަކަކީ ކޮބާތޯ ވަނީ މަޝްވަރާ ކުރެވިފައި ކަމުގައި އިރާޝް ވިދާޅުވިއެވެ.\nއަދި މީގެ އިތުރުން ކުރިއަށް އޮތް ދުވަސްތަކުގަ އާއި އަދި ދިގު މުއްދަތަކަށް ކުރެވިދާނެ މަސައްކަތް ތަކާ މެދު ކަމާބެހޭ ފަރާތްތަކާ މަޝްވަރާ ކުރެވެމުންދާ ކަމުގައި އިރާޝް ފާހަގަ ކުރެއްވިއެވެ. އެގޮތުން ކުރެވުނު މަޝްވަރާ ތަކުގައި ވަނީ ޖަމިއްޔާތަކާ އެކު އަދި ޖެންޑާ މިނިސްޓްރީ އާ އެކު އެކި މަސައްކަތްތައް ކުރުމަށް އެއްބަސް ވެވިފައި ކަމުގައި އިރާޝް ފާހަގަ ކުރެއްވިއެވެ.\nމި ޕްރޮގްރާމް ތަކުގެ މަގްސަދަކީ ކޮބާތޯ ދެން އެމްވީ އިން ކުރި ސުވާލަކަށް ޖަވާބު ދެމުން އިރާޝް ބުނީ އެންމެ ބޮޑު މަގުސަދަކީ ގާބިލު ހަރުދަނާ ޒުވާނުންތަކެއް ބިނާ ކުރުން ކަމަށެވެ. އެގޮތުން ރާއްޖޭގައި ޒުވާނުންގެ އާބާދީގެ އިންސައްތައަކީ އެންމެ ފަހުގެ ތަފާސް ހިސާބު ތަކަށް ބަލާއިރު 37 އިންސައްތަ ކަމަށާއި ޒުވާނުންގެ އާބާދީ އަކީ މިހާ ބޮޑު އާބާދީ އަކަށް ވާއިރު އެޒުވާނުންނަކީ ގައުމުގެ ކަންކަމުގައި ޒިންމާ ނަގާ ޤާބިލު، ހަރުދަނާ ބައެއް ކަމުގައި ވާން ޖެހޭ ކަމަށް އިރާޝް ފާހަގަ ކުރެއްވިއެވެ. އެހެން ކަމުން އެ ޒުވާނުންނަކީ ވަޒީފާ އަށް އަހުލުވެރިވެފައިވާ ޒުވާނުންތަކަކަށް ހެދުމަކީ މިނިސްޓްރީގެ ވަރަށް ބޮޑު އަމާޒެއް ކަމުގައި އިރާޝް ވިދާޅުވިއެވެ. އަދި އެ ޒުވާނުންނަކީ ދީނާއި ގައުމު ދެކެ ލޯބިވާ އަދި އިހްތިރާމް ކުރަން ދަންނަ އިހްތިރާމް ލިބިގެންވާ ބަޔަކަށް ހެދުމަކީ ވެސް ވަރަށް އިސްކަމެއް ދޭ ކަމެއް ކަމުގައި ފާހަގަ ކުރެއްވިއެވެ.\nޔޫތު މިނިސްޓްރީގެ ފަރާތުން ކުރިއަށް މިގެންދާ ޕްރޮގްރާމްތަކުގެ ސަބަބުން ދިރިއުޅުމަށް ޒުވާނުންގެ ލޯ ވަރަށް ބޮޑަށް ހުޅުވިގެންދާނެ ކަމާ މެދު ޝައްކެތް ނެތެވެ. އަދި ދިރިއުޅުމުގައި ދިމާވާ ތަފާތު ދަތިތަކާ އޭގެ ހައްލުވެސް މި ޕްރޮގްރާމު ތަކުން އެނގިގެންދާނެއެވެ. މި ޕްރޮގްރާމްތައް މިނިސްޓްރީ އޮފް ޔޫތު، ސްޕޯރޓްސް އެންޑް ކޮމިއުނިޓީ އެމްޕަވަރމަންޓް އިން ފަށާފައި ވާއިރު މި ހުރިހާ ޕްރޮގްރާމެއް ގައި ވެސް ހިލޭ ބައިވެރިވެވޭނެއެވެ. އެހެން ކަމުން މި ޕްރޮގްރާމް ތަކުގައި ބައިވެރިވެލައްވަން ވާނެ ނޫންތޯއެވެ.